ތ. އަތޮޅު މަދަރުސާގެ އަހަރީ އިނާމު ދިނުމުގެ ޖަލްސާގައި ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު - The President's Office\nތ. އަތޮޅު މަދަރުސާގެ އަހަރީ އިނާމު ދިނުމުގެ ޖަލްސާގައި ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު\n29 އޮގަސްޓް 2014، ރިފަރެންސް: FAS/NRJ/2014/28\nاَلحَمْـدُ لِلّـهِ وَحْدَهُ وَالصّـلاة وَالسّلام علـى مَن لا نبي بعده.\nތ. އަތޮޅު ގުރައިދޫ ދާއިރާގެ ޢިއްޒަތްތެރި މެންބަރު އަލްފާޟިލް ޙުސައިން މަނިކު ދޮންމަނިކު، ތ. އަތޮޅު މަދަރުސާގެ ޕްރިންސިޕަލް އަލްފާޟިލް މުޙަންމަދު ޙަނީފް، ޑެޕިއުޓީ ޕްރިންސިޕަލް އަލްފާޟިލް ތައުފީޤު ޢަލީ، އަތޮޅު ކައުންސިލްގެ މެންބަރުން، ރަށު ކައުންސިލްގެ މެންބަރުން، އަޅުގަނޑުމެންގެ ވަރަށް ހީވާގި ލޮބުވެތި ޓީޗަރުން އަދި ދަރިންނަށްޓަކައި ރެޔާ ދުވާލު ބުރަ މަސައްކަތް ކުރަމުންދާ، އަޅުގަނޑުމެންގެ އެންމެ އިޙްތިރާމް ލިބިގެންވާ ބެލެނިވެރިން، މިރޭގެ ފަޚުރުވެރި ވަނަތައް ޙާޞިލުކޮށްގެން މިތަނަށް ވަޑައިގެންނެވި ދަރިވަރުންނާއި، މިތަނަށް ޙާޒިރުވެވަޑައިގެން ތިއްބެވި އެންމެހައި ލޮބުވެތި ދަރިވަރުން.\nالسّــلام عليــكم ورحـمــة اللّـه وبـركاتـه\nއާދެ! އެއްވެސް ޝައްކެއްނެތްގޮތުގައި، މިރޭގެ މި އިޙްތިފާލަކީ، މިރަށް، އާދެ، ގުރައިދުއަށް ލިބިގެންދާ ވަރަށް އާދަޔާ ޚިލާފު އުފާވެރި އިޙްތިފާލެއް. މިރަށަކީ އަޅުގަނޑާ ވަރަށްގިނަ ގޮތްގޮތުން ގާތް ރަށެއް. ނިމިގެންދިޔަ ދުވަސްތަކުގައި، ތަފާތު އެތައް ފަހަރެއްގެ މަތިން މިރަށަށް ޒިޔާރަތް ކުރުމުގެ ނަޞީބު އަޅުގަނޑަށް ވަނީ ލިބިފައި. މިފަދަ ޙަފްލާއެއްގައި ނޫން ކަމުގައިވީނަމަވެސް، މި ސްކޫލްގެ މި ހޯލުގެ ތެރޭގައި، މިރަށުގެ ރައްޔިތުންނާ މުޚާޠަބުކޮށް ވާހަކަ ދެއްކުމުގެ ފުރްޞަތު، ނިމިގެންދިޔަ ރިޔާސީ އިންތިޚާބުގެ ތެރޭގަޔާއި، ރައްޔިތުންގެ މަޖިލީހުގެ އިންތިޚާބުގެ ތެރޭގައި އަޅުގަނޑުމެންނަށް ލިބިފައިވޭ. އެދުވަސްކޮޅުގެ ތެރޭގައި، މިރަށުގެ ރައްޔިތުން އަޅުގަނޑަށް ދެއްވި ލޯތްބާއި އިޙްތިރާމާއި އަދި މިރަށުން ދިވެހި ސަރުކާރަށާއި، މިއަދުގެ ރާއްޖޭގެ ވެރިކަމުގައި ތިއްބެވި ބޭފުޅުންނަށް ދެއްވި އިޙްތިރާމާއި އަދި އެއްބާރުލުމަށްޓަކައި މިއަދު މިފުރްޞަތުގައިވެސް މިރަށުގެ ލޮބުވެތި އެންމެހައި ރައްޔިތުންނަށް، އަޅުގަނޑުގެ ހިތުގެ އެންމެ އަޑިން ވަރަށް ލޯތްބާއެކީގައި ޝުކުރު ދަންނަވަން. ވަރަށް ބޮޑަށް ޝުކުރިއްޔާ.\nޝައްކެއްނެތް، ވަރަށް ކެތްތެރިކަމާއެކީގައި، މިތަނުގެ ގިނަ ދަރިވަރުންތަކެއް، މިރޭގެ މި އިޙްތިފާލު އަޑުއަހަން ތިބިކަން އަޅުގަނޑު ފާހަގަކުރަން. އެއާއެކީގައި ވަރަށްގިނަ ބެލެނިވެރިންވެސް އެބަ ތިއްބެވި. އެއީ، ވަރަށް ބޮޑެތި އުފާވެރި އިޙްސާސްތަކެއް އެ ބެލެނިވެރިން ކުރަމުންދާ ވަގުތުކޮޅެއް. މި ރަށުގެ މި ސްކޫލަކީ، ފަންސާސް ހަތެއް ވަރަކަށް މުވައްޒަފުންނާ އެކީގައި، ގާތްގަނޑަކަށް ދުއިސައްތަ ފަންސާހެއްހާ ދަރިވަރުން ތިބި ސްކޫލެއް. އެހެން ނަމަވެސް، އެންމެ ބޮޑަށް އަޅުގަނޑަށް ފާހަގަވެގެންދިޔައީ، މިރޭ މި ސްކޫލް، ރާއްޖޭގެ ތަޢުލީމީ ޙަޔާތުގައި ހޯދަމުންދާ އަދި ހޯދާފައިވާ ފަޚުރުވެރި މަޤާމުތައް. އެގޮތުން، 2011، 2012 އަދި 2013 ވަނަ އަހަރު މި މަދަރުސާއިން ވަނީ އެޗީވްމަންޓް އެވޯޑް ޙާޞިލުކޮށްފައި. ހަމައެޔާއެކު، 2011 އަދި 2013 ވަނަ އަހަރު ޕްރޮގްރެސް އެވޯޑް ޙާޞިލު ކުރައްވާފައިވާކަންވެސް އަޅުގަނޑު ފާހަގަކުރަން. އޯލެވެލްގައި ޖުމްލަ ފަސް މާއްދާއިން ފާސްވި ކުދިންގެ ނިސްބަތް މިއޮތީ ރާއްޖޭގެ ނިސްބަތުން އަޅުގަނޑު ދަންނަވާނީ، ވަރަށް ފަޚުރުވެރި މަޤާމެއްގައޭ. 88 ޕަސެންޓް، މި ސްކޫލުން ޙާޞިލު ކުރުމަކީ، ޝައްކެއްނެތްގޮތުގައި މިރޭ މިތަނަށް ޙާޒިރުވެ ތިއްބެވި އަޅުގަނޑުމެންގެ ބެލެނިވެރިން އަދި ޚާއްޞަ ގޮތެއްގައި ސްކޫލްގެ ދަރިވަރުން، މިރޭ މި ފަޚުރުވެރި މަޤާމު މިތަނުން ޙާޞިލު ކުރައްވައިގެން ވަޑައިގެންނެވި ގިނަ ދަރިވަރުން، ޝުކުރުވެރިކަމާއެކީގައި، މި ސްކޫލްގެ ޓީޗަރުންނަށް މިރޭ އެ އިޙްސާސް ފޯރުކޮށްދޭންޖެހޭ ރެއެއްކަން އަޅުގަނޑު ގަބޫލުކުރަން. އެހެންކަމުން، މި މަތިވެރި މަޤާމު މިރަށުގެ ދަރިވަރުންނަށް، މިރަށުގެ ބެލެނިވެރިންނަށް ފޯރުކޮށްދިނުމުގައި، މި ސްކޫލްގެ ހީވާގި ޓީޗަރުން އަދާކޮށްފައިވާ މަސައްކަތް އަދި ޚާއްޞަ ގޮތެއްގައި ޕްރިންސިޕަލް މި ސްކޫލާއިގެން ކުރިއަށް ވަޑައިގަތުމުގައި އަދާކޮށްފައިވާ ހީވާގި ދައުރަށް އަޅުގަނޑުމެން ފަށްފަށުން ޝުކުރު އަދާކުރަން.\nއާދެ، މިރޭ މި ސްޓޭޖުމަތިން ވަރަށްގިނަ ތުއްތު ދަރިވަރުންތަކެއް، ވަރަށް ފަޚުރުވެރި ވަނަތަކެއް ޙާޞިލުކޮށްގެން ހިނގައްޖެ. އެއާއެކީގައި ވަރަށްގިނަ ދަރިވަރުންތަކެއް ރާއްޖޭގެ ނިސްބަތުންވެސް ފާހަގަކޮށްލެވޭ ވަނަތަކެއް ޙާޞިލުކޮށްފި. އެހުރިހާ ކުދިންނަށް ސާބަހާއި ޝުކުރާއި ތަޢުރީފު އަދާކުރަން. ހަމައެއާއެކީގައި މި ސްކޫލުން ނެޝަނަލް ލެވެލުން 1 ވަނަ ހޯދި ދަރިވަރު، އާދެ، އާމިނަތު ޝަމްހާ އަދި ނެޝަނަލް ލެވެލުން 8 ވަނައިގައި ހިމެނުނު ދަރިވަރު ފާޠިމަތު ނިޝްމާ، އެ ދެދަރިވަރުން ރާއްޖޭގެ ނިސްބަތުން ޙާޞިލުކޮށްފައިވާ ފަޚްރުވެރި ވަނަ ފާހަގަކޮށް، އެދަރިވަރުންނަށް ވަރަށް އިޚްލާޞްތެރިކަމާއެކީގައި ތަޢުރީފާއި ސާބަހާއި ޝުކުރު އަދާކުރަން.\nމި ޖަލްސާގައި ތިބިއިރުގައިވެސް އަޅުގަނޑުމެންގެ ހިތްތަކަށް ވަރަށް އުފާވެރި އިޙްސާސްތަކެއް ގެނެސްދިން، ސްކޫލްގެ ރިޕޯޓް އަޑުއިއްވިއިރުގައި. އެއަށްވުރެ ބޮޑަށް، ދެންމެ ހަމައެއާއެކީގައި އަޅުގަނޑުމެންނަށް އާދަޔާ ޚިލާފު އިޙްސާސްތަކެއް ވެގެންދިޔަ، އާމިނަތު ޝަމްހާ އަދި ފާޠިމަތު ނިޝްމާ، ރާއްޖޭގެ ޤައުމީ ފެންވަރުގައި މި ހާޞިލުކުރި ކާމިޔާބީގެ އަޑު، އަޅުގަނޑުމެން އަހަމުންދިޔައިރު. މިރޭ ޝައްކެއްނެތްގޮތުގައި، މި ދެދަރިވަރުންގެ މަންމައާއި ބައްޕަ ވަރަށް އުފާވާނެ. ޢާއިލާއިން އާދަޔާ ޚިލާފު އުފާތަކެއް މިހާރު އިޙްސާސް ކުރާނެ. ވަރަށްގިނަ މައިންބަފައިންގެ މޫނުމަތިން މިރޭ އުފާވެރިކަމުގެ އިޙްސާސްތައް ފެނިގެންދާނެ. ލޮލުން ކަރުނަ ފޭދިގެންދާނެ. އެއީ ވަރަށް ފަޚުރުވެރި ވަނަތަކެއް، ޙަޤީޤަތުގައި މި ދެދަރިވަރުން މި ހާޞިލުކުރީ.\nއަޅުގަނޑުމެންގެ ދުޢާއަކީ، ރާއްޖެ ތަރައްޤީގެ މަގުގައި ކުރިއަށްދާއިރުގައި، ރާއްޖޭގެ ދަރިވަރުންނަކީ މައިންބަފައިން، މިދިޔަ ދުވަސްތަކުގައި އެކުދިންނަށްޓަކައި އެތަކެއް ޤުރްބާނީއެއްވެގެން، ތިމާމެންނަށް މުޖުތަމަޢުގައި ހޯދައިނުގަނެވުނު މަޤާމު، ތިމާމެންގެ ދަރިންނަށް ހޯދައިދިނުމަށްޓަކައި ޤުރްބާންވާ މައިންބަފައިންނަށް ޝުކުރު އަދާކުރާ، އެ މައިންބަފައިންނަށް އިޙްތިރާމް އަދާކުރާ، އެ މައިންބަފައިންނަށް ލޯބިދޭ، ޓީޗަރުންގެ މަސައްކަތް ގަބޫލުކުރާ، ބަލައިގަންނަ ދަރިވަރުންތަކަކަށް، އަޅުގަނޑުމެންގެ މި ދަރިވަރުން ވެގެންދިޔުން.\nމިފަދަ ޙަފްލާއެއްގެ ތެރޭގައި، އަޅުގަނޑަށް ފެނިގެން ހިނިގައްޖެ ވަރަށް އުފާވެރި މަންޒަރުތައް. ބައެއް ދަރިވަރުން ވަރަށް ރީއްޗަށް މަރްޙަބާއާއި ޝުކުރު އަދާކުރިތަންވެސް އަޅުގަނޑުމެންނަށް ފެނިގެން ހިނގައްޖެ. ވަރަށް ރީއްޗަށް އެ ދަރިވަރުން ހެދުން އަޅާފައި ތިބީ. ހަމައެއާއެކީގައި އެއަށްވުރެ ރީއްޗަށް، އެ ދަރިވަރުން މަރްޙަބާއާއި ޝުކުރު އަޅުގަނޑުމެންނަށް ފޯރުކޮށްދިނީ. ހުނަރު، ފަންނު، ރާއްޖޭގައި މަދެއް ނޫންކަން، ބަލައިލި ކޮންމެ ދިމާއަކުން އަޅުގަނޑުމެންނަށް އެބަ އެނގޭ. ތަޢުލީމީ ގޮތުން ކުރިއަށް ދިޔުމުގައި، ރާއްޖޭގެ ދަރިވަރުންނަށް ފުރްޞަތު އޮތްކަންވެސް އަޅުގަނޑުމެންނަށް އެބަ އެނގޭ. ﷲގެ އިރާދަފުޅުން، މިރަށުން މިރޭ މިޖަލްސާއިން، މި އިޙްތިފާލުން ފެނިގެން މިދިޔައީ، މިއީ ވަރަށް ފަޚުރުވެރި އަތޮޅެއްކަން. ވަރަށް ފަޚުރުވެރި ރަށެއްކަން. ވަރަށް ފަޚުރުވެރި ރައްޔިތެއް ދިރިއުޅޭ ރަށެއްކަން. އެއީ، ތަޢުލީމަށްޓަކައި، ރަނގަޅު މުސްތަޤްބަލެއް ބިނާކުރުމަށްޓަކައި ބުރަ މަސައްކަތްކުރާ ރައްޔިތުން ދިރިއުޅޭ ރަށެއްކަން.\nއެހެން ނަމަވެސް، މިއަދު އަޅުގަނޑު ބޭނުންވޭ، ތިޔަބޭފުޅުންގެ ވިސްނުން ގެންދަން، އަޅުގަނޑުމެން މި މަސައްކަތް ކުރަނީ، ކޮންކަމެއް ޙާޞިލު ކުރަންތޯ. މި ދަރިވަރުންނަށް ފަޚުރުވެރި މަޤާމުތަކެއް އަޅުގަނޑުމެން ޙާޞިލުކޮށްދޭން ބޭނުންވޭ. މުޅި ރާއްޖެއިން 1 ވަނަ ހޯދި ދަރިވަރު އެބަ ހުންނެވި. 8 ވަނަ ހާސިލުކުރި ދަރިވަރުވެސް މިތާނގައި އެބަ ހުންނެވި. އެކުދިންގެ ބެލެނިވެރިންވެސް އެބަ ތިއްބެވި. އެހެން ނަމަވެސް، ތަޢުލީމާއެކީގައި، މުޖުތަމަޢެއްގެ ތަރުބިއްޔަތުގައި، އަޅުގަނޑުމެން ޚާއްޞަ ގޮތެއްގައި ސަމާލުކަންދޭންޖެހޭ ކަންތައްތަކެއް ހުރިކަން، މިފަދަ ރެއެއްގައި ހަނދާނަށް ގެނައުމަކީ، ވަރަށް މުނާސިބު ކަމެއް ކަމަށް އަޅުގަނޑު ދެކެން. ކުއްޖެއްގެ ޙަޔާތުގައި، ކުއްޖަކު ވިހޭއްސުރެ ފެށިގެން، މައިންބަފައިން ވަރަށް ބޮޑެތި މަސައްކަތްތަކެއް ކުރޭ. އަޅާލުންތަކެއް އެކުއްޖާއަށްދޭ. އެންމެ ތުއްތުއިރުގައި، ކުއްޖާ އަތަށް ނަގައިގެން އެންމެ ފުރަތަމަވެސް އަޅުގަނޑުމެން ހިނގައިގަންނަނީ ހެލްތް ސެންޓަރާ ދިމާއަށް. ނޫނިއްޔާ ހޮސްޕިޓަލާ ދިމާއަށް. ކީއްކުރަންތޯ؟ އެއީ ތުއްތުއިރުގައި އެކުއްޖާއަށް ރަނގަޅު ޞިއްޙަތެއް ފޯރުކޮށްދިނުމަށްޓަކައި. އެތަކެއް ނަމެއް ކިޔާ ވެކްސިންތަކެއް އަޅުގަނޑުމެން އެކުއްޖާއަށް އެބަދެން. އޭގެ ވަރަށްގިނަ ބޭނުންތަކެއް އެބައޮތް. އެއީ ކުއްޖާއަކީ ރަނގަޅު ޞިއްޙަތެއްގައި ބޮޑުވާ ކުއްޖަކަށް ހެދުމަށްޓަކައި. އެއްވެސް މަޔަކު، އެއްވެސް ބަފަޔަކު ދެކެން ބޭނުންނުވާ މަންޒަރަކީ، ތިމާގެ ދަރިފުޅު ވޭނުގައި އުޅޭ ތަން ދެކުން. ތިމާގެ ދަރިފުޅު ރަނގަޅު ޞިއްޙަތެއްގައި ބޮޑުވާތަން ދެކެން ބޭނުންވާތީ، ކޮންމެ މަޔަކުވެސް، ކޮންމެ ބަފަޔަކުވެސް މިދެންނެވި މަސައްކަތް ކުރޭ. ތުއްތުއިރުން ފެށިގެން މިވެކްސިންތައްދޭ. ބަލިވެއްޖިއްޔާ ބޭސްފަރުވާ ކޮށްދޭ.\nވިސްނާލަންވީ، މިއީ ކުއްޖެއްގެ ތަރުބިއްޔަތުގައި އަޅުގަނޑުމެން އަޅާ ފުރަތަމަ ފިޔަވަޅު. އެއަށްފަހުގައި ތަޢުލީމީ މަރްޙަލާ އަންނަނީ. އެކަމަކު މި ތަޢުލީމީ މަރްޙަލާގެ ތެރޭގައި، އެންމެ މުހިންމު އެއްކަމެއްގެ ގޮތުގައި، ކޮންމެ މަޔަކުވެސް، ކޮންމެ ބަފަޔަކުވެސް މިއަދު ގަބޫލުކުރަންޖެހޭ ޙަޤީޤަތަކީ، ކުއްޖާއަށް ރީތި އަޚްލާޤިއްޔަތެއް ދަސްކޮށްދިނުމަށް. އެ އަޚްލާޤިއްޔާތުގެ ތެރޭގައި، ޚާއްޞަ ގޮތެއްގައި ވަކި ކަންތައްތަކެއް މުހިންމުވެގެންދޭ. މިއަދު ތިޔަބޭފުޅުންގެ ސަމާލުކަންދޭން އަޅުގަނޑު ބޭނުންވަނީ، މިދެންނެވި އުޞޫލުން އިސްލާމީ ޝަރީޢަތުގައި، އިސްލާމީ ޢަޤީދާގެ ތެރޭގައި، ކުއްޖަކު ތަރުބިއްޔަތު ކުރުމުގައި، ޚާއްޞަ ގޮތެއްގައި ސަމާލުކަންދޭންޖެހޭ މުހިންމު ކަންތައްތަކެއް އަޅުގަނޑުމެންނަށް ބަޔާންކޮށްދީފައިވާކަން. އެގޮތުން، އަޅުގަނޑަށް އެނގޭ، މިތިއްބެވި ހުރިހާ ދަރިވަރުން މާދަމާ ބޮޑެތި މީހުންނަށްވެ، ޤައުމުގެ ވަރަށް ފަޚުރުވެރި މަޤާމުތަކެއް ޙާޞިލުކޮށްގެންދާނެ.\nދެންމެ ސްކޫލްގެ ޕްރިންސިޕަލް އަޅުގަނޑާ އެކީގައި މިހޭދަކުރި ވަގުތުގައި ދެއްކި ވާހަކަފުޅުތަކުގައި އެބަ ވިދާޅުވޭ، މިރަށުގެ ކައުންސިލްގައި ތިއްބެވި ބޭފުޅުންނާއި، މިރަށުގެ އެކި މަޤާމުތަކުގައި ތިއްބެވި ބޭފުޅުންނާއި، މިރަށުގެ ޕޮލިސް ސްޓޭޝަން ހިންގަވަން ތިއްބެވި ބޭފުޅުންނަކީވެސް މި ސްކޫލަށް ނިސްބަތްވާ، މި ސްކޫލުން ކިޔެވުން ޙާޞިލު ކޮށްފައިވާ ދަރިވަރުން ކަމަށް. އަދި ޚުދު ޕްރިންސިޕަލަކީވެސް އެއް މަރްޙަލާގައި މި ސްކޫލުން ތަޢުލީމު ޙާޞިލު ކުރައްވާފައިވާ ދަރިވަރެއް. އެހެން ނަމަވެސް، މުޖުތަމަޢަކާއިގެން ކުރިއަށްދާއިރުގައި، އެންމެ މުހިންމު ކަންތައްތަކަކީ، ތަޢުލީމާއެކީގައި ކުއްޖެއްގެ ގައިގައި އަށަގަންނަ ސިފަތައް. މިއަދު އެ ކުއްޖާ ވަކި ހިސާބަކަށް ދިޔުމަށްޓަކައި ބޭނުންވާ ވެކްސިން ހުރި ފަދައިން، އިސްލާމީ ޝަރީޢަތުގައިވެސް އެކުއްޖާގެ ގައިގައި ހަރުލަންޖެހޭ ސިފަތަކެއް އެބަހުރި. އެގޮތުން، އެންމެ މުހިންމު އެއްކަމަކީ، ކޮންމެ ކުއްޖަކުވެސް ތިމާގެ އަމިއްލަ މަސައްކަތުން ކުރިއަށްދާން ދަސްކުރުން. ތިމާކުރާ މަސައްކަތަކުން، ތިމާއަށް ލިބޭ ކުރިއެރުމަކީ، އެއީ އެންމެ މުހިންމު ކަމެއް ކަމަށް ދުށުން. އޭގެ އަނެއްކޮޅުވެސް އެބައޮތް. މިއަދު 1 ވަނަ ޙާޞިލުކުރި ދަރިވަރު، މިއަދު 8 ވަނަ ޙާޞިލުކޮށްގެންދިޔަ ދަރިވަރު، މުޅި ރާއްޖެއިން ފަޚުރުވެރި މަޤާމުތަކެއް ޙާޞިލުކޮށްގެންދިޔަ ދަރިވަރުން، އަދި އެނޫންވެސް ވަނަތައް ޙާޞިލުކޮށްގެންދިޔަ ކުދިން، އެކުދިން އެ ހާޞިލުކުރީ އެކުދިންގެ މަސައްކަތުން. އެކަމަކު އެއާއެކީގައި ދެން ތިބި ކުދިން މަސައްކަތް ކުރަންވީ، އެއާ އެއް ހިސާބަކަށް ދަތުރުކުރެވޭތޯ. އެ މަޤާމަށް ވާސިލުވެވޭތޯ.\nއެހެންވީމާ، އިސްލާމްދީނުގައި ކަނޑައެޅިގެން ކުއްޖެއްގެ ތަރުބިއްޔަތުގައި ޙަސަދައިން ސަލާމަތްވުމަށް ވަރަށް ބޮޑަށް ބާރުއަޅާފައިވޭ. ޙަސަދަޔަކީ ނުވަތަ ޙަސަދަވެރިވުމަކީ، އަނެކުންނަށް ލިބޭ ކުރިއެރުމާއި މޮޅަށް ބަލައިނުގަނެވުން. ޙަސަދަވެރިކަމަކީ އެއްވެސް ޙާލެއްގައި، ތިމާއަށް ނުލިބުނު މޮޅު އަނެކާއަށް ލިބުމުން، އެކަމަށް ނަފްރަތު ކުރުން. މިއީ، އިސްލާމްދީން ވަރަށް ބޮޑަށް މަނާކުރާ ކަމެއް. މިކަމުގެ ވަރަށް ސާފު ސަބަބުތަކެއް އޮންނާތީ. ޙަސަދައެއް ފެތުރިގެން ހިނގައްޖެ މުޖުތަމަޢެއް، ޙަސަދައެއް ފެތުރިގެން ހިނގައްޖެ ޢާއިލާއެއް، ޙަސަދައެއް ވެރިވެގެން ޤައުމެއް، ކާމިޔާބު ޙާޞިލެއް ނުކުރެވޭނެ. މިއީ އަޅުގަނޑުމެންނަށް މިއަދާ ހަމަޔަށް ފެނިފައި ހުރި މަންޒަރުތައް. މިއަދު ދުނިޔޭގެ އެކިކަންކޮޅުތަކުން އަޅުގަނޑުމެންނަށް އަޑުއިވިގެން ދަނީ، ތުއްތުކުދިން ޝަހީދުވަމުންދާ އަޑު. މައިންބަފައިންގެ ގެދޮރު ނެތިގެންދާ އަޑު. ހަނގުރާމައިގެ ތެރޭގައި ބޮޑެތި ގެއްލުންތައް ވެގެންދާ އަޑު. މިތިބަ ހުރިހާ ކުދިންވެސް، މިދިޔަ ދުވަސްކޮޅުތަކުގައި އަޑުއަހާފައި ހުންނާނީ، ޣާޒާގައި ތިބި މުސްލިމުން ހޭދަކުރަމުންދާ ހިތްދަތި ދުވަސްތަކުގެ ވާހަކަ. އެހެން ނަމަވެސް، އަޅުގަނޑުމެން، އަޅުގަނޑުމެންގެ މި ކުޑަ ރާއްޖޭގައި ތަރައްޤީއާ އެކީގައި ކުރިއަށްދާއިރުގައި، އިސްލާމީ ޝަރީޢަތުގެ ތެރެއިން، އަޚްލާޤިއްޔާތުގެ ތެރެއިން މިދެންނެވި ސިފަޔަށް ޚާއްޞަ ސަމާލުކަމެއް ދޭންޖެހޭ.\nކީރިތި ޤުރްއާނުގައި اللّـه سبحـانـه وتعـالىވަރަށް ސާފުކޮށް އަޅުގަނޑުމެންނަށް މިކަމުގެ ސަބަބު އަންގަވައި ބަޔާންކުރައްވާފައިވޭ. އާދެ، އެކަލާނގެ ވަޙީކުރައްވަނީ، أَمْ يَحْسُدُونَ النَّاسَ عَلَىٰ مَا آتَاهُمُ اللَّـهُ مِن فَضْلِهِ މި އާޔަތުގެ މާނައަކީ، [ﷲގެ ފަޟުލުވަންތަވެރިކަމުން އެކަލާނގެ މީސްތަކުންނަށް ދެއްވާފައިވާ ކަންތަކާމެދު، އެއުރެން، އެބަހީ، ޔަހޫދީން މީސްތަކުންނަށް ޙަސަދަވެރިވަނީ ހެއްޔެވެ.] އެކަން އަޅުގަނޑުމެންނަށް ފެނިގެން ގޮސްފައިވޭ. ފަންސާހަކަށް ދުވަސް ވަންދެން ކުރި ހަނގުރާމައިގެ ތެރޭގައި، ގާތްގަނޑަކަށް ދެހާހަށްވުރެ މުސްލިމުން މިވަނީ ޝަހީދުވެގެން ގޮސްފައި. އެއީ މުސްލިމުންނާ ދޭތެރޭގައި ޔަހޫދީންގެ މިއަދުވެސް އެދުވަހުވެސް އޮތް ޙަސަދައިގެ ސަބަބުން. އެ ސިފަ އަޅުގަނޑުމެންގެ ތެރެއިން ދާންޖެހެނީ، އެއީ އޭގެ ސަބަބުން މުޖުތަމަޢެއް ހަލާކުވެގެންދާތީ، ނެތިގެންދާތީ. ވަނަތައް ޙާޞިލުކޮށްގެން ދަރިވަރުން ހިނގައްޖެ. މައިންބަފައިން ވަރަށް އުފާވެފައި މިރޭ އެބަ ތިއްބެވި. އަޅުގަނޑުމެންނަށް އެބަ ފެނޭ، މިކުދިން ވަރަށް ފަޚުރުވެރިކަމާއެކީގައި މި އިނާމުތައް ޙާޞިލުކުރި ތަން. އެކަމަކު އެއާއެކީގައި، ގެޔަށް ދިޔުމަށްފަހުގައި، މުޖުތަމަޢުގައި ޙަރަކާތްތެރިވާއިރުގައި، ތިމާގެ ގައިގައި އަށަގަނެފައި ހުރި ސިފައެއްގެ ސަބަބުން މުޅި ހުރިހާ ކަމެއް ނެތިގެންދޭ. ޢާއިލާތަކުގެ ތެރޭގައި ޞުލްޙަވެރިކަން ގެއްލިގެންދޭ. މުޖުތަމަޢުގެ ތެރޭގައި ނާމާންކަން ފެތުރިގެންދޭ. އަޅުގަނޑުމެންގެ ޤައުމުތައް ކުރިއެއްނާރާ. ސިޔާސީ ގޮތުންނާއި، އިޖުތިމާޢީ ގޮތުންނާއި، އިޤްތިޞާދީ ގޮތުން ކުރިއެރުމުގައި، ޤައުމެއްގެ ތެރޭގައި ޙަސަދަވެރިކަން ފެތުރިގެން ހިނގައްޖެ ކަމުގައިވާނަމަ، އެ ޤައުމެއް ދާނީ ފަހަތަށް. އެ ޤައުމަށް ވެރިވާނީ ބަނަކަން. އެ ޤައުމަށް މެދުވެރިވާނީ ހިތާމަވެރިގޮތް.\nއެހެންވީމާ، ކީރިތި ރަސޫލާ ޙަދީޘްފުޅު ކުރައްވާފައިވަނީ، إِيَّاكُمْ وَالْحَسَدَ، فَإِنَّ الْحَسَدَ يَأْكُلُ الْحَسَنَاتِ كَمَا تَأْكُلُ النَّارُ الْحَطَبَ މި ޙަދީޘްފުޅުގެ މާނައަކީ، [ތިޔަބައިމީހުން ޙަސަދަވެރިކަމާ ދުރުހެލިވާށެވެ. އެހެނީ، ހަމަކަށަވަރުން އަލިފާނުން ދަރު އަންދާ ފަދައިން، ޙަސަދަވެރިކަމުން ހެޔޮކަންތައް ނެތިގެންދެއެވެ.] ޢާއިލާއެއްގެ ތެރޭގައި ކަމުގައިވީ ނަމަވެސް، ރަޙްމަތްތެރިންގެ ތެރޭގައި ކަމުގައިވީ ނަމަވެސް، އެކަކަށް ކުރިއެރުމެއް ލިބިއްޖެ ކަމުގައިވާނަމަ، އެކަމަށް ތިމާ ކުރަންވީ ނަފްރަތެއް ނޫން. އެކަމަށް ތިމާ ޙަސަދަވެރިވާންވީކީ ނޫން. އެމީހާ އެ ހޯދި މަސައްކަތުން ހޯދި ކަންތައް، ނުވަތަ މަޤާމު ޙާޞިލު ކުރުމަށް ތިމާވެސް މަސައްކަތް ކުރަންވީ. އެހެންވީމާ، އަޅުގަނޑުމެންނަށް ޢަރަބި ހަރުބަހެއްގައިވެސް އައިސްފައި ވަނީ، مَنْ جَدَّ وَجَدَ [ގަދައަޅައި މަސައްކަތް ކޮށްފި މީހަކު، އެ މީހަކު އެކަން ދެކޭނެއެވެ. އެ މީހަކު މަސައްކަތް ކުރި ކަމެއް، އެމީހަކަށް ލިބޭނެއެވެ.]\nބައެއް ކުދިން، ބައެއް ދަރިވަރުން މިރޭ ހިތަށްއަރާފާނެ، ތިމަންނައަށް އަނެއް ކުއްޖާ ހޯދި މަޤާމު ނުލިބުނީ ކީއްވެގެންބާވައޭ. ތިމަންނަވެސް ބޭނުމޭ، 1 ވަނަ ހޯދި ދަރިވަރު، އެ ފަޚުރުވެރި މަޤާމު ހޯދި ފަދައިން ހޯދަން. ޝައްކެއްނެތް، މިއަދު ގްރޭޑް9ގައި ތިބި ކުދިންނަށް، މާދަމާ އެ މަޤާމު ޙާޞިލު ކުރުމުގެ ފުރްޞަތު އެބައޮތް. އެއީ، އެއްވެސް ހާލެއްގައި ނަފުރަތު ކޮށްގެނެއް ނޫން. ޙަސަދަވެރިވެގެނެއް ނޫން. އަނެކާއަށް ލިބުނު މަޤާމު ހޯދުމަށްޓަކައި ތިމާ މަސައްކަތް ކޮށްގެން. مَنْ جَدَّ وَجَدَ ޙަސަދަވެރިކަމުން ސަލާމަތްވެ، އެކުވެރިކަމާއެކީގައި މުޖުތަމަޢެއް ދަތުރުކޮށްފި ކަމުގައިވާނަމަ، އެ މުޖުތަމަޢަކަށް އޮތީ ކުރިއެރުން. އެއީ، އަޅުގަނޑުމެންނަށް ކީރިތި ޤުރްއާނުގައި اللّـه سبحـانـه وتعـالىވަޙީކުރައްވާފައިވާ ގޮތް. އެކަލާނގެ ވަޙީކުރައްވާފައިވަނީ، وَاعْتَصِمُوا بِحَبْلِ اللَّـهِ جَمِيعًا وَلَا تَفَرَّقُوا وَاذْكُرُوا نِعْمَتَ اللَّـهِ عَلَيْكُمْ إِذْ كُنتُمْ أَعْدَاءً فَأَلَّفَ بَيْنَ قُلُوبِكُمْ فَأَصْبَحْتُم بِنِعْمَتِهِ إِخْوَانًا وَكُنتُمْ عَلَىٰ شَفَا حُفْرَةٍ مِّنَ النَّارِ فَأَنقَذَكُم مِّنْهَا كَذَٰلِكَ يُبَيِّنُ اللَّـهُ لَكُمْ آيَاتِهِ لَعَلَّكُمْ تَهْتَدُونَ. މިއީ ވަރަށް މުހިންމު އާޔަތެއް. އެއްކޮޅުން މުޖުތަމަޢުގައި ޙަސަދަވެރިކަމުން ސަލާމަތްވުމަށް އަޅުގަނޑުމެންނަށް އަންގަވާފައިވަނީ ވަރަށްގިނަ ސަބަބުތަކަށްޓަކައި. އަނެއްކޮޅުން، އެއްވެސް ޝައްކެއްނެތްގޮތުގައި، ޢާއިލާއެއްގެ ތެރޭގައި ނަމަވެސް، އަވަށެއްގެ ތެރޭގައި ނަމަވެސް، ރަށެއްގައި ނަމަވެސް، އަތޮޅެއްގެ ތެރޭގައި ނަމަވެސް، ކުރިއެރުން ފަހަތަށް ޖައްސާލައި، ޙަސަދަވެރިކަން ކުރިއަށް ނެރޭ ކަމުގައިވާނަމަ، އެތަނެއް ކުރިއަކަށް ނާރާނެ. އަޅުގަނޑުމެންނަށް ފެންނަ ފެނުމުގައި ކުރިއަރާހެން ހީވެދާނެ. އަޅުގަނޑުމެންނަށް އެ މަންޒަރު، ފަހަރެއްގައި އެގޮތަށް ތަޞައްވުރު ވެދާނެ. އެހެން ނަމަވެސް، އެ މުޖުތަމަޢެއް، އެ ޤައުމެއް، އެބައެއް، އެ ޢާއިލާއެއް ކުރިއަކަށް ނުދާނެ. ސަބަބަކީ ކޮބައިތޯ! ޙަސަދަވެރިކަން، އަޅުގަނޑުމެންގެ ތެރެއަށް ގެނެސްދޭނީ ބައިބައިވުން، ތަފާތުވުން.\nއެހެންވީމާ، اللّـه سبحـانـه وتعـالى ވަޙީކުރައްވަނީ، [ތިޔަބައިމީހުން އެންމެން ﷲގެ ވާފަށުގައި (އެބަހީ: ﷲގެ ދީނުގައި) ހިފަހައްޓާށެވެ! އަދި ވަކިވަކިވެނުގަންނާށެވެ! ތިޔަބައިމީހުން (އެއްބަޔަކު އަނެއްބަޔަކަށް) ޢަދާވާތްތެރިން ކަމުގައި ވަނިކޮށް، ﷲ ތިޔަބައިމީހުންނަށް ދެއްވި ނިޢުމަތް ތިޔަބައިމީހުން ހަނދުމަކުރާށެވެ!] އަޅުގަނޑުމެން މުސްލިމުންނަށްވުމުގެ ކުރިން، ބައިބައިވެފައި ވަނީ، އެކުވެރިއެއްނުވޭ. އަޅުގަނޑުމެން، އެއްބަޔަކަށް ހަދައިދިނީ އިސްލާމްދީން. އެހެންވީމާ، ބައިބައިވެނުގަންނާށެވެ. އެކަލާނގެ ތިޔަބައިމީހުންގެ ހިތްތައް އެކުވެރި ކުރެއްވިއެވެ. ދެން، އެކަލާނގެ ދެއްވި ނިޢުމަތުގެ ސަބަބުން ތިޔަބައިމީހުންނީ އަޚުންތަކެއް ކަމުގައި ވެއްޖައީމުއެވެ. އަދި، ތިޔަބައިމީހުން ނަރަކައިގެ ވަޅުގަނޑެއްގެ ތުންފަތްމަތީގައި ވީމުއެވެ. ދެން، އެކަލާނގެ ތިޔަބައިމީހުން އެއިން ސަލާމަތް ކުރެއްވިއެވެ. ﷲ، އެކަލާނގެ އާޔަތްތައް ތިޔަބައިމީހުންނަށް ބަޔާންކޮށްދެއްވަނީ، އެފަދައިންނެވެ. (އެއީ) ތިޔަބައިމީހުން ތެދުމަގު ލިބިގަތުމަށްޓަކައެވެ.\nއާދެ! އަޅުގަނޑުގެ ވާހަކަ މިރޭ ނިންމާލާނީ، ތިޔަބައިމީހުން، އަޅުގަނޑުމެން، އަޅުގަނޑުމެންގެ ހުރިހާ ރައްޔިތުން މިކުރާ މަސައްކަތަށް ސާބަހާއި ޝުކުރު އަދާކުރަމުން. އެކަމަކު މިރޭ މި ހޯލުގެ ތެރޭގައި މި ތިއްބެވީ، މުޅިންވެސް ތަރުބިއްޔަތު ކުރުމުގަޔާއި، ކުދިން ރަނގަޅު މަގަށް ގެނައުމުގައި މަސައްކަތްކުރާ ހީވާގި ބޭބޭފުޅުން، ބެލެނިވެރިން، މުޢައްލިމުން، މުދައްރިސުން، މުދައްބިރުން، ރަށުގެ ފަޚުރުވެރި މުވާޠިނުން. އަޅުގަނޑު މިދެއްކި ވާހަކައަކީ، މިއަދު ތަރުބިއްޔަތުގައި އަޅުގަނޑު ދެކޭގޮތުގައި، ތިޔަ ހުރިހާ ބެލެނިވެރިން ސަމާލުކަންދޭންޖެހޭ ވަރަށް މުހިންމު އިސްލާމީ އަޚްލާޤީ ފިލާވަޅެއް. މީގެ ސަބަބު، އަޅުގަނޑު ވަކިވަމުން ދަންނަވާފާނަން. މިއީ، ހަމައެކަނި އަޅުގަނޑުމެންނަށް މިއަދު ދިމާވާ މައްސަލައެއް ނޫން.\nއަންހެން ބޭފުޅުން ތިއްބެވުމާއެކީގައި އަޅުގަނޑު ދަންނަވާލަން ބޭނުންވޭ. އަންހެން ބޭފުޅެއްގެ ތެރެއިން މިސާލު ނަގަން އަޅުގަނޑު ބޭނުންވޭ. عائشة رضي الله عنها ކީރިތި ރަސޫލާގެ އަނބިކަނބަލުން.ދުނިޔެމަތީގައި އެކަނބަލަކަށް، ދުނިޔޭގައި ހުންނަވަނިކޮށް، އެންމެ އުފާވެރި ޚަބަރު ލިބިވަޑައިގެން އެއް ބޭފުޅާ. އެއީ، ސުވަރުގެވަންތަވެރިއެއްކަމުގެ އުފާވެރިކަމުގެ ޚަބަރު އެކަމަނާއަށް ލިބިވަޑައިގެން. މުޅި މުސްލިމް އުންމަތުން ދެކެވަޑައިގެން އެންމެ ވަރުގަދަ އެއް ޢިލްމުވެރި ކަމަނާ. އެންމެ ގިނަ ޙަދީޘްފުޅު ރިވާކުރެއްވި އެއް ބޭފުޅާ. އަދި އެންމެ ވަރުގަދަ، އެއް މުޖުތަހިދާ. އެކަމަކު ވިސްނާވަޑައިގަންނަވާ، އިސްލާމީ ސިޔަރަތުން އަޅުގަނޑުމެންނަށް އެނގިފައި އެބަވޭ، ދެންމެ މި ދެއްކި ވާހަކައިގެ ތެރެއިން، ޙަސަދަވެރިކަމާއި ނަފުރަތުން އެކަމަނާވެސް ސަލާމަތްނުވީ. އެކަމަނާ ހިޖުރައިން5ވަނަ އަހަރު ޝަޢުބާން މަހު ކީރިތި ރަސޫލާއާ އެކީގައި ކުރެއްވި ދަތުރުފުޅަކީ، އެއީ ވަރަށް މަޝްހޫރު ދަތުރުފުޅެއް. އެއީ، އެ ދަތުރުފުޅުގައި މުސްލިމުންގެ ޖަމާޢަތް ވަރަށް ކުޑަ ހަނގުރާމައަކާ ކުރިމަތިލާން ޖެހުނު. މި ހަނގުރާމަ ކުރުމަށްފަހުގައި، ހަނގުރާމަ ނިމިގެން، ޤާފިލާ އެނބުރި އައިއިރުގައި، عائشة رضي الله عنها އެ ޤާފިލާގެ ތެރެއަކު ހިމެނިވަޑައެއްނުގެން. އޭގެ ސަބަބަކަށްވީ އެކަމަނާ، އެކަމަނާގެ ހާރުކޮޅު ގެއްލިގެންނާއި އަދި އެހެން ޙާޖަތަކަށް ވަޑައިގެންފައި ލަސްވުން. އޭރު ހަނގުރާމައިގެ ކަންތައްތައް އޮންނަ ގޮތުން، ފަހަތުން މީހަކު ގެއްލިއްޖެ ކަމުގައިވާނަމަ، ނުވަތަ އެއްވެސް މީހަކު ޖަމާޢަތުގައި ނުހިމެނި ހިނގައްޖެ ކަމަށްވާނަމަ، އެމީހަކު ހޯދުމުގެ ޒިންމާ، ކޮންމެވެސް އެއް ޞަޙާބީއަކު ނަންގަވާ. އެގޮތުން، އެކަމަނާ ހޯއްދެވުމަށްޓަކައި ޞަޙާބީއަކު މަޑުކުރެއްވި. އެހެން ނަމަވެސް، މި ޙާދިޘާއާ ގުޅިގެން އޭރު އެކިއެކި ފިތުނަތައް އުފައްދައި، އެކިއެކި ފަސާދަ އުފެއްދުމަށް މަސައްކަތް ކުރަމުންދިޔަ މީހުންނަށް ލިބުނީ ފުރުޞަތެއް. އެމީހުން ވާހަކަ ދައްކަން ފެށި. އޭގެތެރޭގައި އެންމެ އިސްކޮށް ޙަރަކާތްތެރިވީ ޢަބްދުﷲ ބިން އުބައްޔު ބިން ސުލޫލު ކިޔާ މީހެއް. އޭނާ ވާހަކަ ފަތުރަން ފެށީ، عائشة رضي الله عنها އަށް ނިސްބަތްކޮށް. ފަސާދައިގެ ވާހަކަތަކެއް، ފިތުނަވެރި ވާހަކަތަކެއް. އެކަމަނާގެ އަބުރުފުޅަށް ހުތުރުވާ ވާހަކަފުޅެއް. އެކަމާ ހިތާމަ ކުރައްވައި، އެކަމަނާ، އެކަމަނާގެ ބައްޕާފުޅުގެ ގެޔަށް ވަޑައިގަތީ. ކީރިތި ކުރައްވައި ތިން ދުވަސް ވަންދެން މަޑުކުރެއްވި. رســول اللّـه صـلّى الله علـيـه وسـلّم އެކަމަނާގެ އަރިހަށް ވަޑައިގެން، ޙަދީޘްފުޅު ކުރެއްވި، [ކަމަނާއޭ، ކަމަނާއާ ބެހޭގޮތުން ދެކެވޭ ވާހަކަޔާ ބެހޭގޮތުން ވިދާޅުވަނީ ކީކޭހެއްޔެވެ. އެކަމުގެ ޙަޤީޤަތް ބަޔާންކުރައްވާށެވެ.] އެކަމަނާ އެހިނދު ވިދާޅުވި ބަސްފުޅު، އަޅުގަނޑު ބޭނުންވޭ، މިރޭ މިތާނގައި ތިއްބެވި ދައްތައިންނާއި، މަންމައިންނާއި އަދި ޙާޒިރުވެވަޑައިގެން ތިއްބެވި އެންމެހައި ބޭފުޅުންގެ ސަމާލުކަމަށް ދަންނަވާލަން. އެކަމަނާ ވިދާޅުވަނީ، [ތިމަން ކަމަނާގެ ކުށެއް ނެތެވެ. ތިމަން ކަމަނާ މިހެން ވިދާޅުވި ކަމުގައިވީ ނަމަވެސް، މިކަން ގަބޫލެއް ނުކުރާނެޔޭ ބަޔަކު. ތިމަން ކަމަނާ، ތިމަން ކަމަނާ މަޢުޞޫމް ކަމުގައި ދެންނެވި ކަމުގައިވީ ނަމަވެސް، މިކަން ގަބޫލުކުރާނޭ ބަޔަކު ނެތެވެ. އެހެން ނަމަވެސް، اللّـه سبحـانـه وتعـالى ދެނެވޮޑިގަންނަވާނެއޭ، ކަމުގެ ޙަޤީޤަތަކީ ކޮބައިކަން.] އެހިނދު اللّـه سبحـانـه وتعـالى ސޫރަތުއް ނޫރުގެ 11 ވަނަ އާޔަތުން ފެށިގެން 21 ވަނަ އާޔަތާ ހަމަޔަށް މިވާ އާޔަތްތައް ބާވައިލެއްވި. މި ޙާދިޘާއަށް އިސްލާމީ ސިޔަރަތުގައި ނަން ދީފައިވަނީ [އުފުކު] ޙާދިޘާގެ ނަމުން. އެކަމަނާގެ ކުށެއް ނެތްކަމާއި، ހަދައިގެން ދެއްކި ވާހަކަތަކެއްކަން، އެ އާޔަތްތަކުގައި اللّـه سبحـانـه وتعـالى ބާވައިލެއްވި.\nމިއަދު އަޅުގަނޑު ތިޔަބޭފުޅުންނަށް ދަންނަވާލަން ބޭނުންވަނީ، ޤައުމުގެ މާއްދީ ތަރައްޤީއާއި، ކުދިންނަށް މޮޅުގޮތް ހޯދައިދިނުމުގައި، ސިޔާސީ ގޮތުންނާއި، އިޖުތިމާޢީ ގޮތުން ޤައުމު ކުރިއަށް ދަތުރުކުރާއިރުގައި، ތިމާ އަނެކުންނަށް ޙަސަދަވެރިވުމާއި، މުޖުތަމަޢުގެ ކުރިއެރުމަކީ، ތިމާއަށް ހޯދުނު ގޮތަކުން ހޯދާ ކުރިއެރުމެއް ކަމަށް ހެދުމަކީ، އެއީ އިސްލާމީ ޝަރީޢާ ގަބޫލުކުރާ ހަމަތަކެއް ނޫނޭ. އެފަދަ ކޮންމެ ކަމަކުން، އެ މުޖުތަމަޢަކަށް، އެ ޢާއިލާއަކަށް، އެ ސިޔާސީ ފިކުރަކަށް، އެބައެއްގެ ތެރެއަށް ވެރިވެގެންދާނީ ނިކަމެތިކަން. ވެރިވެގެންދާނީ ބަނަކަން.\nއަޅުގަނޑުގެ ދުޢާއަކީ، اللّـه سبحـانـه وتعـالىއަޅުގަނޑުމެން މުސްލިމުންނަކީ، އިސްލާމްދީނުގައިވާ ހަމަތަކުގެ ތެރެއިން ކުދިން ތަރުބިއްޔަތުކުރާ ބައެއް ކަމުގައި ލެއްވުން. އަޅުގަނޑުމެންގެ މުޖުތަމަޢަކީ، ފިތުނަފަސާދައިން ސަލާމަތްވެފައިވާ މުޖުތަމަޢެއް ކަމުގައި اللّـه سبحـانـه وتعـالىމިންވަރު ކުރެއްވުން. އަދި އަޅުގަނޑުމެންގެ މައިންބަފައިންނާއި، ބެލެނިވެރިންނަކީ، ކުދިން ތަރުބިއްޔަތު ކުރުމުގައި، އިސްލާމީ ހަމަތަކާއި ޝަރުޢީ ހަމަތަކުގެ ތެރޭގައި އައިސްފައިވާ އުޞޫލުތަކުގައި ހިފަހައްޓާ ބައެއް ކަމުގައި އެކަލާނގެ ތައުފީޤު މިންވަރު ކުރެއްވުން. މި ރަށަށާއި، މި އަތޮޅަށާއި، ދިވެހި ޤައުމަށް އަބަދުވެސް ފާގަތި ދުވަސްތައް މިންވަރު ކުރައްވައި، އަޅުގަނޑުމެންނަކީ ޢިލްމުގެ ނޫރު ލިބިފައިވާ ބައެއް ކަމުގައި اللّـه سبحـانـه وتعـالىމިންވަރު ކުރެއްވުން. އާމީން.


Raajje balikoh India final ah\nރާއްޖެ ބަލިކޮށް އިންޑިއާ ފައިނަލަށް\nރާއްޖެ އަތުން އިންޑިއާ މޮޅުވީ 3-1 ގެ ނަތީޖާއަކުން\nމި މުބާރާތުގެ ފައިނަލުގައި އިންޑިއާ ވާދަކުރާނީ ނޭޕާލާ\n13 އޮކްޓޯބަރ 2021 | ބުދަ 23:00\nދެކުނު އޭޝިއާގެ އެންމެ ބޮޑު ފުޓްބޯޅަ މުބާރާތް ކަމަށްވާ "އުރީދޫ ސާފް ޗެމްޕިއަންޝިޕް 2021" ގައި ބުދަ ދުވަހުގެރޭ ރާއްޖެ ބަލިކޮށް މުބާރާތުގެ ފައިނަލުގެ ފަހު ޖާގަ އިންޑިއާއިން ހޯދައިފިއެވެ.\nމި މެޗު އެއްވަރުކޮށްލައިގެންވެސް ރާއްޖެއަށް ފައިނަލަށް ދެވެން އޮތް ނަމަވެސް، ގައުމީ ފުޓްބޯޅަ ދަނޑުގައި ކުޅުނު މެޗުން އިންޑިއާ މޮޅުވީ 3-1 ގެ ނަތީޖާއަކުންނެވެ.\nމި މެޗު ފަށައިގެން އިންޑިއާއިން މެޗު ޑޮމިނޭޓުކޮށްގެން ކުޅުނުއިރު، މެޗުގެ 18 ވަނަ މިނެޓުގައި އެ ޓީމުގެ ކެޕްޓަން ސުނިލް ޗެތުރީ ވަނީ އޭރިއާ ތެރެއިން އޯވަހެޑް ކިކެއް ފޮނުވާލާފައެވެ. އެކަމަކު އެ ހަމަލާ ދިޔައީ ގޯލާ އަމާޒުނުވެއެވެ. އޭގެ ފަހުން މެޗުގެ 26 ވަނަ މިނެޓުގައި ޗެތުރީ ބޮލުން ފޮނުވާލި ހަމަލާއެއް ވަނީ ގޯލުގެ ހުރަސް ދަނޑިއަށް އަމާޒުވެފައެވެ.\nމި މެޗުގައި އެންމެ ފުރަތަމަ ލަނޑު ޖަހައި ލީޑު ނަގާފައިވަނީ އިންޑިއާއިންނެވެ. މެޗުގެ 33 ވަނަ މިނެޓުގައި މި ލަނޑު އެ ޓީމަށް ކާމިޔާބުކޮށްދިނީ މަންވީރު ސިންހެވެ. އެކަމަކު ފުރަތަމަ ހާފުގެ ފަހު މިނެޓުގައި ރާއްޖޭން ވަނީ ނަތީޖާ އެއްވަރުކޮށްފައެވެ. ލިބުނު ޕެނަލްޓީއަކުން މި ލަނޑު ރާއްޖެއަށް ކާމިޔާބުކޮށްދިނީ އިތުބާރު ފޯވާޑް އަލީ އަޝްފާގު (ދަގަނޑޭ) އެވެ. މިއީ އޭރިއާ ތެރެއިން ރާއްޖޭގެ ހަމްޒާ މުޙައްމަދު (ހަމްޕު) އަށް އިންޑިއާގެ ރާހުލް ބޭކޭ ކުރި ފައުލަކާ ގުޅިގެން ރެފުރީ ދިން ޕެނަލްޓީއެކެވެ.\nމި މެޗުގައި ދަގަނޑޭ ލަނޑު ޖެހިއިރު، މިއީ ދަގަނޑޭގެ ކެރިއަރުގައި އިންޑިއާ ކޮޅަށް ޖެހި ފުރަތަމަ ލަނޑެވެ. އަދި މިއީ މި ފަހަރުގެ މުބާރާތުގައި އޭނާ ކާމިޔާބުކުރި ތިންވަނަ ލަނޑެވެ.\nއެކަމަކު މެޗުގެ 62 ވަނަ މިނެޓުގައި ޗެތުރީ ވަނީ ލަނޑެއް ޖަހައި، އިންޑިއާއަށް އަލުން ލީޑު ނަގައިދީފައެވެ. އަދި އޭގެ ހަތް މިނެޓު ފަހުން އޭރިއާ ތެރެއިން ބޮލުން ފޮނުވާލި ހަމަލާއަކުން ޗެތުރީ ވަނީ ލަނޑެއް ޖަހައި، އިންޑިއާގެ ލީޑު ފުޅާކޮށްދީފައެވެ.\nއެކަމަކު އޭގެ ފަހުން އިންޑިއާ ކޯޗު ސްޓިމަކަށް ވަނީ ދެވަަނަ ރީނދޫ ކާޑާއެކު ރަތް ކާޑެއް ދައްކައިމ ބެންޗުން ފޮނުވާލާފަވެ. އަދި މެޗުގެ އިތުރު ވަގުތުގައި އިންޑިއާގެ ސުބަޝިޝް ބޯސްއަށްވެސް ވަނީ ދެވަަނަ ރީނދޫ ކާޑާ އެކު ރަތް ކާޑު ދައްކާފައެވެ. އެހެންކަމުން މި މުބާރާތުގެ ފައިނަލަށް އިންޑިއާ ނުކުންނަން ޖެހޭނީ އެ ޓީމުގެ ކޯޗާއި ސުބަޝިޝް ބޯސް ނުލައެވެ.\nމި މޮޅާއެކު މި މުބާރާތުގެ ފައިނަލަށް އިންޑިއާ ދަތުރުކުރިއިރު، ފައިނަލުގައި އިންޑިއާ ބައްދަލުކުރަން ޖެހޭނީ ނޭޕާލެވެ. ނޭޕާލުން ފައިނަލުގެ ޖާގައެއް ހޯދީ ބުދަ ދުވަހުގެ ހަވީރު ކުޅުނު މެޗުން ބަންގްލަދޭޝްއާ އެއްވަރުކޮށްގެންނެވެ. އެއާއެކު މިއީ ސާފް ޗެމްޕިއަންޝިޕުގެ ތާރީޚުގައި ނޭޕާލް ފައިނަލުގައި ކުޅޭނެ ފުރަތަމަ ފަހަރެވެ.\nބުދަ ދުވަހުގެރޭ މި ފަހަރޔގެ ސާފް ޗެމްޕިއަންޝިޕުގެ ލީގު ބުރުގެ ކުޅުން ނިމުނުއިރު، އެއްވަނައިގައި އޮތީ އިންޑިއާއެވެ. އެ ޓީމަށް ކުޅުނު ހަތަރު މެޗުން އަށް ޕޮއިންޓް ލިބުނުއިރު، ދެވަނައިގައި އޮތް ނޭޕާލަށް ހަތަރު މެޗުން ލިބުނީ ހަތް ޕޮއިންޓެވެ. އަދި ރާއްޖެއަށް ތިންވަނަ ލިބުނުއިރު، ކުޅުނު ހަތަރު މެޗުން ރާއްޖެއަށް ލިބިފައިވަނީ ހަ ޕޮއިންޓެވެ. އަދި ހަތަރުވަނައިގައި އޮތް ބަންގްލަދޭޝަށް ހަތަރު މެޗުން ފަސް ޕޮއިންޓް ލިބުނުއިރު، ފުލުގައި އޮތް ސްރީ ލަންކާއަށް ހަތަރު މެޗުން ލިބިފައިވަނީ އެންމެ ޕޮއިންޓެކެވެ.\nޑީއެންއޭއަށް ރިއާޔަތްކޮށް ޒިނޭ ސާބިތު ކުރެވިދާނެ، ދެވޭނީ ތައުޒީރީ އަދަބެއް: ސުޕްރީމް ކޯޓު\nމުޙައްމަދު ޤާސިމް ޕްރީސްކޫލް ހުޅުއްވައިދެއްވައިފި


Atal Bihari Vajpayee avahaaravejje\nދުނިޔެ - އަތަލް ބިހާރީ ވަޖްޕާއީ\nއަތަލް ބިހާރީ ވަޖްޕާއީ އަވަހާރަވެއްޖެ\nއަތަލް ބިހާރީ ވަޖްޕާއީ އަވަހާރަވިއިރު އޮންނެވީ ލައިފް ސަޕޯޓުގައި\nކ. މާލެ 16 އޯގަސްޓު 2018 | ބުރާސްފަތި 18:14 3,643\nއިންޑިއާގެ ކުރީގެ ބޮޑު ވަޒީރު އަތަލް ބިހާރީ ވަޖްޕާއީ - ގެޓީ އިމޭޖާސް\nބުދަ ދުވަހުގެ ރެއިން ފެށިގެން ލައިފް ސަޕޯޓުގެ އެހީގައި އޮންނެވި އިންޑިއާގެ ކުރީގެ ބޮޑު ބަޒީރު އަތަލް ބިހާރީ ވަޖްޕާއީ ބުރާސްފަތި ދުވަހު އަވަހާރަވެއްޖެއެވެ.\nމިދިޔަ ޖޫން މަހުން ފެށިގެން، އޯލް އިންޑިއާ އިންސްޓިޓިއުޓް އޮފް މެޑިކަލް ސައިންސެސް (އެއިމްސް) ގައި، އެޑްމިޓުކޮށްފައި އޮންނެވި ވަޖްޕާއީ އަވަހާރަވީއިރު އުމުރުފުޅަކީ 93 އަހަރެެވެ. ވަޖްޕާއީއަކީ އިންޑިއާގެ ބާރަތިޔާ ޖަނަތާ ޕާޓީއަށް ނިސްބަތްވާ، އަދި އެޕާޓީއަށް ނިސްބަތްވާ، އިންޑިއާގެ ބޮޑުވަޒީރުކަމުގެ މަގާމު އަދާކުރި ފުރަތަމަ ބޭފުޅާ އެވެ. ވަޖްޕާއީ އިންޑިއާގެ ބޮޑުވަޒީރުކަން ތިން ފަހަރެއްގެ މަތިން ކުރައްވައިފާއިރު، އެއީ 1996 ވަނަ އަހަރު 13 ދުވަހަށާއި، 1998 ވަނަ އަހަރުން ފެށިގެން 13 މަހަށާއި އަދި 1999 އިން ފެށިގެން ހަ އަހަރަށެވެ.\nވަޖްޕާއީ އަކީ ހަކުރު ބަލީގެ ޕޭޝަންޓަކަށްވާއިރު، އެމަނިކުފާނުގެ، ފަންކްޝަން ކުރަނީ އެންމެ ކިޑްނީއެކެވެ. 2009 އެއްގައި އެމަނިކުފާނަށް ސްޓްރޯކެއް ޖެހިފައިވާއިރު، އެ ސްޓްރޯކުގެ ސަބަބުން އެމަނިކުފާނުގެ ކޮގްނިޓިވް އެބިލިޓީސްތައް ވަރަށް ބޮޑަށް ދަށަށް ދިޔައެވެ. އަދި ފަހުން ޑިމެންޝިއާ ވެސް އެމަނިކުފާނަށް ޖެހިފައިވެއެވެ.\nވަޖްޕާޔީއަށް 1994 ވަނަ އަހަރު ގާނޫނު ހަދާ މަޖިލީހުގެ ބެސްޓް ޕާލަމެންޓޭރިއަންގެ ލަގަބު ލިބިވަޑައިގެންނެވިއެވެ. އިންޑިއާގެ އެންމެ މަތީ މަދަނީ ޝަރަފު، ބާރަތު ރަތުނާވެސް 2015 ވަނަ އަހަރު ލިބިވަޑައިގެންނެވި ވަޖްޕާއީގެ ސިއްހީ ހާލުކޮޅު ދަށަށްދާން ފެށުމާ ގުޅިގެން އެމަނިކުފާނު ވަނީ ފަބްލިކް ލައިފުން މަޑުމަޑުން ދުރަށް ޖެހިވަޑައިގެންފައެވެ.


Raees Solih hurihaa rashakah vadaigannavanee\nރައީސް ސޯލިހު، އުކުޅަހުގައި: ހުރިހާ ރަށަކަށް ވަޑައިގަންނަވަން ނިންމެވި- މުހައްމަދު އަފްރާހު | އަވަސް\nރައީސް އިބްރާހިމް މުހައްމަދު ސޯލިހު، ރާއްޖޭގެ މީހުން ދިރިއުޅޭ ހުރިހާ ރަށަކަށް ވަޑައިގެންނެވުމަށް ނިންމަވައިފި އެވެ.\nއެކަން ހާމަ ކުރެއްވީ މިއަދު އެމަނިކުފާނު އއ. އުކުޅަހަށް ވަޑައިގެންނެވުމަށްފަހު އެވެ. ރައީސް ސޯލިހު އުކުޅަހުގެ ރައްޔިތުންނާ ބައްދަލު ކުރައްވައި ވާހަކަފުޅު ދައްކަވަމުން ވިދާޅުވީ، ހުރިހާ ރަށަކަށް ވަޑައިގެންނެވުމުގެ ދަތުރުފުޅުގެ ފުރަތަމަ މަންޒިލަކީ އުކުޅަސް ކަމަށެވެ.\nރައީސް ވިދާޅުވި ގޮތުގައި އުކުޅަހަކީ އެމަނިކުފާނަށް ހާއްސަ ރަށެކެވެ. އެމަނިކުފާނަކީ އެމްޑީޕީގެ ރިޔާސީ ކެންޑިޑޭޓް ކަމަށް ނިންމީ އެ ރަށުގައި ބޭއްވި ކޮންގްރެސްގަ އެވެ. އެހެންކަމުން އެމަނިކުފާނުގެ ރައީސް ކަމާއި އުކުޅަހާ ވަނީ ގުޅިލާމެހިފަ ކަމަށް ރައީސް ވިދާޅުވި އެވެ.\nރިޔާސީ އިންތިހާބުގެ ކެމްޕެއިންގައި ރައީސް ސޯލިހު އުކުޅަހަށް ވަޑައިނުގަންނަވަ އެވެ. ނަމަވެސް އެމަނިކުފާނު ވަނީ މީހުން ދިރިއުޅޭ ގިނަ ރަށްތަކަށް ވަޑައިގެންފަ އެވެ. އެގޮތުން 150 އަށްވުރެ ރަށްރަށަށް ރައީސް ވަޑައިގެންނެވި އެވެ.\nރައީސް ސޯލިހު، ރައީސްކަމުގެ މަގާމާ ހަވާލުވެވަޑައިގެންނެވުމަށްފަހު އެންމެ ފުރަތަމަ ވަޑައިގެންނެވި ރަށަކީ ކ. ދިއްފުއްޓެވެ. އޭގެ ފަހުން ވަޑައިގެންނެވީ މިއަދު އުކުޅަހަށެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ރައީސް އޮފީސް + އއ. އުކުޅަސް\nރައީސް ކިނބިދޫ އަށް ވަޑައިގެންފި


އަދަބާއިޘަޤާފަތް އިތުބާރުހުރި ދީނީ މަޢްލޫމާތު، ޞިއްޙަތު، ޚަބަރު، އަދަބާއި ޘަޤާފަތް، ތަޢްލީމް، ޢާއިލާ، ކުޑަކުދިން، ޚިޔާލު އަދި މިނޫންވެސް ތަފާތު ދާއިރާތަކުގެ ލިޔުންތައް ، މި ސައިޓުން ވިދާޅުވެވޭނެ http://kavaasaa.com/adhab/ Sun, 12 Jul 2020 06:49:08 +0200 Joomla! - Open Source Content Management en-gb އުފަލާއި ހިތާމައިން މަރު! http://kavaasaa.com/adhab/vaahaka/ufalaa-hithaamain-maru.html http://kavaasaa.com/adhab/vaahaka/ufalaa-hithaamain-maru.html\nޢައިޝާއަކީ ހިތުގެ ބަލިހުރި މީހެއްކަން ވިސްނުމުގައި ބަހައްޓައިގެން، އޭނާގެ ފިރިމީހާ މަރުވިކަމުގެ ޚަބަރު ވީހާވެސް އޯގާތެރިގޮތެއްގައި ފޯރުކޮށްދިނުމަކީ، ޢައިޝާގެ ކޮއްކޮގެ މިއަދުގެ ޒިންމާއެވެ. ކޮށަކޮށައިގެން އާގަންނަމުން، މުޅިން ފުރިހަމަނުވާ ޖުމްލަތަކެއްގެ އެހީގައި، އެހިތާމަވެރި ޚަބަރު ޢައިޝާއަށް ފޯރުކޮށްދިނުމަށް އޭނާ މަސައްކަތްކުރިއެވެ.\n]]> shifzaan@kavaasaa.com (ޝިފްޒާން އަޙްމަދު ) ވާހަކަ Mon, 16 Nov 2015 05:35:27 +0200 ވާނީ ކިހިނަކުންކަން ހީވޭހެއްޔެވެ. http://kavaasaa.com/adhab/lhen/vaanee-kihinkun-hey.html http://kavaasaa.com/adhab/lhen/vaanee-kihinkun-hey.html\nލިޔުއްވީ: ނާދިރު ޚަލީލީ\nތަރުޖަމާ: އަޙްމަދު ޝަމީނު ދޮންމަނިކު\nނިދި ނާންނަނީ ނަމަ، އޭ ކަންނެތް ފަރާނަޔާއެވެ. މި ފުރަ ދަމަށް، މި ހިމޭން ރަށަށް، މި ގުގުރި ދަމާ އުޑަށް. ވާނީ ކިހިނަކުންކަން ހީވޭހެއްޔެވެ. ރޭގެ ހަތަރުދަން ހޭދަވެ، ތި ހިތަށް ފަތިސްވެއްޖެ ނަމަ ވާނީ ކިހިނަކުންކަން ހީވޭހެއްޔެވެ. ފޮޅޭ މަލުން، ބިމުގެ ސަޠަޙަ ފުރި ބެދިއްޖެނަމަ، އަދި އެއީ ހައްތަހާ ތިބާ އިންދައި ހެއްދި ގަސް ނަމަ ވާނީ ކިހިނަކުންކަން ހީވޭހެއްޔެވެ.\nތިބާގެ ދީލަތިކަމާއި ކުލުނުގެ ސަބަބުން ދެތިން މީހުނަށްނަމަވެސް ޙަޔާތުގެ މާނަ އެނގުނުނުނަމަ ވާނީ ކިހިނަކުންކަން ހީވޭހެއްޔެވެ. މާ ރުނބައެއް ފުރާ ހުރި ތާޒާ ޚުމޫރު މިހާރުވެސް މަސްތުވެފައި ވާ ބޯތަކަށް އޮއްސައިފި ނަމަ ވާނީ ކިހިނަކުންކަން ހީވޭހެއްޔެވެ. ދާށެވެ. އަވަހިއްޔާ އަވަހަސް ދާށެވެ. ގޮސް ތި ނަފުރަތު ކުރާ މީހާއަށްވެސް ލޯބި ހުށަހަޅާށެވެ. ތިބާގެ އަތްމައްޗަށް އެ ހިތްތައް މަޑުމޮޅިވެޖެއްޖެނަމަ ވާނީ ކިހިނަކުންކަން ހީވޭހެއްޔެވެ.\n]]> sameenu@kavaasaa.com (އަޙްމަދު ޝަމީނު ދޮންމަނިކު) ޅެން Fri, 12 Jul 2013 12:30:27 +0200 އިންތިޒާރުގެ ނިމުން http://kavaasaa.com/adhab/lhen/inthizaarugenimun.html http://kavaasaa.com/adhab/lhen/inthizaarugenimun.html\nކަޅުކޮށް ބަނަކޮށް ފުސްމޫނު ދައްކައި ހިނދު އުޑާ\nހަމަހިމޭންކޮށް ޖައްވު ޒައްރާވެސް ހުރިތަނުން ނުގުޑާ،\nނެތޭ ހިނދު ގަސްކަރައިގައި ހިލަމެއް އުޑުގައި ވިލާ ބޯވެދާ\n]]> sameenu@kavaasaa.com (އަޙްމަދު ޝަމީނު ދޮންމަނިކު) ޅެން Sat, 20 Oct 2012 00:55:50 +0200 މޮޔަފެނުގެ ކޯރު http://kavaasaa.com/adhab/vaahaka/moya-fenuge-koaru.html http://kavaasaa.com/adhab/vaahaka/moya-fenuge-koaru.html\nބުއްދި ސަހަރުގެ މައި ފެންކޯރުގައި މޮޔަވައިރަސް އަށަގަތެވެ. ނަތީޖާއަކަށްވީ އެކޯރުން ފެންބޯ ހަމަ ކޮންމެ މީހަކުވެސް މޮޔަވުމެވެ. އެކޯރުން ފެންބޮއިގެން މޮޔަވާ އެންމެންވެސް ވާހަކަ ދައްކައި ހަދަނީ ހޭޖެހޭމީހުންގެ ބަހުރުވަޔާއި ތަފާތު ބަހުރުވަޔަކުންނެވެ. ކިޔާނުކިޔާ އެއްޗެއްގެ ލަފްޒީ މާނަތަކެއް ދޭހަވިއަސް ދައްކަނީ އެއްވެސް އޮއްޓަރެއް ނެތް ވާހަކަތަކެވެ.\nވާނީވެސް އެހެންތާއެވެ. މޮޔަވަނީއެވެ. މިބަލި ދުވަހެއް ދުވަހަކަށް ބޮޑުވެ ރޯގާއެއްގެ ސިފަޖެހި މުޅި ސަހަރުގައި ވަރަށް ބާރަށް ފެތުރެމުން ދާންފަށައިފިއެވެ.\n]]> info@kavaasaa.com (އިބްރާހީމް މާހިރު މޫސާ) ވާހަކަ Sat, 13 Aug 2011 02:43:41 +0200 ކާމިޔާބު ލިބޭ ހިސާބު http://kavaasaa.com/adhab/lhen/kaamiyaabu-libeyhisaabu.html http://kavaasaa.com/adhab/lhen/kaamiyaabu-libeyhisaabu.html\nފަހަތަށް ބަލަހައްޓައިގެންނުހުރެ ކުރިމަތީ ތަނަވަސްވެފައިވާ ރާސްތާއަށް ބަލާށެވެ.\nފަހަތަށް ކަރުއަނބުރައިގެން ހުރެ ހިނގަނިކޮށް ގަލެއްގައިއަޅައިގަނެދާނެއެވެ.\nނޫނީ ކުރިމަތީ އޮތް ރަންގަނޑަކަށް ފައިންއަރައިފައިވެސް ދެވިދާނެއެވެ.\n]]> sameenu@kavaasaa.com (އަޙްމަދު ޝަމީނު ދޮންމަނިކު) ޅެން Sun, 07 Aug 2011 23:12:52 +0200 މި ހިނދުކޮޅު ކަލާޔާއެކު ހިއްސާކޮށްލެވޭނެ ނަމައެވެ. http://kavaasaa.com/adhab/lhen/mi-hindukolhu-kalaayaaeku.html http://kavaasaa.com/adhab/lhen/mi-hindukolhu-kalaayaaeku.html\nހަނދުއެހެރީ އަރައެވެ. ބުނާކަހަލަ އެވެ.\nބައިވެރިޔާ އަންނަންދެން މަޑުކޮށްލަދޭން އެދޭށެވެ. މަޑުކޮށްލެވިދާނެ އެވެ.\nއިރުކޮޅެއްތެރޭ ހަނދު އޮއްސޭނެ އެވެ.\nޔަގީންކަމެއްނެތް އިންތިޒާރެއްގައި އަހަރެން އިންދަ އެވެ.\nއެ ހިނދުކޮޅު، އެ ހަމަހިމޭންކަން ކަލާޔާއެކު ހިއްސާކޮށްލެވޭނެ ނަމަ އެވެ.\n]]> sameenu@kavaasaa.com (އަޙްމަދު ޝަމީނު ދޮންމަނިކު) ޅެން Wed, 03 Aug 2011 00:03:00 +0200 މިނިވަންކަމުގެ މާނަ އޮޅުވާނުލައްވާ http://kavaasaa.com/adhab/lhen/minivankamuge-maana-olhuvanulavva.html http://kavaasaa.com/adhab/lhen/minivankamuge-maana-olhuvanulavva.html\nމިނިވަންކަމުގެ ވީ މާނަފުން އޮޅުވާ ސަފުން ލެވިދާނެތޯ\nއުނިކަން ނެތަމަ ފިކުރީ ގޮތުން ލަފުޒުން އެމާނަ އޮޅޭނެތޯ\nރަނގަޅާ ނުބައި ވަކިވާވަރަށް ފިކުރާއި ޖިސްމުން ބޮޑުވުމުން\nއަގަލާއި ކުލުނާ ޚުލްޤު ފުރިހަމަ ދޫކުރުން ހެޔޮވާނެތޯ\nއެނބުރޭ ހަވާނަފުސަށް ތަބާ ވެވިގެން ޙަޔާތް ކުރަމުން ފަނާ\nއަބުރާއި ޝަރަފާ ޢިއްޒަތާ ވެއްޔާ މޮޑެން ހެޔޮވާނެތޯ\n]]> sameenu@kavaasaa.com (އަޙްމަދު ޝަމީނު ދޮންމަނިކު) ޅެން Wed, 27 Jul 2011 23:38:42 +0200 އެބްސްޓްރެކްޓް ކުރެހުން http://kavaasaa.com/adhab/fannu/abstract-kurehun.html http://kavaasaa.com/adhab/fannu/abstract-kurehun.html\nއެބްސްޓްރެކްޓް ކުރެހުމަކީ ތަފާތު ބާވަތެއްގެ ކުރެހުމެކެވެ. އެބްސްޓްރެކްޓް ކުރެހުމުގައިވަނީ ކުރެހުމަށް ބަލާލުމުން ކުރެހުމުން ދައްކުވައިދެނީ ވަކި މިވެނި އެއްޗެއްކަން ސާފުކޮށް އެނގެން ނުހުންނަފަދަ ގޮތަކަށް ހުންނަ ޑިޒައިނާއި، ކުލަޔާއި ބައްޓަމެވެ. މި ސަބަބަށްޓަކައި، އެބްސްޓްރެކްޓް ކުރެހުން ދެނެގަނެ ދޭހަވުމަކީ ރެޕްރެޒެންޓޭޝަނަލް ކުރެހުމެއް ދެނެގަނެ ދޭހަވުންހައި ފަސޭހަކަމެއްނޫނެވެ. ރެޕްރެޒެންޓޭޝަނަލް ކުރެހުމަކީ، ކުރެހުމުގައި ދައްކުވައިދެނީ ކޯޗެއްކަން ވަރަށް ސާފުކޮށް އެނގެން ހުންނަބާވަތުގެ ކުރެހުމެވެ. މިބާވަތުގެ ކުރެހުން ބައެއް ފަހަރަށް ފޮޓޯއެއްހައި ޙަޤީޤަތާއި އެއްގޮތަށް ކުރަހާފައިހުރެއެވެ.\n]]> aliismail@kavaasaa.com (ޢަލީ އިސްމާޢީލް) ފަންނު Tue, 18 Jan 2011 03:46:59 +0200 ޙާއްޖު ޒަޣްލޫލުގެ ދިވެހި ޤަޞީދާ http://kavaasaa.com/adhab/lhen/haajj-zaghlool-ge-gaseedha.html http://kavaasaa.com/adhab/lhen/haajj-zaghlool-ge-gaseedha.html\nއެއްދުވަހަކު ޤާހިރާގެ މުޑުދާރު މަގެއްގައި ހިނގާފައި ދަނިކޮށް ވަރަށް މުސްކުޅި އަޑަކުން މީހަކު ލަވައެއް ކިޔާ އަޑު އެބަ އިވެއެވެ. ދޭތެރެއަކުން ނޭވާކުރުވެގެން ކެއްސާލައެވެ. އަހަރެން އެ އަޑު އިވޭ ދިމާއަށް ދިޔަ އިރު އަޑު އަންނަނީ ތަންކޮޅެއް އެކަހެރިކޮށް ވަކިން ހުރި ފަޅު ޢިމާރާތެއްގެ ތިރިންނެވެ. ގާތްކޮށްލި އިރު އެއްވެސް މީހަކު ފެންނާކަށް ނެތެވެ. ދެން ވަރަށް ޙައިރާންވެފައި ހުރެއްޖައީމެވެ. ކުއްލިއަކަށް ލަވައިގެ އަޑުކެނޑިއްޖެއެވެ. އޭތް.. އެ އަޑު އަހަންނަށް ގޮވައިލިއެވެ. އަހަރެން އެދިމާއަށް ބަލައިލި އިރު އެތާ އޮތީ ދޫ ނެރެގެން އޮތް ކަޅު ކުއްތާއެކެވެ. އެސޮރަށް އަހަރެން ހަމަ ފެނުމާއެކު މަށަކީ މިޞްރު މީހެއް ނޫންކަން ވިސްނިއްޖެއެވެ.\n]]> info@kavaasaa.com (އާދަމް ފަޔާޒް މުޙައްމަދު) ޅެން Wed, 20 Oct 2010 00:56:35 +0200 މާދަމާ http://kavaasaa.com/adhab/dhuniyege-adhab/maadhamaa.html http://kavaasaa.com/adhab/dhuniyege-adhab/maadhamaa.html\nމިއަދު ލިޔާނެ އެއްޗަކާއި މެދުގައި އިއްޔެ ރޭ އަހަރެން ވިސްނީމެވެ. އިނގިލިތަކުން ގަލަމުގައި ހިފައިގެން ކުރިމަތީ ސާފު ހުދު ގަނޑެއް ބާއްވައިގެން، އެގަލަން ހިންގި ހިންގިހެން އެ ގަނޑުގައި ކަޅުކުލަޖެހެމުންދާނެ ކަން އަހަންނަށް އެނގުނެވެ. އެހެނަސް އެގަލަމުގެ މަގުސަދު ހާސިލުވުމުގެ ކުރިން އޭގެ ދެލި ހަމަވާނީ ކަމެއް، ނުވަތަ އެ ގަލަން ބަނޑުވަތަށް ވެއްޓޭނީ ނޫންކަމެއް އަހަރެންކަށް ނޭނގެއެވެ. އަހަރެންގެ މިސިޓީ ފުރިހަމަކުރެވިދާނެ ކަމެއް، ނުވަތަ ޒަމާނުގެ ހުރަސްތަކުން ހުރަހެއް އެމަގަށް ކުރިމަތިވާނީ ނޫންކަމެއް ވެސް އަހަރެންނަކަށް ނޭނގެއެވެ.\n]]> nooru@kavaasaa.com (ތަރުޖަމާ: ނޫރުއްސަލާމް އަބޫބަކުރު) ދުނިޔޭގެ އަދަބިއްޔާތު Sun, 17 Oct 2010 09:58:59 +0200 ބަހެއް ދަސްވެ އަށަގަތުން http://kavaasaa.com/adhab/mazmoon/bahei-dhasve-ashagathun.html http://kavaasaa.com/adhab/mazmoon/bahei-dhasve-ashagathun.html\nބަހަކީ އިންސާނުންނަށް ލިބިފައިވާ އަގުބޮޑު ނިޢުމަތެކެވެ. މުވާޞަލާތުކުރުމުގެ ވަޞީލަތްތަކުން އެންމެ ބާރުގަދަ ވަޞީލަތްވެސް މެއެވެ. މިއީ ޙަޤީޤަތްކަމުގައިވިޔަސް މިމަތިވެރި ނިޢުމަތް އިންސާނުންގެ ކިބައިގައި އަށަގަންނަ މިންވަރާއި ދަސްވާގޮތް ތަފާތުކަން ފާހަގަކުރެވެއެވެ. ހަމައެހެންމެ ބަހެއް ލިބުނުކަމަށް ބެލެވޭ ވަކިކަންތައްތަކެއް ހުންނަކަމާ ދުނިޔޭގެ ތަފާތު އެތައް ބަހެއް މުވާޞަލާތުކުރުމަށް ބޭނުންކުރާއިރު، ކޮންމެ މީހަކަށްވެސް ޚާއްޞަ ބަހެއް ލިބިފައިވާކަމާ ދެވަނަ ބަހަކަށް ބޭނުންވެ އިންސާނާއަށް ޖެހެނީ އެކަމަށް މަސައްކަތްކުރާންކަން ހަނދާންކުރަންޖެހެއެވެ.\n]]> info@kavaasaa.com (ޙުސައިން ޙަބީބު) މަޒްމޫނު Sat, 12 Jun 2010 04:03:24 +0300 އިންސާނުންނާއި ޖަނަވާރުން މުވާޞަލާތުކުރުމުގައި ހުރި ތަފާތުތައް http://kavaasaa.com/adhab/mazmoon/insaanun-janavaarun-muvaasalath-kurumuga-huri-thafaathu.html http://kavaasaa.com/adhab/mazmoon/insaanun-janavaarun-muvaasalath-kurumuga-huri-thafaathu.html\nއިންސާނުންނާއި ޖަނަވާރުން މުވާޞަލާތުކުރުމުގައި އެއްގޮތް ސިފަތަކެއް ހުރި ފަދައިން ތަފާތުތަކެއް ހުރިކަންވެސް ޤަބޫލުކުރަންޖެހެއެވެ. އަޑުލެއްވުމުގައެވެ. ޙަރަކާތްކުރުމުގައެވެ. ހަމައެހެންމެ މުވާޞަލާތު ކުރެވޭ މިންވަރާއި ކުރާމިންވަރުގައެވެ. އަދި އެފަދަ އަޑުތަކާއި ޙަރަކާތްތައް، ޒަމާނާއި ވަގުތު އަދި ޙާލަތާ ގުޅުވާލެވޭ ދަނޑިވަޅުތަކުގައެވެ.\nއެންމެފުރަތަމަވެސް ޤަބޫލުކުރަންޖެހެނީ ޖަނަވާރުފަދަތަކެތި އަޑުލައްވައިގެންނާއި ޙަރަކާތުން އިންސާނުންފަދައިން މުވާޞަލާތު ކުރިނަމަވެސް ލިންގުއިސްޓުގެ ހަމަތަކަށް ބަލާއިރު އެއަށް ބަހޭ ނުކިޔޭކަމެވެ.\n]]> info@kavaasaa.com (ޙުސައިން ޙަބީބް) މަޒްމޫނު Tue, 01 Jun 2010 04:15:03 +0300 މުޖުރިމުކަލޭގެއާއި ފުލުހުންގެ ވެރިޔާ http://kavaasaa.com/adhab/vaahaka/mujrim-kaleyge-aa-fuluhunge-veriya.html http://kavaasaa.com/adhab/vaahaka/mujrim-kaleyge-aa-fuluhunge-veriya.html\nއަދި ދެންނެވީމެވެ. މަނިކުފާނު ބޭނުން ގޮތެއް ހައްދަވާށެވެ. އޭނާއަކީ އަނިޔާލިބިފައިވާ މީހަކުކަމުގައި ދެކެވަޑައިގަންނަވާ ނަމަ އޭނާއަކީ އެމީހެއްގެ ކިބައިން އަނިޔާ ދުރުކޮށްދިނުން އެންމެ އައުލާވެގެންވާ މީހާއެވެ. އޭނާއީ މުޖުރިމެއް ކަމުގައި ދެކެވަޑައިގަންނަވާނަމަ އޭނާގެ ކަނދުރާގެ ބަދަލަށް އަހަރެން ގެ ކަނދުރާ މި އޮތީއެވެ. އަހަރެން ދިރިއުޅެ، އަމީރުލްމުއުމިނީންގެ ރުހުން ލިބި، މަނިކުފާނުގެ ފުލުހުންގެ ވެރިޔާކަމަށް ވުމަށް އަހަރެން ޤަތުލުވިޔަ ނުދީ ސަލާމަތްކޮށްދިނީ އޭނާއެވެ. އަހަރެން އަހަރެންގެ ދަރަނި އަދާކުރަނީއެވެ. އަހަރެން ސަލާމަތްކޮށްދިން ފަދައިން އަހަރެން އޭނާ ސަލާމަތްކޮށްދެނީއެވެ. އަހަރެން މިހުރީ ހުވަނދުލައި ތައްޔާރުވެގެން، ކަފުންވެސް ހިފައިގެން އައިހެވެ. ދަރީންނާއި އަހުލުވެރީންނަށް ވަދާޢުކިޔާފައި މަރާއި ކުރިމަތިލާން އައިހެވެ.\n]]> nooru@kavaasaa.com (ތަރުޖަމާ: ނޫރުއްސަލާމް އަބޫބަކުރު) ވާހަކަ Sun, 23 May 2010 22:51:06 +0300


ކޫއްޑޫ ފިޝަރީޒުން މަސްކިލޯއަކަށް 34 ރުފިޔާ ދެމުން "ބޮޑުކެޔޮޅު" އަހަރަކު 52 މިލިއަން ރުފިޔާ ފައިދާ ހޯދައި ސަރުކާރަށް ފައިސާ ދިން!\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 35 ސިކުންތު\nމިއަދަށް ބަލައިފިނަމަ އެންމެ ހޫނު ވެގެން އުޅޭ އެއް މައްސަލައަކީ މަސްވެރިންނަށް ރަނގަޅު އަގު ހޯދައި ދިނުމުގެ އަޑުތަކެވެ. މިފްކޯގެ ދަރަނި 800 މިލިއަން ރުފިޔާއަށް އެރި ވާހަކައެވެ. ކުރު މުއްދަތެއްގައި އެސްޓީއޯ އިން 460 ރުފިޔާ ގެއްލުންކުރަންޖެހުނު ވާހަކައެވެ. މަސްވެރިންނަށް ރަނގަޅު އަގު ހޯދައިދޭން ބޭރުގެ މަސްގަންނަ ބޯޓުތައް ނުގެނެސް އެކަން ކުރެވެން ނެތް ކަމުގެ ވާހަކަތަކެވެ.\nމިވާހަކަތައް މިހައި ހޫނުވުމާއި ގުޅިގެން މިއަދުނޫހުން މިއަދުވަނީ ވަރަށް ކާމިޔާބު ކަމާއިއެކު ކޫއްޑޫ ފިޝަރީޒް ހިންގަވައި އަހަރު ދުވަހުގެ ތެރޭގައި 52 މިލިއަން ރުފިޔާ ސާފު ފައިދާގެ ގޮތުގައި ހޯއްދަވައި ދެއްވި "ބޮޑުކެޔޮޅު" މުޙައްމަދު ޢާދިލް އާއި ބައްދަލުކޮށް މައުލުމާތު ހޯދައިފައެވެ.\nޢާދިލް ވިދާޅުވީ ކޫއްޑޫ ފިޝަރީޒަށް އަހަރު ދުވަހުގެ ތެރޭގައި 52 މިލިއަން ރުފިޔާ ފައިދާވި ކަމަށާއި އެއިގެ ތެރެއިން 10 މިލިއަން ރުފިޔާ ފިނޭންސް މިނިސްޓްރީ އަށް ދައްކަވާފައިވާނެ ކަމަށެވެ. އަދި ކުންފުނީގެ ކަންކަން އިތުރަށް ތަރައްޤީކުރުމަށް 42 މިލިއަން ރުފިޔާ ބަހައްޓަވާފައިވާނެ ކަމަށާއި އެކަންކަމުގެ ތަފްޞީލުތައް ލިޔެ ކިޔުމުން ފެންނަން ހުންނާނެ ކަމަށެވެ. އަދި މި ބޮޑު ފައިދާ ހޯއްދެވީ މަސްކިލޯއަކަށް 34 ރުފިޔާގެ ބޮޑު އަގެއްވެސް ދެއްވަމުން ކަމަށެވެ.\nޢާދިލް ވިދާޅުވީ މިފްކޯއަށް ގެއްލުންވަނީ ކުންފުނި ހިންގާ ގޮތުން ކަމަށެވެ. ކުންފުންޏަށް ފައިދާ އިތުރުކުރެވޭނެ ގޮތަށް ނުބަލައި ހިންގަން ތިބޭ ބައެއްގެ ޖީބަށް ބުރަވާގޮތަށް މަޝްރޫޢުތައް ހިންގާތީ ކަމަށެވެ.\n"ފުރަތަމަ ކަމަކަށް މަސްވެރިކަން މިރަނގަޅުވަނީ ދެކުނުގަ. ދެކުނުގަ ފެކްޓްރީ ތަރައްޤީކުރުމުގެ ބަދަލުގަ ފެލިވަރުގަ ތަރައްޤީކުރީމަ މަސް ގަނެގެން އުފުލަން ކުރަން ޖެހޭނެ ބޮޑު ޚަރަދު ކޮބައިތޯ؟ ކީއްވެތޯ ދެކުނުގަ ފެކްޓަރީއެއް ތަރައްޤީކޮށް ނުހިންގަންވީ؟ ކުންފުންޏަށް އިތުރު ޚަރަދުތައް ކުރަން ޖެހޭނެ ގޮތަށް ކަންކަން ކުރާ ވަރަކަށް ހިންގުމުގެ ޚަރަދު ދާނީ ބޮޑުވަމުން."\n"އައްޑޫ ސިޓީގަ ފެކްޓަރީއެއް އަޅަން މަސައްކަތްކުރަނީ ހުޅުމީދޫގަ. މަސްވެރިން ގިނައީ ހިތަދޫގަ. މަސްވެރި އުޅަނދު ގިނައީ ހިތަދޫގަ. ހަދާފައޮތް ބަނދަރު އޮތީ ހިތަދޫގަ. ހުޅުމީދޫގަ މިޖެހެނީ ވަރަށް ބޮޑު ޚަރަދެއްކޮށްގެން ބަނދަރެއްވެސް ހަދަން. ހިތަދޫ ބޭރުގަ އޮވެގެން އެހެން ކުންފުނިތަކުން މަސް އެބަ ގަނޭ. ހިތަދޫ މަސްވެރިން އުނގޫ އުފުލައިގެން ހުޅުމީދޫއަށް މަސްކިރަން ދާނެތަ؟ މިއީ އިންވެސްޓްކުރާއިރު ބަލަން ޖެހޭ ކަންކަން ނޫންތޯ؟"\nޢާދިލް ވިދާޅުވީ ރާއްޖޭގައި މަސްފެކްޓްރީ ހަދައިގެން ހިންގާއިރު ވަޒީފާގައި ގިނައީ ބޭރުމީހުން ކަމަށާއި ނިޞްބަތުން ދިވެހިންނަށް ވަޒީފާ ލިބެނީވެސް ވަރަށް މަދުން ކަމަށެވެ. "އެހެންކަމަށްވާއިރު ތައިލަންޑުގައި މަސް ބަންދުކުރުމުގެ އަގު ހެޔޮ ނަމަ ކީއްކުރަންތޯ ބޮޑެތި އަދަދުތަކުން އިންވެސްޓްކޮށްގެން ކޮންމެހެން ރާއްޖޭގަ ފެކްޓަރީތަކެއް އަޅަންވީ؟"\n"ދެން އެބަ ދައްކާ މަސްކޭހަކަށް ޔޫރަޕުން 34 ޑޮލަރު ލިބޭ ވާހަކަ. ރާއްޖޭގައި މަސްކޭހެއް ވިއްކަނީ 44 ޑޮލަރަށް. ވީއިރު ރާއްޖޭގެ މަހަށް ބޭރުން އެއަށްވުރެ ރަނގަޅު އަގެއް ހޯދެން ޖެހޭނެ ނޫންތޯ؟" ޢާދިލް ވަނީ ސުވާލު ކުރައްވައިފައެވެ.\nރާއްޖޭގައި ބާނާ މަސް ތައިލެންޑަށް ގެންގޮސް ބަންދުކުރުމުގެ ވާހަކަ އާއި އެއިރުން ފައިދާ އިތުރުވާނެ ކަމުގެ މިހާރު ދައްކާއިރު އެކަމަކީ ކޫއްޑޫ ފިޝަރީޒް އިން ކާމިޔާބު ކަމާއިއެކު ތަޖުރިބާ ކޮށްފައިވާ ކަމެކެވެ. އެއިރު ވަނީ ކުދިދަޅާއި ބޮޑު ދަޅު ބަންދުކޮށް ފެލިވަރުގައި ބަންދުކުރާ މަސްދަޅަށްވުރެ ހެޔޮ އަގުގައި ވިއްކައިފައެވެ.\nމިފްކޯގެ ތަޖުރިބާއަށް ބަލާއިރު ކުރަން ޖެހޭ ހަމައެކަނި ކަމަކީ މިފްކޯ ކާމިޔާބުކަމާއިއެކު ހިންގޭނެ ސިޔާސަތެއް އެކުލަވާލައި ފައިދާވާނެ ގޮތަށް ހިންގުމެވެ. އެކަން ކުރެވޭނީ އެކަމުގެ ތަޖުރިބާހުރި، އަދި އިޚްލާޞްތެރި ބައަކު މިފްކޯ ހިންގަން ތިބެގެންނެވެ. ވެރިކަމުން މިފްކޯގެ ކަންކަން ސިޔާސީ ނުކޮށް ވިޔަފާރީގެ އުޞޫލުން ކަންކަން ކުރަން މިފްކޯއަށް ފުރުޞަތުވެސް ދީގެންނެވެ.\nގުޅުން ހުރި ވީޑިއޯ (ޢާދިލް ސަލީމްގެ ބަސްފުޅު):


Meehunah kamudiyaee Waheedha ge mask!\nއައިޝަތު ވަހީދާ ތައްޔާރު ކޮށްފައިވާ މާސްކްތަކެއް: އޯޑަރު ދިނުމުން ތައްޔާރު ކޮށްދޭނެ\nސިއްހީ މާހިރުން އެދި ވަޑައިގަންނަވަނީ ހުރިހާ ގޮތަކުންް ވެސް ސާފު ތާހިރުކަން އިސް ކުުރާށެވެ. އެހެންވެ މިއީ ކޮވިޑް-19 އިން ސަލާމަތްވާން ފަރުދީ ގޮތުން ކުރެވެން އޮތް ހުރިހާ މަސައްކަތް ކުރަންވީ އެންމެ މުހިންމު ވަގުތެވެ. މާސްކް ބޭނުން ކުރާށެވެ. އަތް ދޮންނާށެވެ. ގައިދުރުވާށެވެ.\nކުރީކޮޅު ހޭ ނުލެވި، ސެނެޓައިޒާއާ އާއި މާސްކަށް އަރުވާލިވަރު މިހާރު އެންމެ ވެގެން ނޭރުވި ނަމަވެސް ފުލުފުލުގައި ބައްޔަށް ޕޮޒިޓިވްވާ މީހުންގެ އަދަދު އިތުުރުވެ އަތޮޅުތަކުގެ ބައެއް ރަށްރަށާ ހަމައަށް ވެސް ބަލި ފޯރާން ފެށުމުން މި ފިޔަވަޅުތައް އިތުރު ކުރަން ވަނީ ޖެހިފަ އެވެ.\nމިހައިރު މާހިނގާ މާސްކެއް އެބައުޅެ އެވެ. އަދި ކުރިން މާސްކް ގަންނަން ނުލިބުމުގެ ކަންބޮޑުވުން ވެސް މި އޮތީ ފިލާފަ އެވެ. އޯޑަރެއް ކޮށްލާއިރަށް ރީތި ނަލަނަލަ ފޮތިކޮޅެއްގައި ތައްޔާރު ކޮށްފައިވާ ފެންވަރުގެ މާސްކެއް ހޯދައި ލެވެ އެވެ.\nމިހާރު މިއޮތް ބަލާއާފާތުގެ ބާނިގަނޑުގެ ތެރޭގައި އަހަރެމެންގެ ފެހުންތެރިޔާ އައިޝަތު ވަހީދާ މިވަނީ އުފެއްދުންތެރި މާއްސަކަކުން ރަކާތެރިކަމަށް މުހިިންމު އެއް ފިޔަވަޅު އަޅަން އެހީވެދީފަ އެވެ.\nއައިޝަތު ވަހީދާ ތައްޔާރުކޮށްފައިވާ މާސްކްތަކެއް: އޯޑަރު ދިނުމުން ތައްޔާރު ކޮށްދޭނެ\nވަހީދާ އެނގޭ ނޫން ހެއްޔެވެ؟ ގިނަ ބަޔަކު ދަންނަ އަދި މަގުބޫލުކަން ވެސް ހޯދާފައިވާ ކުޅަދާނެ ފެހުންތެރިއެއް ނޫން ހެއްޔެވެ؟ މިކަމެއްގައި ވަހީދާ އުޅޭތާ ވެސް މިހާރު ވިއްސަކަށް ތިރީހަކަށް އަހަރު ވެދާނެ އެވެ.\nކޮވިޑް-19 އިގެ ނުރައްކާ ރާއްޖެއަށް ބޮޑުވެފައިވާއިރު ރައްކާތެރިކަމަށްޓަކައި އަޅާފައިވާ ފިޔަވަޅުތަކުގެ ސަބަބުން ފަހާތަން ބަންދުކޮށް ވަހީދާވެސް މިހާރު އިންނަނީ ގޭތެރޭގަ އެވެ. އެކަމަކު ހިދުމަތުގަ އެވެ.\nވަހީދާ ބުނި ގޮތުގައި ފަހާތަން ބަންދުކޮށްލައިގެން ގޭތެރޭ އިންނަން ވަރަށް އުނދަގުވި އެވެ. އެކަމަކު ވެސް ގޭގައި އެހެން އިނދެވެނީ އެވެ. އެހެން އިންދާ އޭނާގެ ރަހުމަތްތެރިޔަކު އެއް ދުވަހަކު ގުޅައި އަދި އަނގަމަތީގައި އަޅާ މާސްކް އެބަހުރިތޯ ސުވާލެއް ކުރި އެވެ.\n"އެއީ މާސްކް ހަދަން ފެށުނު ހިސާބަކީ، ރަހުމަތްތެރިޔާ އެހެން ގުޅާފަ އެހުމުން އަޅުގަނޑު ބުނެފިން އެބަހުއްޓޭ. ދެން ވަގުތުން މާސްކެއް ފަހާލާފައި އޭނާއަށް ދިނީ،" ކޮރޯނާއާ ގުޅިގެން ސްޓައިލްކޮށް ޑެކަރޭޓްކޮށްފައިވާ މާސްކް ފެހުމުގެ މަސައްކަތް ފެށުނު ގޮތް ވަހީދާ ކިޔައި ދިނެވެ.\nމީގެ ކުރިން ވިއްޔާ އަބަދުވެސް ވަހީދާގެ މަސައްކަތަކީ އޮކޭޝަންތަކަށް ތަފާތު ވައްތަރުގެ ހެދުން ފަހައި ދިނުމެވެ. ހާއްސަކޮށް ކައިވެނީގެ ހަފުލާތަކާއި، އެކިއެކި ރަސްމިއްޔާތުތަކުގައި ބައިވެރިވާން ވަރަށް ގިނަ ބަޔަކަށް އޭނާ ހެދުން ތައްޔާރު ކޮށްދެ އެވެ.\nއެހެންވެ ވަރަށް ގިނަ ބަޔަކަށް އޭނާގެ އެ މަސައްކަތް އޮންނަނީ ފެނި މަގުބޫލް ވެސް ވެފަ އެވެ، މިހާރު މި ދުވަސްކޮޮޅަށް މިއޮތީ މުޅީން އެހެން ގޮތަކަށް ބަދަލުވެފަ އެވެ. އެ މީހަކު އަޅަން ބޭނުންވާ ވައްތަރަކަށް ވަހީދާ މާސްކް ހަދައި ފަހައި ދެނީ އެވެ.\nއައިޝަތު ވަހީދާ ތައްޔާރުކޮށްފައިވާ މާސްކްތަކެއް: އޯޑަރު ދިނުމުން ތައްޔާރުކޮށްދޭނެ\nރީތި ނަލަ ނަލަ މާސްކްތައް ތައްޔާރު ކުރުމަށްފަހު ވަހީދާ ގެންދަނީ އޭނާގެ އިންސްޓަގްރާމް ޕޭޖްގައި އެ މާސްކްތަކުގެ ފޮޓޯތައް ހިއްސާ ކުރަމުންނެވެ. އެ ފޮޓޯތައް މަދު ވަގުތުކޮޅެއްގެ ތެރޭގައި ވައިރަލްވެ ވަރަށް ގިނަ މީހުން އޭގެ މާސްކްތައް ބޭނުން ވެގެން މެސެޖް ކުރަން ފަށަ އެވެ.\n"އެހާ ހިސާބުން ދެން އާންމުކޮށް މާސްކް ވިއްކަން ފެށީ. ހަގީގަތުގައި ފުރަތަމަ ބޭނުމެއް ނުވި ވިއްކާކަށް. އެކަމަކު ހިތަށް އެރީ އެހެން ވިއްޔާ ބޭނުން ވެގެން ގުޅާ ކޮންމެ މީހަކަށް ދޭންވާނެއޭ. އަދި ދޭން ވަކި އަދަދެއް ވެސް އޮވެގެން ނުވާނެއޭ. އެހެންވީމަ ވަރަށް ކުޑަކުޑަ ނަމަވެސް އަގެއް ނަގައިގެން ވިއްކަން ފެށީ،" އޭނާ ބުންޏެވެ.\nވަހީދާ ތައްޔާރުކުރާ ހިތްގައިމު "ފޮތި މާސްކެ"އް އޭނާ ވިއްކަނީ 10 ރުފިޔާއަށެވެ. އެވަރު ބޮޑެއް ނޫނެއް ނޫން ހެއްޔެވެ؟\nތަފާތު ރީތި ކުލަކުލައިގެ ހިތްގައިމު ފޮތީގައި މާސްކްތައް އޭނާ ތައްޔާރު ކޮށްފައި ވެއެވެ. އެއިން ކޮންމެ ފާޑެއްގެ މާސްކެއް ވެސް ހަމަ އެ އަގުގަ އެވެ. ކުޑަ އަގެއް ނެގި ނަމަވެސް މިވަގުތު ވަހީދާ އެކަން ކުރަމުންދަނީ ރައްކާތެރިކަމަށްޓަކައި ދިވެހިންނަށް ކޮންމެވެސް ކަމެއް ކޮށްދިނުމުގެ ބޭނުމުގަ އެވެ. އަދި ގޭތެރޭގައި އަތް އުރާލައިގެން އިންނަން ޖެހޭ ޖެހުމަށް ވެސް ނިމުން ގެނައުމެވެ.\n"ބައެއް މާސްކްތަކުގައި ވަރަށް ރީތިކޮށް މަލެއް ނުވަތަ އެހެން އެއްޗެއް ހުރުމުން ބައެއް އަންހެން ކުދިން އެކަހަލަ މާސްކްތައް ބޭނުން ވެގެން ގުޅާނެ، އަދި ބައެެއް މީހުން އެކި ވައްތަރުގެ ފޮތީގައި ބޭނުން ވެގެން ގުޅާނެ. އަޅުގަނޑު އަތުގައި ހުރި އެއްޗަކުން އެކަން މިކުރަނީ. ކިތަންމެ މަސައްކަތުން އަދި ތަފާތު ފޮއްޗެއްގައި ހެދި މާސްކެއް ނަމަވެސް ކޮންމެ މާސްކެއް ވެސް އެއް އަގެއްގައި މި ވިއްކަނީ،"\nވަހީދާގެ މި މަސައްކަތް އެތައް ބަޔަކަށް ކަމުވެސް ގޮސްފި އެވެ. އިއްޔެ އެކަނިވެސް އޭނާގެ އަތުން 100 އަށް ވުރެ ގިނަ ތަފާތު މާސްކް ފެހި އެވެ. އަދި މިފަހުން ކޮންމެ ދުވަހަކު ވެސް އެ އަދަދަކަށް މާސްކް ފެހޭތޯ އޭނާ ބަލަ އެވެ. އަދި އެ އަދަދަށް އޯޑަރު ވެސް ލިބެ އެވެ.\n"..އިއްޔެ ވެސް އައި 100 މާސްކްގެ އޯޑަރެއް. އެ ދުވަހުން އެދުވަހަށް ނިންމާލިން... އަޅުގަނޑަށް އެހެން މާބޮޑު ކަމެއް ނެތިއްޔާ ދުވާލަކު 100 މާސްކް ތައްްޔާރު ކުރެވޭނެ މާގިނަ ވަގުތުތަކެއް ހޭދަ ނުކޮށް،"\nފިރިހެނުންނަށް ހާއްސަކޮށްގެން ތައްޔާރުކޮށްފައިވާ މާސްކުތަކެއް\nވަހީދާ ގިނައިން ތައްޔާރުކޮށްފައި ހުންނަނީ އަންހެން ކުދިންނާ ގުޅޭ ފާޑުގެ ތަފާތު މާސްކް ތަކެވެ. އެހެން ކަމުން ފިރިހެނުންނާ ގުޅޭ މާސްކް ވެސް ތައްޔާރު ކޮށްދިނުމަށް އޯޑަރު ލިބޭތީ މިހާރު ވަހީދާ ވަނީ ފިރިހެނުންނަށް ވެސް ހާއްސަކޮށް މާސްކް ތައްޔާރު ކުރެ އެވެ. މީގެ އިތުުރުން ގައުމީ ކުލަތައް ހިމަނައިގެން ވެސް އޭނާ ގެންދަނީ މާސްކް ތައްޔާރު ކުރަމުންނެވެ.\nގައުމީ ކުލަތައް ހިމަނައިގެން ތައްޔާރުކޮށްފައިވާ މާސްކްތަކެއް\nވަހީދާ ތައްޔާރުކުރާ މާސްކް ބޭނުންވާ ފަރާތްތަކަށް އަދިވެސް އޮތީ ފުރުސަތު ހުޅުވާލާފަ އެވެ. އެގޮތުން އިންސްޓަގްރާމް ޕޭޖުން މެސެޖް ކޮށްލުމުން ވެސް އަދި އޭގައިވާ ނަންބަރަށް ގުޅާލައިގެން ވެސް އޯޑަރު ދެވޭނެ އެވެ.\n"އޯޑަރު ދިނުމުން އަޅުގަނޑު ވަގުތުން މަސައްކަތް ފަށާނަން. އަދި ނިންމާފައި ގުޅާނަން،"


މިއަހަރުގެ ނިޔަލަށް އިތުރު 60 އެމްބިއުލާންސް ޚިދުމަތަށް ނެރެވޭނެ މިއަހަރުގެ ނިޔަލަށް އިތުރު 60 އެމްބިއުލާންސް ޚިދުމަތަށް ނެރެވޭނެ\nމިއަހަރުގެ ނިޔަލަށް އިތުރު 60 އެމްބިއުލާންސް ޚިދުމަތަށް ނެރެވޭނެ\nޖަޕާން ސަރުކާރުގެ ފަރާތުން ރާއްޖެއަށް ހަދިޔާކުރި ޕެރެމެޑިކް އެމްބިއުލާންސްތަކެއް / ފައިލް ފޮޓޯ: ޕީ.އެސް.އެމް ނިއުސް\nމިއަހަރުގެ ނިޔަލަށް އިތުރު 60 އެމްބިއުލަންސްޚިދުމަތަށް ނެރެވޭނެކަމަށް ސަރުކާރުން އަންދާޒާކުރައްވައިފިއެވެ.\nރައީސް އޮފީހުގެ ތަރުޖަމާން މުޙައްމަދު މަބްރޫކް އަޒީޒް ވިދާޅުވީ ރަށްރަށަށް ބޭނުންވާ އެމްބިއުލާންސްތަކުގެ ތެރެއިން 20 އެމްބިއުލާންސްއެއް މިއަދު ގެނެސްފައިވާކަމަށެވެ. އަދި ކުރިއަށް އޮތް މަހެއްހާ ދުވަހުގެ ތެރޭގައި އިތުރު 20 އެމްބިއުލާންސް ގެންނާނެކަމަށާއި އޭގެ ފަހުންވެސް 20 އެމްބިއުލާންސް ރާއްޖެއަށް ގެނައުމަށް ހަމަޖެހިފައިވާކަމަށް މަބްރޫކް ވިދާޅުވިއެވެ. އެހެންކަމުން މިއަހަރުގެ ނިޔަލަށް އިތުރު 60 އެމްބިއުލާންސް ޚިދުމަތަށް ނެރެވޭނެކަމަށް އަންދާޒާކުރައްވާކަމަށް މަބްރޫކް ވިދާޅުވިއެވެ.\nއިތުރު އެމްބިއުލާންސްތަކެއް މިއަދު ރާއްޖެ ގެނެސްފައިވާއިރު، މިދިޔަ ޖޫންމަހު ސަރުކާރުން ވަނީ އަތޮޅުތެރެއަށް ބޭނުންވާ 96 އެމްބިއުލާންސް ގެނައުމަށް އެސްޓީއޯއާ ހަވާލުކޮށްފައެވެ.\nހެލްތް މިނިސްޓަރ އަހްމަދު ނަޞީމް ވިދާޅުވީ އަލަށް ގެންނަ އެމްބިއުލާންސްތަކުގެ ސަބަބުން ޚިދުމަތް އިތުރަށް ފުޅާވެ، އަތޮޅުތެރޭގައި މިހާރު ކުރިމަތިވަމުންދާ ގިނަ ގޮންޖެހުންތަކަށް ޙައްލު ލިބިގެންދާނެ ކަމަށެވެ. އަދި އެމްބިއުލާންސްގެ ޚިދުމަތަކީ ކޮންމެ ރަށަކަށްވެސް މުހިންމު ޚިދުމަތެއްކަން ފާހަގަކުރައްވައި، ބައެއް ރަށްތަކުގައި އެމްބިއުލާންސް ހަލާކުވެ ޚިދުމަތް މެނދުކެނޑިފައި އޮތުމުގެ ސަބަބުން ގިނަ ދަތިތައް ކުރިމަތިވަމުންދާކަމަށް މިނިސްޓަރ ވިދާޅުވިއެވެ.\nއެމްބިއުލާންސްތައް ގެނެވި، އަތޮޅުތެރޭގައި ޚިދުމަތް ދޭން ފެށުމުން، ކާރިސާގެ ވަގުތުތަކުގައިއާއި، އެކްސިޑެންޓްތަކުގައި އަނިޔާވާ މީހުންނަށް ފޯރުކޮށްދޭންޖެހޭ ޞިއްޙީ ކުއްލި ފަރުވާ ފަސޭހަކަމާއެކު ފޯރުކޮށްދެވިގެންދާނެކަމަށްވެސް ހެލްތު މިނިސްޓަރ ވިދާޅުވިއެވެ.\nސަރުކާރުން އަންނަނީ ރާއްޖޭގެ ސިއްޙީ ދާއިރާ ހަރުދަނާ ކުރުމަށްޓަކައި ގިނަ މަސައްކަތްތަކެއް ކުރައްވަމުންނެވެ. ޙާއްސަކޮށް އަތޮޅުތެރޭގައި ދެމުން އަންނަ ސީއްހީ ޚިދުމަތްތައް އަންނަނީ ފުޅާވަމުންނެވެ. ސިއްހީ ދާއިރާ ހަރުދަނާ ކުރުމަށްޓަކައި ކުރެވޭ މަސައްކަތުގެ ދަށުން މިދިޔަ ހަފްތާގައި ޖަޕާނު ސަރުކާރުން ވަނީ ޒަމާނީ ސީ އެމްބިއުލާންސް ހޯދުމަށް 3.6 މިލިއަން ޑޮލަރުގެ އެހީތެރިކަމެއް ފޯރުކޮށްދީފައެވެ.


raajje in ithuru 38 meehaku covid 19 positive vejje\nރާއްޖެއިން އިތުރު 38 މީހަކު ކޯވިޑް-19އަށް ...\nވީބީގައި މަސައްކަތް ކުރާ 8 މުވައްޒަފަކު ...\nރާއްޖެއިން އިތުރު 38 މީހަކު ކޯވިޑް-19އަށް ޕޮޒިޓިވްވެއްޖެއެވެ. މީގެ ތެރޭގައި ހިމެނެނީ 29 ދިވެހިންނާއި ބަންގްލަދޭޝްގެ 8 މީހަކާއި ނޭޕާލްގެ މީހެކެވެ. މިއާއެކު ރާއްޖެއިން ކޯވިޑް ޖެހުނު މީހުންގެ އަދަދު މިވަނީ 1020 އަށް އަރާފައެވެ.\nމި މަހުގެ ބާކީ އޮތް ދުވަސްތަކަކީ މި ބަލީގެ ހާލަތު އެންމެ ނުރައްކާވާނެ ދުވަސްތައްކަމަށް ސިއްހީ މާހިރުންވަނީ ލަފާކޮށްފައެވެ. އެގޮތުން މި މަސް ނިމޭ ހިސާބުގައި ރާއްޖޭގައި މި ބަލި ޕީކަށް އަރާ އެއްދުވަހުގެ ތެރޭގައި ޕޮޒިޓިވްވާ މީހުންގެ އަދަދު 1500 ވުރެ މައްޗަށް އަރާނެކަމަށް ބަނީ ބެލެވިފައެވެ. އަދި އެއްދުވަހެއްގައި ހޮސްޕިޓްލްގައި 34 މީހުންނަށް ފަރުވާދޭން ޖެހޭއިރު 12 މީހަކަށް އައިސީޔޫގައި ފަރުވާދޭން ޖެހިދާނެކަމަށް ވަނީ ބެލެވިފައެވެ.\nދުނިޔޭގައި ހަލުވިކަމާއި އެކު ފެތުރެމުން އަންނަ ކޯވިޑް-19ގެ ބަލި މީހެއް އެންމެ ފުރަތަމަ ފެނިފައިވަނީ މާރިޗު މަހުގެ7ވަނަދުވަހު ކުރެއްދޫ ރިސޯޓުންނެވެ. އޭގެފަހުން ރިސޯޓްތަކުން މި ބަލީގެ މީހުން ފެންނަމުން އައިސް ދިވެއްސެއްގައި އެންމެ ފުރަތަމަ މި ބަލި ފެނުނީ މާރިޗުމަހުގެ 27 ވަނަދުވަހުއެވެ. އެއީ އިނގިރޭސިވިލާތުގައި ދިރިއުޅުމަށްފަހު ރާއްޖެއައި 38 އަހަރުގެ ޒުވާނެކެވެ.\nބައިބޯ ކާރޫ ބާރުބޮޑު މާލެއިން މި ބަލީގެ މީހަކު އެންމެ ފުރަތަމަ ފެނުނީ އޭޕްރިލްމަހުގެ 15 ވަނަދުވަހުއެވެ. އެއަށްފަހު މާލެ ތެރޭ މިބަލި ހަލުވިކަމާއި އެކު ފެތުރެން ފެށިއެވެ. އަދި ފާއިތުވީ މަހެއްހާ ދުވަހުގެ ތެރޭގައި މިބަލީގެ ނުރައްކާ މުޅި ރާއްޖެއަށް މިވަނީ ބޮޑުވެފައެވެ.\nކޯވިޑް-19 : ހިންމަފުށި ރިހެބުން3މީހަކު ޕޮޒިޓީވްވެެ އެ ރަށް މޮނިޓަރިންގެ ހާލަތަށް


“Emmenahves Yamaha” ge 6vana promotion fashaifi | Mihaaru\n"އެންމެނަށްވެސް ޔަމަހާ" ޕްރޮމޯޝަން ކުރިއަށްދަނީ ހުޅުމާލެ ރުއްގަނޑު2ގައި-- ފޮޓޯ: މިހާރު\n08 ނޮވެމްބަރ 2019 - 19:14 1 comment\nޔަމަހާގެ ކަސްޓަމަރުންނާއި އެލިއާއިން ސައިކަލް ގަންނަ ފަރާތްތަކަށް ހާއްސަކޮށްގެން ކުރިއަށްގެންދާ މި ހަރަކާތް އޮންނާނީ މިއަދާ މާދަމާ ހަވީރު 4:00 އިން ރޭގަނޑު 10:00 އަކަށް ހުޅުމާލެ ސްވިމިން ޓްރެކް ކައިރީ އޮންނަ ހުސް ބިމުގަ އެވެ.\nއެންމެނަށް ވެސް ޔަމަހާގެ ޕްރޮމޯޝަންތަކުގައި ސައިކަލް ގަންނަ މީހުންނަށް ތަފާތު އޮފާތައް އެލިއާއިން އަންނަނީ ދެމުންނެވެ. އެގޮތުން، މިފަހަރުގެ ޕްރޮމޯޝަންގައި އިންސްޓޯލްމަންޓަށް ސައިކަލް ނަގާ މީހުންނަށް ޑައުން ޕޭމަންޓުން 50 ޕަސެންޓުގެ ޑިސްކައުންޓެއް ދިނުމަށް ވަނީ ހަމަޖެހިފަ އެވެ. އަދި އެއްފަހަރާ ފައިސާ ދައްކާ މީހުންނަށް 3000ރ. އާ ހަމައަށް ޑިސްކައުންޓް ލިބޭނެ އެވެ.\n"އެންމެނަށްވެސް ޔަމަހާ" ޕްރޮމޯޝަންގެ ތެރެއިން ބަޔަކު ސައިކަލު ނެގުމަށް ފޯމް ފުރަނީ-- ފޮޓޯ: މިހާރު\nރަށްތަކުގައި ދިރިއުޅެ މީހުންނަށް ވެސް މި ޕްރޮމޯޝަންގައި ބައިވެރިވެވޭނެ އެވެ. އެގޮތުން ފޯނުން ގުޅައިގެން ނުވަތަ އީމެއިލާއި ވައިބާ ބޭނުންކޮށްގެން އެޕްލިކޭޝަން ފޯމު ހުށަހެޅުމުގެ ފުރުސަތު އެލިއާއިން ވަނީ ފަހިކޮށްދީފަ އެވެ.\nމީގެ އިތުރުން މި ޕްރޮމޯޝަންގެ ތެރެއިން ނަގާ ކޮންމެ ސައިކަލަކަށް ހިލޭ ހެލްމެޓެއް ލިބޭނެ އެވެ. އަދި ޔަމަހާ ބްރޭންޑުގެ ސައިކަލް ގެންގުޅޭ އެންމެނަށް ވެސް ސައިކަލުގައި މައްސަލައެއް ހުރިތޯ މި ހަރަކާތް ކުރިއަށްދާ ވަގުތުތަކުގައި ބަލާލެވޭނެ އެވެ.\nޕްރޮމޯޝަންގެ ތެރެއިން ބަހާ ހެލްމެޓް ޑިސްޕްލޭ ކޮށްފައި-- ފޮޓޯ: މިހާރު\nއެލިއާއިން އަންނަނީ ޔަމަހާ ބްރޭންޑުގެ ހަތް މޮޑެލެއް ރާއްޖޭގައި ވިއްކަމުންނެވެ. މީގެ ތެރޭގައި ފިނޯ އާއި އެންމެކްސް އާއި އެމްއެކްސް ކިންގް އާއި ކިއުބިކްސްގެ އިތުރުން ފްރީގޯ އާއި އެރޮކްސް އަދި ޔަމަހާ މިއޯ ހިމެނެ އެވެ.\nއެލިއާ އިން މިހާރު ކުރިއަށްގެންދާ ޕްރޮމޯޝަންތަކަކީ އެ ކުންފުންޏަށް 55 އަހަރު ފުރުން ފާހަގަ ކުރުމާއި އެލިއާ އިންވެސްޓްމެންޓާއި ޔަމަހާގެ ގުޅުމަށް 45 އަހަރު ފުރުމާ ގުޅުވައިގެން "އެންމެނަށް ވެސް ޔަމަހާ" ގެ ނަމުގައު ކުރިއަށްގެންދާ ސިލްސިލާ ޕްރޮމޯޝަންތަކެކެވެ.\nއިތުރު ލިޔުންތައް އެލިއާ އިންވެސްޓްމެންޓްސް ސައިކަލް


Kaaduge muhdhathu hamaviyas aasandha libey goi hadhaifi\nކާޑުގެ މުއްދަތު ހަމަވިޔަސް އާސަންދަ ލިބޭ ގޮތް ހަދައިފި\n“ހުސްނުވާ އާސަންދަ” ސްކީމްގެ ދަށުން އައިޑީ ކާޑުގެ މުއްދަތު ހަމަވެފައިވާ ނަމަވެސް އާސަންދަ ހިދުމަތް ލިބޭ ގޮތަށް ހަމަޖައްސައިފި އެވެ.\nއާސަންދަ ކޮމްޕެނީން މިއަދު ނެރުނު އިއުލާނެއްގައި ބުނެފައިވަނީ ހުސްނުވާ އާސަންދައިގެ ދަށުން ހިދުމަތް ހޯދާ ފަރާތްތަކުން ހުށައަޅާ ދިވެހި ރައްޔިތެއްކަން އަންގައިދޭ ކާޑަކީ ހިދުމަތް ހޯދާ ފަރާތުގެ ކާޑުގެކަން ކަށަވަރުކޮށް، ކާޑުގެ މުއްދަތު ހަމަވެފައިވީ ނަމަވެސް ސްކީމްގެ ދަށުން ހިދުމަތް ދެއްވުމަށް ދަންނަވާ ކަމަށެވެ.\nއަަދި މި ބަދަލާއެކު ދިވެހި ރައްޔިތެއްކަން އަންގައިދޭ ކާޑުގެ މުއްދަތު ހަމަވެފައިވީނަމަވެސް އެއްވެސް ހުރަހެއްނެތި ދިވެހި ރައްޔިތުންނަށް ހިދުމަތް ދެވޭނެކަމަށެވެ.\nއައިޑީ ކާޑުގެ މުއްދަތު ހަމަވެފައިވީ ނަމަވެސް ސިއްހީ ހިދުމަތްތައް ފޯރުކޮށްދިނުން އެއީ ރައީސް އިބްރާހިމް މުހައްމަަދު ސޯލިހްގެ ސަރުކަރުގެ ފުރަަތަމަ 100 ދުވަހުގެ ތެރޭގައި ފުއްދަވައި ދެއްވާނެ ކަމަށް ވިދާޅުވި ވައުދުތަކުގެ ތެރެއިން އެއް ވައުދެވެ.\nމީގެ އިތުރުން ފުރަަތަމަ 100 ދުވަހުގެ ތެރޭގައި ސިއްހީ ގިނަ ކަންކަން ކޮށްދެއްވާނެ ކަމަށް މި ސަރުކާރުން ވަނީ ވައުދު ވެފައެވެ. އޭގެ ތެރޭގައި ސްކޫލް ނިޒާމުގެ ތެރެއިން ގަވައިދުން ކުޑަކުދިންގެ ސިއްހަތު ބެލޭނެ ނިޒާމެއް ހަމަޖައްސާ ސިއްހީ ހިދުމަތް ދޭ ސަރުކާރުގެ ހުރިހާ ތަނެއް އެއް ވިޔުގައަކުން ގުޅުބާލުމަށް ކަނޑައަޅާފައި ވެއެވެ.\nމީގެ އިތުރުން ދިވެހި ބޭސްވެރިކަން އަދި އޮލްޓެނޭޓިވް މެޑިސިން ކުރިއެރުވުމާ ގުޅޭ މަހާސިންތާއެއް ބޭއްވުމާއި އަދި ސިއްހަތަށް ރަނގަޅު ނޫން ބާވަތްތަކުން ދުރުވުމަށް އާންމުން ހޭލުންތެރިކުރުވުމަށް ކުރާ ހޭދަ އިތުރު ކުރުމަށް ވަނީ ނިންމާފަ އެވެ.\nއަދި ރާއްޖޭގައި ތިބި ތެލެސީމިއާ ކުދިންނަށް ބޭނުންވާ ބޭހާއި އެހެނިހެން ފަރުވާތައް ފަސޭހަކަމާއެކު އެކުއްޖަކު ދިރިއުޅޭ ސަރަހައްދުތަކުން ލިބޭނެ ގޮތް ހަމަޖެއްސުމަށްވެސް ވަނީ ނިންމާފައެވެ.


MNDF ge kankan dhanee faalun nettemun: Shareef\nކުރީގެ ޑިފެންސް މިނިސްޓަރު އާދަމް ޝަރީފް އުމަރު ސިފައިންގެ އިވެންޓެއްގައި --\nދުވަހަކުވެސް ނުވަންނަ މިންވަރަށް ސިޔާސީ ނުފޫޒު ވަދެ މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) ގެ ކަންކަން ދަނީ ފާލުން ނެއްޓެމުން ކަމަށް ކުރީގެ ޑިފެންސް މިނިސްޓަރު އާދަމް ޝަރީފް އުމަރު ވިދާޅުވެއްޖެ އެވެ.\nއާދަމް ޝަރީފް މިހެން ވިދާޅުވީ ސްޕެޝަލް ޕްރޮޓެކްޝަން ގްރޫޕް (އެސްޕީޖީ) ގެ ކޮމާންޑަރުން ބަދަލުކޮށް އެ ބަދަލު މީޑިއާއަށް އާންމު ކުރުމާއި ގުޅިގެންނެވެ. މީގެ ކުރިން ސިފައިންގެ އެތެރޭގެ މިފަދަ ބަދަލުތައް އާންމުކޮށްފައެއް ނުވެއެވެ. ނަމަވެސް މި ފަހަރުގެ ބަދަލު އާންމުކުރީ މި މަހުގެ ހަވަނަ ދުވަހު ދިން ހަމަލާއާ ގުޅުވައި ބައެއް ފަރާތްތަކުން ސިފައިންނާއި ސިފައިންގެ އިސްވެރިންނަށް ތަފާތު ތުހުމަތުތައް ކުރަމުންދާތީ އެކަމުގެ ޕްރެޝަރުގައެވެ.\nކުރީގެ މިނިސްޓަރު ކުރެއްވި ޓްވީޓެއްގައި ވިދާޅުވީ އެމްއެންޑީއެފް ހަމަޔަކަށް އަޅުވަަން އެންމެ ބޮޑަށް ކުރަންވީ ކަމަކީ ގަވާއިދުތައް ތަންފީޒުކޮށް އުސޫލުތައް ދެމެހެއްޓުން ކަމަށެވެ. އަދި ރަައީސް ޔާމީންގެ ވެރިކަމުގައި ފަރުމާ ކުރެވިފައިވާ އަސްކަރީ ކޯޓްގެ ބިލް ފާސްކުރުން ކަމަށް ވިދާޅުވިއެވެ.\n"ދުވަހަކުވެސް ނުވަންނަ މިންވަރަށް ސިޔާސީ ނުފޫޒު ވަދެ އެމްއެންޑީއެފްގެ ކަންކަން މި ދަނީ ފާލުން ނައްޓަމުން،"\nރާއްޖޭގެ ފުރަތަމަ ފަހަރަށް އަސްކަރީ ކޯޓެއް އުފެއްދުމަށް ކަމާ ގުޅޭ ބިލްގެ ޑްރާފްޓް ނިންމައި، އެ ބިލް އޭޖީ އޮފީހަށް ފޮނުވީ އާދަމް ޝަރީފްގެ މިނިސްޓަރު ކަމުގައެވެ. އެފަދަ ކޯޓެއްގެ ސަބަބުން ސިފައިންގެ ވަޒީފާތަކުގައި ތިބެ ހިންގާ އެކި ޖަރީމާތަކަށް އިންސާފު ހޯދައިދިނުމަށް ފަސޭހަވެގެން ދާނެ ކަމަށް ޝަރީފް އޭރު ވިދާޅުވިއެވެ.


(13 ޖުލައި 2017 އާ ގުޅޭ) -- "އަހަރެން ބޭރުގައި މަޑުކޮށްލައިގެން މިއިނީ" ލޫކަން މިހެން ބުނެ ބޭރަށް ހިނގައިގަތެވެ. އެވަގުތު އޭނާގެ ދެ އަތުގައި ދެ ކޮތަޅު އޮތްކަން އައިރާއަށް ފާހަގަވިއެވެ. ބުރުގާ ހޯދަން ނޫޅެ އައިރާ އަވަސްވެލީ ލޫކަން ނުކުތުމުން ކޮޓަރީގެ ދޮރު ލެއްޕުމަށެވެ.\nބޮޑުގަސް ދޮށުގައި ހުރި މޭޒުގެ މަތީ ކޮތަޅުތައް ބަހައްޓާފައި ގޮނޑީގައި ލޫކަން އިށީނެވެ. މޫނުގައި ނިކަން އަވަސް ގޮތަކަށް ދެއަތްތިލަ ހާކާލުމާއެކު ގޮނޑީގެ ތެރެއަށް ހަށިގަނޑު ދޫކޮށްލިއެވެ. ބޮލުގެ ފުއްކިބައިގައި އިނގިލިތައް މަހާލެވިފައިވާ ދެއަތްތިލަ އަޅުވާލިއެވެ. އެހެން އިން އިރު ލޫކަންގެ ތުންފަތުން ހިނިތުންވުމެއް ފާޅުވާން އުޅޭ ކަހަލަ އަސަރުތަކެއް ދޭތެރެއަކުން ފާޅުވެއެވެ. އޭނާގެ ސިކުނޑީގައި އޭރު ހިނގަމުން އައީ އައިރާގެ ޚިޔާލުތަކެވެ. އަމިއްލަ އިޚްތިޔާރުން ބޭރުގައި ލޫކަންއަށް ހިނިތުންވެވޭ ސަބަބުކަމުގައި އައިރާ ވެއެވެ. ތިރިކޮށްލި އެސްފިޔަތަކާއެކު ލޫކަން ދެ ލޯ މަރާލިއެވެ. އެހިނދު އޭނާގެ ކުރިމަތިން އައިރާ ސިފަވެގެންދިޔައެވެ. އައިރާގެ ބޮލާއެކު މުޅި އިސްތަށިގަނޑު ތުވާލީގެ ތެރޭ ފޮރުވިފައި އޮތުމުން އެ ރީތި އިސްތަށިގަނޑު ފެނުމުގެ ނަސީބު ވެސް ލޫކަންއަށް ގެއްލުނީއެވެ. ހުއްޓިލައިގެން ހުރި ގޮތުން ތުވާލީގެ ސަބަބުން އެ ރީތި ކަނދުރާ ވެސް އޮތީ ފޮރުވިއެވެ. އެހެންނަމަވެސް ލޫކަންގެ ހިތަށް ހަމަޖެހުން ގެނައީ އައިރާގެ އަތުގައި އޮތް ކަރުދާހުން ހަދާފައިވާ ދޫނި ފެނިފައެވެ. އޭނާ މިހާރު އެ އިނީ އައިރާ އަންނާނެ އިރެއްގެ އިންތިޒާރުގައެވެ.\nއިރުކޮޅަކު ޚިޔާލުތަކުގެ ފޮނިކަމުގެ ތެރެއަށް ގެއްލި އިނދެފައި ލޫކަން ލޯ ހުޅުވާލިއެވެ. އެހިނދު ހައިރާންކަން ލިބިގެންދިޔައީ މޭޒުދޮށުގައި ދެން ހުރި ގޮނޑީގައި އައިރާ އިންތަން ފެނިފައެވެ. ކަޅުރަތް ކުލައިގެ ޝޯލްގެ ތެރެއިން އައިރާގެ މޫނު ވަކިން ދިއްލިފައިވާ ފަދައެވެ. އަވަސްއަވަހަށް ހަށިގަނޑު ތެދުކޮށްލާ ގޮނޑީގައި ލޫކަން އިށީނެވެ.\n"ތީ އައިރާތަ؟ އަސްލު ވެސް ހަމަ މިތަނުގައި އިނީތަ؟" ފާޑަކަށް ބަލާލަމުން ލޫކަން އޭނާގެ ޝަހާދަތް އިނގިލި އައިރާގެ ކޯތާފަތުގައި ޖައްސާލަން އުޅުނެވެ. އެވަގުތު އައިރާ އެއްފަރާތަށް ޖެހިލީ ލޫކަން އެ ހަރަކާތުން ރެކިލުމަށެވެ.\n"ހޫމް!... އައިރާމީ... ކިހިނެއްވީ؟ އިތުރު މީހަކު ލޫކަންއަށް ފެންނަނީތަ؟" އައިރާ މިހެން ބުނެލުމާއެކު ލޫކަން ލުއިގޮތަކަށް ހީނލިއެވެ.\n"މިތަނަށް އައިސް އިށީންކަން ނޭނގުނީމަ. ހީކުރީ އަހަރެންގެ ލޮލަށް ފެނުނު ގޮތެއްކަމަށް" ހިނިއައިސްފައި އިނދެ ލޫކަން ބުންޏެވެ.\n"ކިހިނެއްތަ؟ އައިރާ އެއްވެސް އެއްޗެއް ބޭނުންތަ؟ މިވަގުތު އެންމެ އުފާވާނީ ކޮންއެއްޗެއް ލިބުނިއްޔާ؟" ލޫކަން އައިރާއަށް ބަލަން އިން ގޮތުން އޭނާ އިސްޖަހާލިއެވެ. އެއާއެކު އަނެއްކާ ވެސް ވާހަކަދައްކަން ފެށީ ލޫކަންއެވެ.\n"އެއްވެސް އެއްޗެއް ބޭނުމެއްނޫން... މިހާރު ވެސް ލޫކަންކޮށްދޭން ނުވާވަރަށް އަހަންނަށް ކަންކަން ކޮށްދީފީމު"\n"ބުނަން! ބޮޑު ތަޤުރީރެއް ނުފަށާތި... އަހަރެންކޮށްދޭ ހިތުން ހުރިހާ ކަމެއް އައިރާއަށް މި ކޮށްދެނީ. މިއިން އެއްވެސް ކަމަކަށް ފަހުން އަގު ހޯދާކަށްނޫން. އަން! މީ އަހަރެން އައިރާއަށް ގެނައި ހަދިޔާއެއް. ފުރަތަމަ މި ކޮތަޅު... މި ހަދިޔާ ހޯދަން އެންމެ އުނދަގޫވީ. ތެދަށް ބުނަންޏާ އަހަންނެއްނޫން މި ހަދިޔާ ކަނޑައެޅީ.... ޒޭންގެ ވައިފް ޔާނާގެ ހޮވުމެއްތީ... ދެން ނީނދެ ބަލާބަލަ... ބުނަން! ކަމުނުދަންޏާ ބުނާތި... އަހަންނަށް އެނގޭ އައިރާ. އަހަރެންގެ ހިތްހަމަޖައްސާލަދޭން ބުނެދާނެ ރަނގަޅޭ. އެހެންނުހަދާތި. ރީތީއާ ބުނާނީ ރީއްޗޭ. އައިރާއަށް ކަމުދެއޭ" އައިރާގެ ކައިރިއަށް ޖައްސާލި ކޮތަޅުގައިވާ އެއްޗެއް އައިރާ ބަލާފައި އޭނާ ބުނާނޭ އެއްޗެއް އަޑު އަހާ ހިތުން ލޫކަން އިނީ ކެތްމަދުވެފައެވެ.\n"ރީތި..." ކޮތަޅުގައި އޮތް ހުދާއިރަތް ކުލަ އެކުލެވޭ ކުރުތާއާއި މާބަނޑު އަންހެނުން ލާއުޅޭ ފަދަ ޖީންސަށް ބަލާލަމުން އައިރާ ބުނެލިއެވެ.\n"ތި ނިމުނީ... ރީތި... ނަގާފަ ބަލާ ވެސް ނުލާ ހަމަ އެ ބުނެލީ... ޔާނާ ބުނީ އޭނާއަށް ވަރަށް ބޮޑަށް ހީވެޔޭ އައިރާއަށް ހެޔޮވަރުވާނެހެން. އަހަރެން ވެސް ބޭނުން އައިރާއަށް ހެޔޮވަރު ތޯ ބަލާލަން... ޕްލީޒް... ތި ހެދުން ލައިގެން އަންނަންވީނު. އޭރުން ދޯ އެނގޭނީ އައިރާއާ ގުޅެންޏާ ވެސް" ހަމަޖެހިލާފައި ވާހަކަދައްކަމުން ދިޔަ ލޫކަންއަށް އައިރާ ބަލަން އިންއިރު އޭނާގެ ހިތަށް ބަޔާންކުރާން ދަތި އިހުސާސްތަކެއް ކުރެވެމުންދިޔައެވެ. ބަސް ހުއްޓިފައި އިން މީހަކު ފަދައިން އިންނަން ފެށުމުން ލޫކަން ގޮވާލިއެވެ. އެއާއެކު މަޑުމަޑުން އައިރާ ތެދުވެގެން ކޮތަޅު ހިފައިގެން އެތެރެއަށް ދިއުމަށް ހިނގައިގަތެވެ.\nއަލަމާރީގައި ހުރި ލޯގަނޑު ކުރިމަތީ އައިރާ އަމިއްލަ ސޫރައަށް ބަލަން ހުއްޓެވެ. އޭނާގެ ހަށިގަނޑުގެ މިންތައް ނޭނގި އެހާ ފުރިހަމަ ހޮވުމެއް ޔާނާ ހޮވިގޮތަކާމެދު އައިރާ ސުވާލު އުފެދުނެވެ. ޚާއްޞަކޮށް އޭނާ މިހާރު އެ ހުރީ ވިހަން ކައިރިވެ ބޮޑު ބަނޑެއް ވެސް ލާފައެވެ. މަޑުމަޑުން ލައިގެން ހުރި ހެދުމުގައި އައިރާ އަތް ހާކާލިއެވެ. އެ ކުރުތާއާއި ޖީންސު އައިރާއަށް ވަރަށް ރީތިވިއެވެ. އެހެންނަމަވެސް ހިތަށް ފާޑެއްގެ އުނދަގޫތަކެއް ވެގެންދިޔައެވެ.\n"ނިޔާނު..." އައިރާގެ ހިތަށް ތަދުވިއެވެ. އޭނާ ކުރުތާ ލާން ފެށީ ނިޔާނަށް ކަމުދާތީއެވެ. ނިޔާނާއި އިނދެގެން މާލެ އައުމާއެކު އައިރާގެ ހެދުން އެޅުމުގެ ވައްޓަފާޅި ބަދަލުކޮށްލި މީހަކީ އެއީ އެވެ. އެހެންނަމަވެސް މިއަދު އައިރާ ފުރަތަމަ ފަހަރަށް ހިލޭ ފިރިހެނަކު ކުރި ހަދިޔާއެއް ޤަބޫލުކުރާން ޖެހުނީއެވެ. މިއަދު އޭނާއަށް އެފަދަ ޚަރަދެއްކޮށް ހަދިޔާ ގެނެސްދޭނޭ ފަރާތެއް ނެތެވެ. އައިރާ ބިރުގަންނަނީ ލޫކަންގެ ހިތުގައިވާ އެއްޗެއް އޭނާއަށް ލަފާކުރެވޭތީއެވެ. އިންތިހާއަށް ޖެހިލުންވަނީ ލޫކަންގެ އޯގާތެރިކަމަށް އޭނާ ބޭނުންވެދާނޭތީއެވެ. އަމިއްލަ ނަފްސު ނުހިފެއްޓިދާނޭ ދުވަހެއް އަތުވެދާނޭތީއެވެ. އެ ޚިޔާލުތަކުން އައިރާގެ ދެ ލޯ ފެންކަޅިވެގެން ދިޔައެވެ. ބަނޑުގައި ދެއަތުން ހިފަހައްޓާލެވުމާއެކު އައިރާއަށް އަނެއްކާ ވެސް ނިޔާނުގެ ނަން ކިޔާލެވުނެވެ.\n"ތީ އަހަރެންގެ ލޯތްބަކީ... އަހަރެންގެ ހިތުގެ ފިނިކަމަކީ... މިއަނިޔާވެރި ދުނިޔެއިން އަހަރެން ގެންދޭ. ނިޔާނު، އަހަރެން ވެސް ގެންދޭ ނިޔާނާއެކު... އާދޭ އަހަރެން ބަލާ" ކުއްލިއަކަށް އައިރާގެ ކޮޓަރީގެ ދޮރުގައި މީހަކު ޓަކި ޖަހާލިއެވެ. އެއާއެކު ދެން އިވުނީ ލޫކަންގެ އަޑެވެ.\n"އައިރާ! އަހަރެން މި ހުރީ އިންތިޒާރުގައޭ... ހާދަ ގިނައިރެއް ތިވަނީ" ލޫކަން އަޑު އިވިފައި އައިރާއަށް ދެލޯ މަރާ ބާރުކޮށްލެވުނެވެ. މިފަހަކަށް އައިސް އައިރާގެ ހިތުގައި ސުވާލެއް އުފެދޭއިރަށް އެ ސުވާލަށް ޖަވާބުދޭ މީހާ ކަމުގައި ލޫކަން ވެއްޖެއެވެ. އެހެންވާންވީ ކީއްވެ ހެއްޔެވެ. ނިޔާނާ ކުރާ ކޮންމެ ޝަކުވާއަކަށް ޖަވާބު އަންނަނީ ލޫކަންގެ ދުލުންނެވެ. އައިރާ ވިސްނައިގަންނަން އުނދަގޫކަމަކަށް އެކަން ވެއެވެ. އެއްވެސް ޖަވާބެއްނެތް ސުވާލެކެވެ. ލޫކަން ދެވަނަ ފަހަރަށް އެއްޗެއް ބުނުމުގެ ކުރީން އައިރާ ދެއަތުން ދެ ލޮލާއި މޫނު ފުހެލާފައި އައިސް ކޮޓަރީގެ ދޮރު ހުޅުވާލިއެވެ.\nއައިރާ ފެނުމުން ލޫކަންއަށް ބަލަން ހުރެވުނީއެވެ. އަދި މަޑުމަޑުން ބޯޖަހާލިއެވެ. ހިނިތުންވެލީ އެއަށްފަހުއެވެ. އަދި ބޮޑުވައި އިނގިލި ދައްކާލަމުން ބަރާބަރު ކަމުގައި އިޝާރާތުން އަންގާލިއެވެ.\n"ވަރަށް ރީތި... ރަތްކުލައާ އައިރާއާ ވަރަށް ގުޅޭ... ޔާނާ ވަރަށް މޮޅު. އެނގޭތަ! ޔާނާ ބުނި ހެދުން ހެޔޮވަރު ވެއްޖެއްޔާ އައިރާ ގޮވައިގެން އެގެއަށް އަންނާންވާނެއޯ. އަހަރެން މި އައީ އެކަމަށް އެއްބަސްވެފައި" ކަނދުރާގައި އެއްއަތުން ފިރުމާލަމުން ލޫކަން ބުނެލިއެވެ. އައިރާ ގާތުގައި ނުބުނެ އޭނާ މިފަހަރު ވެސް ކަމެއް ރޭވީއެވެ. އެހެންވެ އައިރާ ނުރުހިދާނެތީ ހިސާބަކަށް ޖެހިލުންވީއެވެ.\n"އަހަރެން ދެން މި ހެދުން ބަދަލުކޮށްލަންތަ؟" ލޫކަންގެ ވާހަކައަށް އިޖާބަ ދިނުމުގެ ބަދަލުގައި އައިރާ ބުނެލިއެވެ.\n"ތި ޝޯލް އެހާ ނުގުޅޭ. ޔާނާ އުޅުނު ޝޯލެއް ގަނެދޭން. އެކަމަކު އަހަރެންގެ އެދުމަށް އޭނާ ނުގަތީ. އެއީ ކީއްވެކަން ބުނާންތަ؟... އަސްލު... އަހަރެން ބޭނުންވީ އައިރާ ގޮވައިގެން ޝޯލް ގަންނަން ދާން. އެކަމަކު ފަހުން ހިތައް އެރީ އައިރާ ނުދާނެއޭ އަހަންނާއެކު ބާޒާރުކުރާކަށް. ރަނގަޅަށްތަ މި ހީވީ" ނޫންގޮތަކަށް ލޫކަން އަހާލިއެވެ.\n"އާން!..." މަޑުމަޑުން އައިރާ ބުނެލިއެވެ.\n"އާނއެކޭ... އައިރާ ހަމަ ނުދާނަންތަ އަހަންނާއެކު... ކީއްވެ؟" ދެ ލޯ ބޮޑުކޮށްލަމުން ލޫކަން އަހާލިއެވެ. ހީވީ އައިރާގެ ފަރާތުން އޭނާ އުންމީދު ނުކުރާވަރުގެ ޖަވާބެއް އައީ ހެންނެވެ.\n"އަހަރެން ހެދުން ބަދަލުކޮށްގެން އެބަ ނުކުންނަން" ލޫކަން އެއްޗެއް ބުނާންދެން އައިރާ މަޑެއް ނުކުރިއެވެ. ދޮރުލައްޕާލުމާއެކު ލޫކަން ފަހަތަށް ޖެހިލިއެވެ. އަދި އައިރާ ނުކުނާންދެން އެ ކޮޓަރި ދޮރުމަތީ ދެކޮޅަށް ހިނގާލަ ހިނގާލާ ހުއްޓެވެ. ތުނބުން ރީތި ރާގެއް އޭނާ ކުޅެމުންދިޔައެވެ.\n"އަހަރެން ވަނަސް އޯކޭތަ؟" އައިރާ ހެދުން ބަދަލުކޮށްގެން ކޮޓަރީގެ ދޮރު ހުޅުވާލުމާއެކު އަވަހަށް ލޫކަން އަހާލިއެވެ.\n"ބޭރުގަ ތިބެގެން ވާހަކަނުދެއްކޭނެތަ؟"\n"ގަސްދޮށަކުނޫން... މިތާ ބަދިގެ ކޮބާ؟ އެތާ އަހަރުމެންނަށް މަޑުކޮށްލެވިދާނެއެއްނު... އެހެންނޫނަށް އައިރާގެ ކޮޓަރީގައި އަހަރުމެން މަޑުކޮށްލިޔަސް މީހަކު އެއްޗެކޭ ނުބުނާނެ"\n"ބަދިގެ އޯކޭ..." ލޫކަން ގިނަ ވާހަކަތަކެއް ދައްކަފާނެތީ އައިރާ ބުނެލިއެވެ.\n"އައިރާ ލެޕްޓޮޕެއް ގެންގުޅޭންތަ؟" ލޫކަން ކޮށްލި ސުވާލުން އައިރާ ބަލާލީ ހައިރާންވެފައެވެ.\n"އަހަރެން ނޫޅެމޭ އަތުލާކަށް. އޮތިއްޔާ ބުނެބަލަ" އައިރާ ބަލާލި ގޮތުން ލޫކަން ބުނެލިއެވެ. ލޫކަންއަށް ވީގޮތް ފެނުމުން އައިރާގެ ގާތަށް ހިނި ވެސް އައެވެ. އެހެންނަމަވެސް އޭނާ އެ ހިނިތުންވުން ހިންދާލީއެވެ. މޫނުމަތިން އެއްވެސް ކަމެއް ލޫކަންއަށް ފާޅުވެދާނޭތީއެވެ.\n"އޭގެ ބޭނުމެއްނުކުރެވޭ" އައިރާ ބުނެލިއެވެ.\n"އޭތި ގެނެސްބަލަ... އައިރާ ބޭނުންތަ އެ ބޭނުންކުރެވޭ ގޮތްވާން" މިފަހަރު ލޫކަންއަށް އައިރާ ބަލާލީ ތަފާތު ނަޒަރަކުންނެވެ. އެ ދެލޮލުން ލޫކަންއަށް ޖަވާބު ދެމުން ދިޔަ ނަމަވެސް އައިރާގެ ދޫ ހަރަކާތެއް ނުކުރިއެވެ.\n"ލެޕްޓޮޕް ހިފައިގެން އާދެބަލަ. އޭރުން އަހަންނަށް އެހީއެއްވެވޭނީ" ބަދިގެ ތެރެއަށް ވަންނަމުން ލޫކަން ބުނެލިއެވެ. އައިރާ އެއްވެސް އެއްޗެއް ނުބުނެ ފަސްއެނބުރި ހިނގައިގަތެވެ. ހަލުވިކޮށް އޭނާގެ ކޮޓަރިއާ ދިމާއަށް ދިޔައެވެ. އެމަންޒަރު ބަލަން ހުރި ލޫކަންގެ ތުންފަތުގައި ހިނިތުންވުމެއް ދުވެލިއެވެ.\nޚާދިމުންގެ ބަދިގެއަށް ލޫކަން ވަން ފުރަތަމަ ފަހަރެވެ. އޭނާ ކައިބޮއެ ހަދާ ބަދިގެއާއި ކާގެއަށްވުރެ އެތައް ގޮތަކުން އެ ބަދިގެ ކުޑައެވެ. ސާމާނު ވެސް މަދެއެވެ. އެހެންނަމަވެސް ފެންނަނީ ސާފުތާހިރުކަމާއި ތަރުތީބުކަމެވެ. އެއްފަރާތުގައި ހުރި ހަތަރެސްކަން ދިގު މޭޒު ދޮށުން ގޮނޑިއެއް ދަމާލާފައި ލޫކަން އިށީނެވެ. އައިރާގެ އާދައިގެ ދިރިއުޅުމަށް ލޫކަންގެ ހިތްޖެހިފައި ވެއެވެ. އޭނާ އެކި ދިމާއަށް ބަލަން އިންދާ އައިރާ އައިސް ބަދިގެއަށް ވަނެވެ. ދެއަތުން މޭގައި ޖައްސާލާފައި އޮތް ލެޕްޓޮޕު ހިފަހައްޓާލައިގެން ލޫކަންގެ ކުރިމަތީ ހުއްޓުނެވެ. އަދި ދެއަތުން ލެޕްޓޮޕް ދިއްކޮށްލިއެވެ. އަތުގައި އޮތް އެންމެ އަގުބޮޑު އެތި އެހެންމީހަކަށް ދިނުމަށް ޓަކައި ދިއްކޮށްލާ ފަދައަކުންނެވެ.\nލެޕްޓޮޕް މޭޒުމަތީ ބެހެއްޓުމާއެކު ލޫކަން ބަލާލީ ކަރަންޓު ސޮކެޓެއް ބަދިގޭގައި ހުރި ދިމާއެކެވެ. ނަސީބަކުން މޭޒުދަށުގައި ދެ ސޮކެޓު ހުއްޓެވެ. އެތަނުން އެއް ސޮކެޓަށް ހުރީ އައިސްއަލަމާރި ގުޅާފައެވެ. ދެން ހުރި ސޮކެޓު ހުސްކޮށް ހުރުމުން ލޫކަން އޭނާގެ މަސައްކަތް ފެށިއެވެ. މޭޒުމަތީ ބަހައްޓާލި ކޮތަޅުގެ ތެރެއިން ލެޕްޓޮޕް ވާގަނޑު ނަގާ ސޮކެޓަށް އެއްކޮޅު، އަނެއްކޮޅު ލެޕްޓޮޕަށް ގުޅާލިއެވެ. ލެޕްޓޮޕްގެ ބެޓެރީގެ ބޮކި ދިއްލުނު ވަގުތު އެއަށް ދިރުން އައި ފަދައިން ލޫކަންގެ ގާތުގައި ހުރި އައިރާގެ އަނގައިން އިވިގެން ދިޔަ ސިހުމުގެ އަޑުން އޭނާއަށް ދިރުން ލިބުނު ފަދައެވެ. ލޫކަން ހިނިތުންވެލާފައި އައިރާއަށް ބަލާލުމާއެކު މިފަހަރު އައިރާ ވެސް އޭނާއަށް ހިނިތުންވުމެއް ބަދަލުކޮށްލިއެވެ. އަދި އަވަސް އަވަހަށް ލޫކަންގެ ގާތުގައި ހުރި ގޮނޑި ދަމާލާފައި އައިރާ އިށީނެވެ.\n"ކިހިނެއް ލޫކަންއަށް ހުރިހާ ކަމެއް އެނގެނީ... ކާކު ބުނީ؟ ކޭޓްތަ؟ އޭނާ ނޫން މީހަކަށް ނޭނގޭނެ އަހަރެންގެ އަތުގައި މި ލެޕްޓޮޕް އަދިވެސް އޮތްކަމެއް"\n"އެއްވެސް މީހެއް ނުބުނޭ. ހެނދުނު ޑިއުޓީއަށް ދިއުމުގެ ކުރީން އައިރާ ދުށުމަށް އަހަރެން އައީ. ކޮޓަރީގެ ދޮރު އަބަދުވެސް ހުޅުވާފައި ހުންނާތީ އަހަންނަށް މި ލެޕްޓޮޕް ފެނުމުގެ ނަސީބު ލިބުނީ. ކޭޓްއާއި އައިރާ މި ލެޕްޓޮޕާ މެދު ވާހަކަދެއްކިއިރު އަހަރެން ދޮރު ކައިރީ ހުރީ... މީ އައިރާއަށް ވަރަށް މުހިންމު އެއްޗެއްކަން އަހަންނަށް އެނގޭ. ބޭނުންނުކުރެވިފައި އޮތީ ވެސް ކީއްވެކަން އެނގޭ... ހިނގާ ހުޅުވޭތޯ ބަލާލަމާ" ކެތްތެރިކަން ކުޑަވެފައި އިން ފަދައަކުން އައިރާ ނިކަން އަވަސް އަވަހަށް ބޯޖަހާލިއެވެ.\nހުޅުވާލި ލެޕްޓޮޕުގެ އިސްކުރީނު ދިއްލެން އިރުކޮޅެއް ނެގިއެވެ. ނަމަވެސް ލެޕްޓޮޕް ރަނގަޅަށް ހުޅުވުމާއެކު އޭގެ އިސްކުރީނުގައިވާ ފޮޓޯއިން ލޫކަންގެ ބަސްހުއްޓުނެވެ. ފިރިހެނެއްގެ އަތުގެ ތެރޭގައި އައިރާ އިންއިރު އެ ޒުވާނާގެ ތުންފަތްވަނީ އައިރާގެ ކޯތާފަތުގައި ޖައްސާލެވިފައެވެ. އައިރާގެ ދެލޮލުގައިވާ އާދަޔާ ޚިލާފު ވިދުމާއި ފުޅާ ހިނިތުންވުން އޭނާގެ އުފާވެރިކަން ދައްކުވައިދެއެވެ. ހުއްޓިފައިވާ މަންޒަރެއްކަމުގައި ވިޔަސް އެ ފޮޓޯއަށް ދިރުން ލިބިފައިވާހެން ލޫކަންއަށް ހީވިއެވެ. އައިރާގެ ހުނުމުގެ އަޑު އޭނާގެ ދެކަންފަތުގައި ގުގުމާލި ކަހަލައެވެ. އައިރާ މަޑުމަޑުން ލެޕްޓޮޕް އޭނާއާ ދިމާއަށް އަނބުރާލުމާއެކު ލޫކަންގެ ލޯ ކުރިމަތިން އެ މަންޒަރު ގެއްލުނެވެ.\n"އެއީ... އެއީތަ ފިރިމީހާ" އައިރާއަށް ބަލާލަމުން ލޫކަން އަހާލިއެވެ. މިފަހަރު އޭނާގެ އަޑުގައި ޖޯޝެއް ނެތެވެ. އައިރާ ހިނިތުންވެލުމާއެކު ބޯޖަހާލިއެވެ.\n"ނިޔާނު! އެއީ އަހަރުމެން ދެމީހުން އެކުގައި ނެގި ފުރަތަމަ ފޮޓޯ. ނިޔާނުގެ ފޯނުން ނެގީ" އެއްވެސް ޖެހިލުމެއްނެތި އައިރާ ވާހަކަދައްކަން ފެށިއިރު އާދަޔާ ޚިލާފު ދިރުމެއް އޭނާއަށް ލިބިފައި ވާކަހަލައެވެ. ނިޔާނުގެ ނަން ކިޔާލާއިރު އައިރާގެ ދެ ލޮލުން އުފާވެރިކަމާއި ހިތްހަމަޖެހުން ފާޅުވެއެވެ.\n"އަހަރެން އައިކަންތައްވެއްޖެ. ދެން ދާންވީހެން ހީވަނީ" އައިރާއަށް އިރުކޮޅަކު ބަލަން އިނދެފައި ލޫކަން ބުނެލިއެވެ.\n"ޝުކުރިއްޔާ! ޝުކުރިއްޔާ!... ޝުކުރިއްޔާއަކަށްވުރެ ބޮޑުކަމެއް ލޫކަން ތިކޮށްދިނީ. ކީއްވެތަ ލޫކަން ތިހާ ރަނގަޅީ" އުފާވެފައި އިން އައިރާ ހިނިތުންވެލިއެވެ. ލޫކަންއަށް އެވަގުތު ބުނާނޭ އެއްޗެއް ނޭނގުނެވެ. މަޑުމަޑުން އިންތަނުން އޭނާ ތެދުވީ އައިރާއަށް ހިނިތުންވުމެއް ދީފައެވެ. އެހެންނަމަވެސް އޭނާ އެނބުރި އައިރާއަށް ފުރަގަސް ދިނުމާއެކު އެ ހިނިތުންވުން ގެއްލިއްޖެއެވެ. ބަދިގެއިން ނުކުތުމުގެ ކުރީން ލޫކަންގެ ފިޔަވަޅު ހުއްޓުމަކަށް އައެވެ. އައިރާ އޭނާއަށް ގޮވާލާ މަޑުކޮށްލުމަށް ބުނާން ލޫކަން ބޭނުންވިއެވެ. ނަމަވެސް އައިރާގެ އަޑެއް އޭނާގެ ކަންފަތާ ހަމައަށް ނައެވެ. މަޑުމަޑުން ލައިގެން ހުރި ޖީންސުގެ އަރިމަތީ ޖީބަށް ދެއަތްތިލަ ކޮށްޕާލުމާއެކު ނުކުމެގެން ދިއުމަށް ހިނގައިގަތެވެ.\nދެ ދުވަސް ހޭދަވެގެން ދިޔައިރު އައިރާ ދުށުމަށް ލޫކަން ނާދެއެވެ. އައިރާއަށް ލެޕްޓޮޕް ބޭނުންކުރެވޭނޭ ގޮތް ހަދައިދިނުން އެއީ ހެދުނު ގޯހެއް ކަމުގައި ބައެއްފަހަރަށް ލޫކަންއަށް ހީވަނީއެވެ. ނިޔާނުދެކެ އައިރާ ލޯބިވާވަރު ފެނުމުން ލޫކަންގެ ނަފްސު ބަލިކަށިވީއެވެ. އުންމީދު ގެއްލޭގޮތްވީއެވެ. އޭނާ ބޭނުންވީ އައިރާގެ ފަރާތުން ޚުދު އޭނާއަށް ޓަކައި އެފަދަ ލޯތްބެއް ދުށުމަށެވެ. ހިތްވަރު އެލުނު ވަގުތު ލޫކަންއަށް އަލުން ހިތްވަރު ދިނީ ޒޭންއެވެ.\n"ލޫކް ހީކުރީ އައިރާގެ ލޯތްބަކީ އެހާ ފަސޭހަ ލިބިދާނެ އެއްޗެއްކަމަށްތަ؟ އައިރާ ކިތަންމެ ލޯބިވިޔަސް އޭނާއަށް އެ ލޯބީގެ ބަދަލުދޭން އައިރާގެ ފިރިމީހާއެއް ނާންނާނެ. އައިރާ ނިކަމެތިވެގެންދާ ވަގުތު އޭނާއަށް އެހީތެރިވެދޭން މިއަދު އެ ފިރިމީހާއެއްނެތް. ދުނިޔޭގައި ވެސް ނެތް މީހަކާ ހެދި ލޫކް ތި ޖެލަސްވަނީ... އާން! ތީ ހަމަ ޖެލަސްވުން. އައިރާ އެހެންމީހަކުދެކެ ލޯބިވާން ލޫކް ބޭނުންނުވަނީ. ލޫކް! އައިރާ އެހެންމީހަކުދެކެ ލޯބިވާކަން އެނގިހުރެ އޭނާދެކެ ލޯތްބެއް ނުވެވޭނެތަ؟ އޭނާ ދުވަހަކު ވެސް ލޫކްދެކެ ލޯބި ނުވިޔަސް އޭނާދެކެ ލޫކްއަށް ލޯތްބެއް ނުވެވޭނެތަ؟ ލޯބިވުމަކީ ބަދަލުގައި ލޯބި ލިބުމެއްނޫން ކަންނޭނގެ. އައިރާ އެއްފަހަރު ވެސް ނުބުނޭ ލޫކް ގާތުގައި އޭނާދެކެ ލޯބިވާށޭ. ވީއިރު ލޫކް ކީއްވެ ތި އެދެނީ ލޫކް ލޯބިވާވަރަށް އައިރާ ވެސް ލޯބިވާން ޖެހޭނެއޭ. އަހަރެންގެ ބައްޕަ އަހަރެންގެ މަންމަދެކެ ވީ އެފަދަ ލޯތްބެއް. އެހެންމީހަކު ދެކެ ލޯބިވާކަން އެނގުނެއްކަމަކު އަމިއްލަ ލޯބީގެ މައްޗަށް އޮތް އިތުބާރެއް ގެއްލުވާނުލާ. ލޯބީގާ ކުނިޖެހުނު... އެހެންނަމަވެސް އެއްފަހަރު ވެސް ޝަރުތެއްނުކުރޭ ބައްޕަ ލޯބިވާވަރަށް މަންމަ، ބައްޕަދެކެ ލޯބިވާން ޖެހޭނެއެކޭ. ބައެއްފަހަރު ތިމާ އެންމެ ލޯބިވާ މީހާގެ ރުޅިއާއި ނަފުރަތު ވެސް ތަޙައްމަލުކުރާންޖެހިދާނެ. ހަޔާތުގެ އެތައް އަހަރެއް ލޯބި ހޯދުމުގައި ހޭދަވެގެން ހިނގައިދާނެ. އަހަރެންގެ ވާހަކައަކީ... ބައެއްފަހަރު ލޯބިވުމަށް ތިމާ ވަރަށް ހިތްވަރުގަދަ މީހަކަށްވާންޖެހޭ. އެތައް ގުރުބާނީތަކެއްވާން ތައްޔާރަށް ހުރި މީހަކަށް ވާންޖެހޭ. އެ ލޯތްބަށް ޓަކައި ތިމާގެ ހަޔާތުން އެތައް އަހަރެއް ވޭދުކުރާން ޖެހުނު ކަމުގައި ވިޔަސް އެކަން ވެސް ކުރާން ތައްޔާރަށް ހުރި މީހަކަށް ވާންޖެހޭ. ލޫކް ބޭނުންވިޔަސް އައިރާ ފަދަ އަންހެންކުއްޖެއްގެ ލޯތްބަކީ ފަސޭހައިން ހޯދޭން ލޯތްބެއްނޫން. އޭނާއަށް ދެވަނަ ފަހަރަށް ލޯބިވާން ލޫކް ޖެހޭނީ ދަސްކޮށްދޭން. މި ދުނިޔެއަށް އޭނާ އަލުން އުފަންކުރާން ލޫކްއަށް ޖެހޭނީ. ވަކިވެ ގޮސްފައިވާ ފިރިމީހާގެ ހަނދާންތަކާއެކު އެއީ މާޒީކަން އައިރާއަށް ވިސްނައިދޭން ޖެހޭނީ. އެއީ އެންމެ ދުވަހަކުން ވާނޭ ކަންތައްތަކެއްނޫން. ލޯތްބަކީ ވަރަށް ފަސޭހައިން ވެވިދާނޭ އެއްޗެއް. އެކަމަކު އެ ލޯބީގައި ބަދަލުނުވެ ދެމި ހުރުމަކީ މަދު މީހަކަށް ނޫނީ ނުކުރެވޭ ކަމެއް" ކޮފީ މޭޒު ދޮށުގައި ލޫކަންއާއެކު އިން ޒޭން ބުންޏެވެ.\nއާދަޔާ ޚިލާފު ރަންކުލައިގެ ވިދުން ހުރި ކަރުދާހަކުން ހަދާފައިވާ ދޫންޏެއް ކުޑަދޮރުގެ ތަންޑުގައި ހަރުކޮށްފައި އިނުމުން އައިރާ އަވަހަށް އައިސް އެ ނެގިއެވެ. އަދި އޭގައިވާ ނޯޓުކޮޅު ކިޔަން އަވަސްވެގަތެވެ.\n"ރަންދޫންޏެއް ފެނި އަހަރެންގެ މަޅީގައި ޖެހޭތޯ މަޅިފަތި ޖަހައިގެން އުޅޭތާ ވަރަށް ދުވަސްވެއްޖެ. އަހަރެންގެ މަޤްޞަދަކީ އެ ދޫނި ޤައިދުކުރުމެއްނޫން. އެކަމަކު އަހަރެންގެ ހިމާޔަތުގެ ދަށުގައި ބޭންދުން. އެހެންމީހަކު އެ ދޫނީގެ ފިޔަކޮށާލައި އަނިޔާވެރިވުމުގެ އިޒުނަ ނުދިނުން. އަހަންނަށް އެ ރަންދޫނި ވަރަށް ކަމުގޮސްފި. އަހަރެންގެ މަޅިފަތީގައި ޖެހޭނެ ދުވަހަކަށް އަހަރެން އިންތިޒާރުކުރާނަން. އެ އިންތިޒާރުގައި އަހަރެންގެ މުޅި އުމުރު ހޭދަވީ ނަމަވެސް. ބައެއްފަހަރަށް ހަޔާތަށް ދެވަނަ ފުރުޞަތެއް އަންނަނީ ތިމާ އެކަމަށް ތައްޔާރުނުވަނީސް. އެކަމަކު އަހަރެން އެ ދުވަހަށް އިންތިޒާރު ކުރާނަން. އަހަންނަކީ ކާކުކަން އައިރާއަށް އެނގޭނެ... އަހަރެންގެ ދޫނިތަކަށް އައިރާ އިންތިޒާރު ކުރޭ. އެކަމަކު އެއީ ކީއްވެކަން ދެނެގަންނަން މަސައްކަތްކުރޭ. އަމިއްލަ ހިތާ ސުވާލުކުރޭ. މާޒީއާއެކު ހިނގުން ދޫކޮށްލާފައި މިއަދުގެ ހާލަތާ މެދު ވިސްނާ. އަންނަން އޮތް މުސްތަޤުބަލުގެ އުފާވެރިކަމާމެދު ވިސްނާ. އެއްވެސް އިންސާނަކު މުޅި އުމުރު އެކަނިވެރިކަމުގައި ހޭދަކުރާކަށް ނުޖެހޭނެ. އެ އެކަނިވެރިކަން ޚިޔާރުކުރަނީ ތިމާ އަމިއްލައަށް. އަހަރެން ބުނާން މިއުޅޭ ވާހަކަ އައިރާއަށް ވިސްނޭނެކަން އެނގޭ. ޖަވާބު ދޭން ބޭނުންވި ދުވަހަކުން އަހަންނަށް ޖަވާބު ދީ" ލަފުޒުގެ އެތުރުން ތަފާތެއްނޫނެވެ. އެއީ މީގެ ކުރީން ވެސް ދޫނިތަކާއެކު މެސެޖު ފޮނުވާ ފަރާތުން ލިޔެފައި އޮތް މެސެޖެކެވެ. މިފަހަރު އޭނާ އެވަނީ ސީދާ އައިރާއަށް މުޚާތިބުކޮށްފައެވެ. މުޅި މީހާ ފިނިވިއެވެ. ފުރަތަމަ ވެސް ދުލަށް އައީ ނަމަކީ ލޫކަންއެވެ. (ނުނިމޭ)


Lewandowski Fahathah Jahssaalai Ran Boot Hoadhumaai Gaathah Immobile Jehilaifi - Vaguthu\nކޮވިޑް-19: ބިރުވެރިކަން އައްޑުއަށް! - 17 ގަޑިއިރު ކުރިން\nލެވަންޑޯސްކީ ފަހަތައް ޖައްސާލައި ރަން ބޫޓް ހޯދުމާއި ގާތަށް އިމޮބިލޭ ޖެހިލައިފި\nޖަރުމަނުގެ ބަޔާން މިއުނިކަށް ކުޅެމުން އަންނަ ފޯވަޑް ރޮބަޓް ލެވަންޑޯސްކީ ފަހަތައް ޖައްސާލައި ޔޫރަޕްގެ ގޯލް ލިސްޓުގެ އެންމެ ކުރިއަށް ލާޒިއޯގެ ފޯވަޑް ސީރޯ އިމޮބިލޭ ޖެހިލައިފިއެވެ.\nއިޓާލިއަން ލީގުގައި ކޮންމެ ޓީމަކަށްވެސް ބާކީ އޮތީ އެންމެ މެޗެކެވެ. ގިނަ ދުވަސްތަކެއް ވަންދެން ޔޫރަޕްގެ ގޯލް ލިސްޓު ލީޑު ކުރަމުން އައީ ބުންޑެސްލީގާގައި މިސީޒަނު އެންމެ ގިނަ ގޯލް ޖެހި ބަޔާންގެ ތަރި ރޮބަޓް ލެވަންޑޮސްކީ އެވެ. ޕޮލަންޑް ފޯވަޑް ވަނީ 34 ގޯލް ޖަހައިފައެވެ. އިމޮބިލޭ ލެވަންޑޯސްކީ ދެވަނަ އަށް ވައްޓާލީ ލީގުގައި އެންމެ ފަހުން ބްރެޝިޔާ އާއި ދެކޮޅަށް ކުޅުނު މެޗުގައި ކާމިޔާބުކުރި ގޯލާއެކުއެވެ. އިމޮބިލޭ 35 ގޯލް ކާމިޔާބުކޮށްފައިވާއިރު ލީގުގައި އަދި ބާކީ އެއް މެޗް އޮތުމުން އެ އަދަދު އިތުރު ކުރުމުގެ ފުރުސަތު ވެސް އިޓަލީ ފޯވަޑަށް އޮންނާނެ އެވެ.\nއިމޮބިލޭ އަށް ވަނީ، އިޓާލިއަން ލީގުގައި އެއް ސީޒަނެއްގައި އެންމެ ގިނައިން ގޯލް ޖެހި ކުޅުންތެރިޔާގެ ރެކޯޑު ހެދުމުގެ ފުރުސަތު ވެސް ލިބިފަ އެވެ. އާޖެންޓީނާގެ ފޯވަޑް ގޮންޒާލޯ ހިގުއައިން ނަޕޯލީގައި 2015-16 ސީޒަންގައި 36 ގޯލް ކާމިޔާބު ކޮށް ހެދި ރެކޯޑް އިމްމޯބިލޭ އަށް މުގުރާލެވި ދާނެ އެވެ. ހޮނިހިރު ދުވަހުގެ ރޭ ނަޕޯލީ އާ ދެކޮޅަށް ލާޒިއޯ ކުޅޭ މެޗުގައި އިމޮބިލޭ ދެ ގޯލް ޖަހައިފިނަމަ އެ ރެކޯޑް އޭނާ އަށް މުގުރާލެވުނީ އެވެ.\nޔޫރަޕްގެ ރަން ބޫޓް އެވޯޑް ހޯދުމުގެ ފުރުސަތު، ޔުވެންޓަސްގެ ފޯވަޑް ކްރިސްޓިއާނޯ ރޮނާލްޑޯއަށް ވަނީ ގާތްގަނޑަކަށް ގެއްލިފައެވެ. ރޭ ކަލިއަރީއާ ދެކޮޅަށް ކުޅުނު މެޗުން ޔުވެންޓަސް ބަލިވީ 2-0 ންނެވެ. ރޮނާލްޑޯ އޮތީ އިމޮބިލޭ އަށް ވުރެ4ގޯލް ފަހަތުން 31 ގޯލާއެކު އެވެ. ޔުވެންޓަސް އަށް ދެން ކުރިއަށް އޮތީ، ރޯމާ އާ ދެކޮޅަށް ކުޅޭ މެޗެވެ. އެހެންވެ، މިހާރު އޮތް ހާލަތުން ރޮނާލްޑޯއަށް އިމޮބިލޭ އާ ހަމަހަމަ ކުރުންވެސް ވާނީ އުނދަގޫ ކަމަކަށެވެ.\nޔޫރަޕްގެ ރަން ބޫޓް މިދިޔަ ތިން ސީޒަނުގައިވެސް ކާމިޔާބުކޮށްފައިވަނީ ބާސެލޯނާގެ ތަރި ލިއޮނެލް މެސީ އެވެ. މުޅިއެކު6ރަން ބޫޓާއެކު މި އެވޯޑް އެންމެ ގިނައިން ކާމިޔާބު ކުރުމުގެ ޝަރަފްވެސް އޮތީ މެސީ އަތުގައެވެ.\nނަޕޯލީ ބަލިކޮށް އިންޓަ ދެވަނަ އަށް\nލުކާކޫ އާއި ސަންޗޭޒްގެ ލަނޑާއިއެކު އިންޓާ ދެވަނައަށް\nމިލާން އަތުން ބަލިވެ ޔުވެންޓަސް ފުރުސަތު ނަގާލައިފި\nޖުލައި 31, 2020 13:43\nގައިމު މެސީ ހަދާފައިވާ ހުރިހާރެކޯޑެއް ލެވަންޑަސްކީ މުގުރާލާނެކަމަށް ޔޫރަޕްގެ ނޫސް ތަކުން އަޑުފެތުރި. ކިހިނެއްމިވީ!! ޖަމަލު ފޮޑިއަށް ދޮހް!


ސްކޫލްތަކުގައި ކޯވިޑް-19 ނުފެތުރޭ - އެޑިއުކޭޝަން މިނިސްޓްރީ ސްކޫލްތަކުގައި ކޯވިޑް-19 ނުފެތުރޭ - އެޑިއުކޭޝަން މިނިސްޓްރީ\nސްކޫލްތަކުގައި ކޯވިޑް-19 ނުފެތުރޭ - އެޑިއުކޭޝަން މިނިސްޓްރީ\nށ. ފޯކައިދޫ ސްކޫލުގެ ދަރިވަރުންތަކެއް / ފޮޓޯ: ފޯކައިދޫ ސްކޫލް\nރާއްޖޭގެ އެއްވެސް ސްކޫލެއްގައި ކޯވިޑް-19 ފެތުރެމުން ނުދާކަމުގެ ޔަޤީންކަން އެޑިއުކޭޝަން މިނިސްޓްރީން ދެއްވައިފިއެވެ.\nއެޑިއުކޭޝަން މިނިސްޓްރީން މި ޔަޤީންކަން ދެއްވާފައިވަނީ ބައެއް ސްކޫލްތަކުގެ ދަރިވަރުންނާއި މުދައްރިސުންނާއި މުވައްޒަފުން ކޯވިޑް-19އަށް ޕޮޒިޓިވް ވަމުންދާތީ އެކަމާ ބެލެނިވެރިން ކަންބޮޑުވުން ފާޅުކުރަމުންދާތީއެވެ.\nއެޑިއުކޭޝަން މިނިސްޓްރީން ވިދާޅުވީ އެޗްޕީއޭގެ ގައިޑްލައިންނާ އެއްގޮތަށް ސްކޫލްތަކުގައި ކޯވިޑް-19 ފެތުރުނަ ނުދިނުމަށްޓަކައި ރައްކާތެރިކަމުގެ ފިޔަވަޅުތައް އަޅާފައިވާކަމަށެވެ. އަދި ރައްކާތެރިކަމުގެ ފިޔަވަޅުތައް އަޅައި އެޗްޕީއޭގެ ގައިޑްލައިންއާ އެއްގޮތަށް ސްކޫލުތަކުން އަމަލުކުރަމުންދޭތޯ ބަލަމުންދާކަމަށްވެސް އެޑިއުކޭޝަން މިނިސްޓްރީން ވިދާޅުވެއެވެ.\nކޯވިޑް-19 ފެތުރުން ހުއްޓުވުމަށް ރައްކާތެރިކަމުގެ ފިޔަވަޅެއްގެގޮތުން ރާއްޖޭ ސްކޫލުތައް ބަންދުކުރުމަށްފަހު އަލުން ހުޅުވާފައިވަނީ މިމަހުގެ 1 ވަނަ ދުވަހުއެވެ. ސްކޫލުތައް ހުޅުވާފައިވަނީ ރައްކާތެރިކަމުގެ ގިނަ ފިޔަވަޅުތަކަކާއެކުގައެވެ. އެގޮތުން ސްކޫލްތައް ޑިސްއިންފެކްޓް ކުރުމާއި އަތްދޮވެވޭނެ އިންތިޒާމްތައް ސްކޫލްތަކުގައި ހަމަޖައްސާފައިވާއިރު، ބެލެނިވެރިންނާއި ދަރިވަރުންނާއި މުދައްރިސުންނާއި ސްކޫލްތަކުގެ މުވައްޒަފުންނަށްވެސް ސްކޫލް ގޭޓުން ވަދެވޭނީ މާސްކު އަޅައިގެންނެވެ. އަދި ސްކޫލް މާހައުލުގައި ހޭދަކުރާ ހުރިހާ ވަގުތެއްގައިވެސް ދަރިވަރުންނާއި އެހެނިހެން ފަރާތްތަކުންވެސް މާސްކް އަޅައިގެން ތިބެންޖެހޭގޮތަށް ވަނީ ހަމަޖައްސާފައެވެ. އަދި ކިޔަވައިދެމުންދަނީ ކްލާސްރޫމްތަކުގައި ދުރުދުރުގައި މޭޒް ބަހައްޓައިގެން ކްލާހެއްގައި މަދު ދަރިވަރުންތަކެއް ބައިތިއްބައިގެންނެވެ. މީގެ އިތުރުން ދަރިވަރުންނާއި މުވައްޒަފުންނާއި އަދި ސްކޫލުތަކަށް އެކި ކަންކަމުގައިދާ ފަރާތްތައްވެސް ސްކޫލަށް ވައްދަނީ ހުން ބެލުމަށްފަހުގައެވެ.\nސްކޫލަށް ވަންނަ އެއްވެސް މީހެއްގެ ގައިން ކޯވިޑް-19ގެ އަލާމާތެއް ފެނިއްޖެނަމަ އެމީހަކު އެކަހެރިކޮށް އެކަން ވަގުތުން އެޗްޕީއޭއަށް އަންގަމުންދާކަމަށްވެސް އެޑިއުކޭޝަން މިނިސްޓްރީން ވިދާޅުވެއެވެ. އަދި ސްކޫލް މާހައުލަކީ ދަރިވަރުންނަށް ރައްކާތެރި މާހައުލެއްކަން ކަށަވަރުކޮށްދޭނެ ކަމަށްވެސް އެޑިއުކޭޝަން މިނިސްޓްރީން ވަނީ ވިދާޅުވެފައެވެ.


Nasheed, China ah: Kanduthakuge gaanoonah hurihaa gaumakun ihuthiraamu kuran jehey - One Online\nރައްޔިތުންގެ މަޖިލީހުގެ ރައީސް މުހައްމަދު ނަޝީދާއި ޗައިނާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު އެކުގައި ބޭއްވި ބައްދަލުކުރެއްވުމެއްގެ ތެރެއިން --- ފޮޓޯ: މަޖިލިސް\nނަޝީދު، ޗައިނާއަށް: ކަނޑުތަކުގެ ގާނޫނުތަކަށް ހުރިހާ ގައުމަކުން އިހުތިރާމު ކުރަންޖެހޭ\nރާއްޖެއަކީ ޖަޒީރާ ގައުމެއް ކަމަށާއި އެހެންކަމުން ކަނޑުތަކުގެ ގާނޫނުތަކަށް ހުރިހާ ގައުމަކުން އިހުތިރާމު ކުރަން އެދޭ ކަމަށް ވިދާޅުވެ، ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ޗައިނާއަށް ރައްދު ދެއްވައިފިއެވެ.\nރާއްޖޭގެ 56 ވަނަ މިނިވަން ދުވަހު ނަޝީދު ކުރެއްވި ޓުވީޓެއްގައި ވިދާޅުވީ ސައުތު ޗައިނާ ކަނޑުގައި އޮންނަ ސްޕްރަޓްލީ ރަށްތަކުގެ ވަށައިގެންވާ ކަނޑުގެ ސަރަހައްދުގެ ދަތުރުފަތުރު ކުރުމުގެ ހައްގު ހިމާޔަތް ކުރުމަށް އެ ކަނޑަށް އިނގިރޭސި މަނަވަރުތައް ވަނުމަކީ މިނިވަން ދުވަހު އެމަނިކުފާނަށް ލިބިވަޑައިގަންނަވާ ހިތްހަމަޖެހުމެއް ކަމަށެވެ.\nމިކަމާ ގުޅިގެން، ޗައިނާ އެމްބަސީން ކުރި ޓުވީޓުގައި ބުނެފައި ވަނީ ބައިނަލްއަގުވާމީ ގާނޫނީ އިމުގެ ތެރެއިން ޗައިނާގެ ކަނޑުގެ ސަރަހައްދުން ދަތުރު ކުރުމުގެ މިނިވަން ކަމަށް އެ ގައުމުންވެސް އިހުތިރާމު ކުރާ ކަމަށެވެ. ނަމަވެސް ޗައިނާގެ އިސްތިގުލާލާއި ސަލާމަތަށް ނުރައްކާ ކުރަނިވި އަދި ސަރަހައްދީ ސުލްހަ އާއި ހަމަޖެހުން ނަގާލަނިވި އަމަލުތަކަށް ހިތްވަރު ދިނުމަކީ އެގައުމުން ކަނޑައެޅިގެން ދެކޮޅު ހަދާ ކަމެއް ކަމަށްވެސް ބުންޏެވެ.\nޗައިނާގެ އެމްބަސީގެ ރައްދާ ގުޅިގެން ރައީސް ނަޝީދު ވިދާޅުވީ ދިވެހި އެއްވެސް ރައްޔިތަކީ ޗައިނާއިން އެ ސިފަކުރި ޒާތުގެ މަންޒަރެއް ދެކެން ބޭނުން ވާނެ މީހެއް ނޫން ކަމަށެވެ.\nނަމަވެސް ރާއްޖެއަކީ ޖަޒީރާ ގައުމަކަށްވެފައި، ކަނޑުތަކުގެ ގާނޫނުތަކަށް ހުރިހާ ގައުމަކުން އިހުތިރާމު ކުރުމަށް ރާއްޖެއިން އެދޭ ކަމަށެވެ. އަދި އެކަން ޗައިނާގެ ސަފީރަށް ފަހުމްވެވަޑައިގަންނަވާނެ ކަމަށް ގަބޫލު ކުރައްވާ ކަމަށްވެސް ނަޝީދު ވިދާޅުވިއެވެ.\nއެޗްއެމްއެސް ކުއީން އެލިޒަބަތު ނަމަކަށް ކިޔާ އެއާ ކްރާފްޓް ކެރިއަރަކާއި އެ ކެރިއަރާއެކު ދަތުރުކުރާ ސްޓްރައިކް ގްރޫޕްގެ މަނަވަރުތައް ޗައިނާގެ އިންޒާރުތަކަށް ބެލުމެއް ނެތި، މި ހަފުތާގައި ވަނީ ޗައިނާ އިން މިލްކުވެރިކަމަށް ދައުވާކުރާ ސައުތު ޗައިނާ ކަނޑަށް ވަދެފައެވެ. އެ ކެރިއަރާއެކު އިނގިރޭސި ރޯޔަލް ނޭވީގެ ހަ މަނަވަރަކާއި ސަބްމެރިންއަކާއި އެމެރިކާގެ މަނަވަރަކާއި ނެދަލޭންޑްސްގެ މަނަވަރެއް ދަތުރު ކުރެއެވެ.\nސައުތު ޗައިނާ ކަނޑަށް އެ މަނަވަރުތައް ވަނީ އެހެން ގައުމުތަކުގެ އުޅަނދުތަކަށް އެ ސަރަހައްދުން ދަތުރުކުރުމުގެ ހައްގު ކަށަވަރު ކުރަން "ފްރީޑޮމް އޮފް ނެވިގޭޝަން" އޮޕަރޭޝަނެއްގައެވެ.\nގުޅޭ ޓެގު ޗައިނާ ރައީސް މުހައްމަދު ނަޝީދު


Track bandhu kuranee 15 in 18 ah\nޓްރެކް ބަންދު ކުރަނީ 15 އިން 18 އަށް\nސިންތެޓިކް ޓްރެކްގައި ބަޔަކު ދުވަނީ --\nމޯލްޑިވްސް ސްޕޯޓްސް އެވޯޑްސް ގާލާ އިވެންޓަށް ސިންތެޓިކް ޓްރެކް ވަގުތީ ގޮތުން ބަންދު ކުރާނީ މި މަހުގެ 15 އިން 18 ގެ ނިޔަލަށް ކަމަށް ޔޫތު މިނިސްޓްރީން ބުނެފި އެވެ.\nގިނަ އަހަރުތަކެއްގެ މެދު ކެނޑުމަށް ފަހު މޯލްޑިވްސް ސްޕޯޓްސް އެވޯޑްސް އަލުން ބާއްވަން ނިންމާ ވަރަށް ކުލަގަދަ ކޮށް ގާލާ އިވެންޓް ބޭއްވުމަށް އެ މިނިސްޓްރީން ދަނީ ތައްޔާރުވަމުންނެވެ.\nމިނިސްޓަރު މަހުލޫފް ވިދާޅުވީ މޯލްޑިވްސް ސްޕޯޓްސް އެވޯޑްސް ގާލާ އިވެންޓަށް 550 މެހެމާނުންނަށް ދައުވާ ދޭނެ ކަމަށެވެ. އެ އިވެންޓަށް ޓްރެކް ބަންދު ކުރާނެ ކަމަށް މިނިސްޓަރު އިއްޔެ ވަނީ ވިދާޅުވެފައެވެ. އަދި ވިދާޅުވީ ސިންތެޓިކް ޓްރެކްގެ ބޭނުން ކޮންމެ ދުވަހަކު އެތައް ބަޔަކު ކުރާތީ އެ ނޫން ތަނެއްގައި އިވެންޓް ބޭއްވުމަށް މަސައްކަތް ކުރި ކަމަށެވެ. ނަމަވެސް ހެންވޭރު ދަނޑާއި ގަލޮޅު ދަނޑު އަދި ކާނިވާ ސަރަހައްދުވެސް އެ އިވެންޓަށް ކުޑަ ކަމަށެވެ.\n"ހަފްލާގެ ތައްޔާރީތަކަށް ކުރަންޖެހޭ ބައިވަރު އަދި ބުރަ މަސައްކަތަށް ތާށިވެ ދަތިވި ނަމަވެސް ޓްރެކް އެއްކޮށް ބަންދު ކުރާނީ އެންމެ ކުރު މުއްދަތަށް،" މިނިސްޓަރު ވިދާޅުވިއެވެ.\nމިނިސްޓަރު މިއަދު ވިދާޅުވީ މޯލްޑިވްސް ސްޕޯޓްސް އެވޯޑަށް ސިންތެޓިކް ޓްރެކް މާޗް 11 ގައި ބަންދުކުރަން ހަމަޖެހިފައިވީ ނަމަވެސް މިހާރު ބަންދުވާނީ މާޗް 15 އިން 18 އަށް ކަމަށެވެ.\nދުނިޔޭގެ ގިނަ ގައުމުތަކުގައި ކުޅިވަރު އެވޯޑު ތަކަކީ ވަރަށް ކުލަގަދަކޮށް ކުރާކަމަކަށް ވުމުން މިނިސްޓްރީންވެސް މަސައްކަތް ކުރަމުން ދަނީ އެކުވެރި ބައެއް ގައުމު ތަކުގެ ވަޒީރުން އަދި ވަރުގަދަ ކުޅިވަރު ޝަހުސިއްޔަތުތައް ގެނެސްގެން ރާއްޖޭގައި ބާއްވާ އެންމެ ބޮޑު އަދި ފުރިހަމަ ހަފްލާއަށް މޯލްޑިވްސް ސްޕޯޓްސް އެވޯޑްސް ހެދުމަށް ކަމަށް މިނިސްޓަރު ވިދާޅުވިއެވެ.\n"މިކަމުގެ ސަބަބުން ކުޅިވަރު އެތުލީޓުންނަށް ވަރަށް ބޮޑު ހިތްވަރެއް ލިބި ކުޅިވަރުގެ ކުރިއެރުމަށް ދެވޭ ބާރަކަށް ވާނެ. އަދި މިހަފްލާގައި ބައިވެރިވާ ލެޖެންޑުން މެދުވެރިކޮށް އެތަށް މިލިއަން ބައެއްގެ މެދުގައި ރާއްޖެ ކުޅިވަރުގެ ޒަރިއްޔާއިން އިޝްތިހާރުވެގެންދާނެ،" މިނިސްޓަރު ވިދާޅުވިއެވެ.\nއަހުމަދު މަހްލޫފު ޔޫތު މިނިސްޓްރީ\nހަމަހަމަ ފުރުސަތު ހޯދައިދިނުމުގައި އާދެވުނު ހިސާބު ރަނގަޅު\nވައުދުވީ ވަރަށް ވުރެ ރަނގަޅަށް މަސައްކަތް ކޮށްފިން: މަހްލޫފް\nމާލޭގައި ހުރި ފުޓްސަލް ދަނޑުތައް ސަރުކާރަށް ނަގަނީ\nޓީޓީ ޓީމަށް ރައީސް ހިތްވަރު ދެއްވައިފި


Konme Angaara Dhuvahaku Vahkan Kuraa Meehaa Hoama Dhuvahu Hayyaru Kohfi - Vaguthu\nކޮންމެ އަންގާރަ ދުވަހަކު ވައްކަން ކުރާ މީހާ ހޯމަ ދުވަހު ހައްޔަރުކޮށްފި\nމިއީ ކޮންމެ ހަފްތާއެއްގައި އެއް ދުވަހު ވައްކަން ކުރާ މީހެކެވެ. އެގޮތަށް ވަކި ދުވަހެއް ކަނޑައަޅައިގެން ވައްކަން ކުރަމުންދާތާ މާގިނަ ދުވަހެއް ނުވެ އޭނާ އާއިއެކު ވައްކަމުގައި އުޅޭ އެހެން މީހަކު ހައްޔަރުކުރިއެވެ.\nވައްކަން ކުރުމަކީ އިންޑިއާގައި ވެސް ވަރަށް އާއްމު ކަމެކެވެ. ކޮންމެ ހަފްތާއަކު ވަކި ދުވަހަކާއި ވަކި ވަގުތެއް ކަނޑައަޅާއިގެން ވައްކަން ކުރަމުންދާ މި މީހާ އެގަޑީގައި ވައްކަން ކުރަނީ އޭނާގެ ލޮލުގެ ފެނުން ގޯސްވެފައި ހުރުމުންނެވެ. އޭނާ ވައްކަން ކުރަނީ ކޮންމެ އަންގާރަ ދުވަހެއްގެ މަންދުރު ވަގުތުގައެވެ.\nމުހައްމަދު ސަމީރު އާއި އޭނާގެ ރަހުމަތްތެރިޔާ މުހައްމަދު ޝޮއިބް އިންޑިއާގެ އެކި އަވަށްތަކުން ވައްކަން ކުރުމުގައި އެތައް ދުވަހެއް ހޭދަކޮށްފައިވާއިރު، މި ދެ މީހުންނަކީ ޖަލުން ދިމާވެގެން ރަހުމަތްތެރިވި ދެ މީހެކެވެ.\nއަދި އޭގެ ފަހުން އެކުގައި ވައްކަން ކުރުމުގެ މިޝަންތައް ކުރިއަށް ގެންދެއެވެ. މި ދެ މީހުން ހައްޔަރުކޮށްފައި ވަނީ، އަންގާރަ ދުވަހަށް ވައްކަން ކުރުމަށް ޕްލޭންތައް ހަދަމުން ދަނިކޮށް މިދިޔަ ހޯމަ ދުވަހުއެވެ.\nފުލުހުން ބުނީ، ހައްޔަރުކުރި މީހުންގެ އަތުން 700 ގްރާމް ރަންވެސް ހޯދާފައިވާކަމަށެވެ.


Amazon Himaayai Kurumah Gaumuthakun Ehbas Vejje | Thiladhun\nއެމޭޒަން ހިމާޔަތް ކުރުމަށް ގައުމުތަކުން އެއްބަސް ވެއްޖެ\nއަފްރާހް އަބްދުލް ރަޝީދު ސެޕްޓެމްބަރ 8, 2019\nއެމޭޒަން ޖަންގަލި ހިމާޔަތް ކުރުމަށް އެމޭޒަންގެ ގައުމުތަކުން އެއްބަސްވެއްޖެއެވެ.\nއެއްބަސްވުމާގުޅޭ ވާހަކަތަކުގައި އިސްނެގީ ކޮލަމްބިއާގެ ރައީސް އިވާން ޑުކޭއެވެ. މި އެއްބަސްވުމާއި ގުޅޭ ވާހަކަތައް ކުރިއަށް ދިޔައީ ކޮލަމްބިއާގެ އެމޭޒަން ޖަންގަލީގެ ސަރަހައްދެއް ކަމަށްވާ ލެޓިސިއާގައެވެ.\n”ލެޓިސިއާ އެމޭޒަން ޕެކްޓް“ ގެ ނަމުގައި ވީ މި އެއްބަސްވުމުގައިވާ ގޮތުން އެމޭޒަންގެ ގައުމުތަކުން އެކުވެގެން ޖަންގަލި ހިމާޔަތްކުރަން މަސައްކަތްކުރަން ޖެހޭނެއެވެ. އަދި ޖަންގަލި މޮނިޓަރ ކުރުން އިތުރު ކުރުމަށާއި ރީޖަނަލް ކޯޕަރޭޓް މެކޭނިޒަމެއް ގާއިމް ކުރުމަށް ވެސް މި އެއްބަސްވުމުގައި ވެއެވެ. އަދި އެމޭޒަން ޖަންގަލީގައި ދިރިއުޅޭ ޓްރައިބް މީހުންގެ ބައިވެރިކުރުން އިތުރުކުރަން ޖެހޭނެ ކަމަށް ވެސް އެއްބަސްވުމުގައި ބުނެފައިވެއެވެ.\nމިދިޔަ ހުކުރު ދުވަހު ބައްދަލުވުމުގައި ޕެރޫގެ ރައީސް މާޓިން ވިޒްކަރާ އާއި އެކުއަޑޯގެ ރައީސް ލެނިން މޮރޭނޯ އާއި ބޮލީވިއާގެ ރައީސް އިވޯ މޮރާލޭސް ހިމެނެއެވެ. މީގެ އިތުރުން ސުރިނާމްގެ ރައީސް މައިކަލް އަދްލިން ބްރެޒިލްގެ ފޮރިން މިނިސްޓަރު އާނެސްޓޯ އަރައުޖޯ އާއި ގުޔާނާގެ ތިމާވެށި މިނިސްޓަރު ރަފައެލް ޓްރޮޓްމަން ވަނީ އެއްބަސްވުމުގައި ސޮއިކުރުމުގެ ރަސްމިއްޔާތުގައި ބައިވެރިވެފައެވެ. ބްރެޒިލްގެ ރައީސް ޖައިރ ބޮލްސޮނާރޯގެ ސިއްހީ ހާލަތު ތަން ނުދިނުމުގެ ސަބަބުން ބައްދަލުވުމަށް ވަޑައިގަތް ނުވެވުނު ނަމަވެސް އޭނާ ވަނީ ވީޑިއޯ ކޮންފަރެންސް މެދުވެރިކޮށް ބައިވެރިވެފައެވެ. ވެނެޒުއޭލާއަށް މި ބައްދަލުވުމަށް ދައުވަތުދީފައެއް ނުވެއެވެ.\nމި ބައްދަލުވުން ބާއްވާފައި މިވަނީ އެމެޒަންގައި ދާދިފަހުން ރޯވި އަލިފާންގަނޑުގެ ސަބަބުން ބައިނަލްއަގްވާމީ ފަރާތްތަކުގެ ފާޑުކިޔުން އެމޭޒަންގެ ގައުމުތަކަށް އަމާޒުވަމުންދާ ދަނޑިވަޅެއްގައެވެ. ތިމާވެރީގެ އެކްޓިވިސްޓުން ބުނާ ގޮތުގައި އެމޭޒަންއިން ގަސް ކަނޑާ މިންވަރު އިތުރުވަނީ ބްރެޒިލްގެ ރައީސް ބޮލްސޮނާރޯގެ ސިޔާސަތުތަކާއީ ލުއި ގަވާއިދުގެތަކުގެ ސަބަބުންނެވެ. ބޮލްސޮނާރޯ ބޭނުންވަނީ ވިޔަފާރި ބޭނުމަށް ޖަންގަލި ހުޅުވާލާށެވެ.\nކޮލަމްބިއާގެ ރައީސް ޑުކޭ ވިދާޅުވީ ޖަންގަލި ހިމާޔަތްކުރުމަށް ލަސްވެއްޖެ ކަމަށާއި އެ ސަރަހައްދަށް ނުރައްކާތަކެއް އެބަހުރި ކަމަށް ގަބޫލުކުރާ ކަމަށެވެ.\n”އެއްވެސް މީހަކު ހައިރާނެއް ނުވާނެ މިދިޔަ 20 އަކަށް އަހަރު ތެރޭގައި އެމޭޒަން ޖަންގަލިން އެތައް ހާސް ހެކްޓެރެއްގެ ގަސް ގެއްލިއްޖެޔޭ ބުންޏަކަސް. މީގެ ސަބަބެއް ކަމަށް ދެކެނީ ދަނޑުވެރިކަމަށް ނުގަވައިދުން ގަސް ކެނޑުމާއި މައުދަންތައް ހޯދުމަސް ކޮނުން ހިމެނޭ.“ ޑުކޭ ވިދާޅުވިއެވެ.\nޑުކޭ ވަނީ ގަސް ކެނޑުމާއި ދެކޮޅަށް ތެދުވެ ޖަންގަލި ހިމާޔަތްކުރުމަށް ބޭނުންވަ އަގުހުރި މައުލޫމާތު ލަސްނުކޮށް ހިއްސާކުރުމަށް ބައްދަލުވުމުގެ ބައިވެރިންނަސް ގޮވާލާފައެވެ.


BREAKING NEWS: Trump Ge Vakeeluge Apartment Ah FBI In Vadhe Saamaanuthakeh Gengossfi - Vaguthu\nއެމެރިކާގެ ކުރީގެ ރައީސް ޑޮނަލްޑް ޓްރަމްޕް ރިޔާސީ އިންތިހާބުން ބަލިވުމުން އިންތިހާބުގެ ނަތީޖާ އަނބުރާލުމަށް އެންމެ އިސްކޮށް މަސައްކަތް ކުރި ގާނޫނީ ވަކީލު ރޫޑީ ގުއިލިއާނީގެ އެޕާޓްމަންޓަށް އެފްބީއައި އިން ކުއްލިގޮތަކަށް ވަދެ އެޕާޓްމަންޓް ފާސްކޮށް ގިނަ އަދަދެއްގެ އިލެކްޓްރޯނިކް ސާމާނުތަކެއް ގެންގޮސްފިއެވެ.\nނިއުޔޯކްގެ ގަވަރުނަރުކަން ވެސް ކުރިން ކުރެއްވި ރޫޑީގެ ނިއުޔޯކް އެޕާޓްމަންޓަށް އެފްބީއައި އިން ވަދެ ދެގަޑިއެއްހާއިރު ވަންދެން އެޕާޓްމަންޓް ފާސްކުރިކަމަށް "ފޮކްސް ނިއުސް" އިން ބުނެއެވެ.\n"ފޮކްސް ނިއުސް" އިން ބުނީ ކޯޓު އަމުރެއްގެ ދަށުން އެޕާޓްމަންޓަށް ވަން ފެޑްރަލް އިންވެސްޓިގޭޓަރުން ވަނީ ގިނަ އަދަދެއްގެ ފޯނާއި ލެޕްޓޮޕް އެޕާޓްމަންޓުން ނެރެގެން ގެންގޮސްފައެވެ.\n"ނިއުޔޯކްޓައިމްސް" އިން ބުނާ ގޮތުގައި ރޫޑީގެ އެޕާޓްމަންޓަށް އެފްބީއައި އިން ވަނީ 2019 ވަނަ އަހަރު ޔޫކްރޭން ސަރުކާރާއި އެމެރިކާ އާއި ދެމެދު އުފެދުނު ދެބަސްވުންތަކުގެ ތެރެއިން ރޫޑީ ގާނޫނާއި ހިލާފު އެއްވެސް އަމަލެއް ކޮށްފައިވޭތޯ ބެލުމަށެވެ.\nއެފްބީއައިގެ ހަ އޮފިސަރަކު ވަނީ ރޫޑީގެ އެޕާޓްމަންޓަށް ވަދެފައެވެ. ދެގަޑިއިރު ވަންދެން އެމީހުން އެޕާޓްމަންޓްގައި ހަރަކާތްތެރިވި ކަމަށް ރިޕޯޓްތައް ބުނެއެވެ.\nރޫޑީގެ އެޕާޓްމަންޓް ފާސްކުރުމާއި ގުޅޭ ގޮތުން އެއްވެސް މައުލޫމާތެއް މިވަގުތު ހާމަކުރެވެން ނެތް ކަމަށް އެފްބީއައި އިން ވަނީ ބުނެފައެވެ. ނިއުޔޯކްގެ ސައުތު ޑިސްޓްރިކްޓް އެޓާނީ އޮފީހުން ވެސް ވަނީ މިމައްސަލައިގައި އަދި ކުރާނެ ކޮމެންޓެއް ނެތް ކަމަށް ބުނެފައެވެ.\nޔޫކްރޭންގެ ރައީސްއަށް ޓްރަމްޕް ބިރުދެއްކި ކަމަށް ބުނާ މައްސަލަ މިދިޔަ އަހަރު ވަރަށް ބޮޑުވިއެވެ. އެމައްސަލައިގައި ޓްރަމްޕް ރައީސް ކަމުން ދުރުކުރަން ވެސް ޑިމޮކްރަޓިކް ޕާޓީން މަސައްކަތް ކުރިއެވެ. ނަމަވެސް ސެނެޓްގެ ތާއިދު އެކަމަށް ނުލިބުނެވެ.


200 crore aai eku Uri box ofyhuge thaareehuge thereyah\n200 ކްރޯޑާއި އެކު އުރީ ބޮކްސް އޮފީހުގެ ތާރީހުގެ ތެރެއަށް\nމި ފިލްމަށް ލިބުނު ޖުމްލަ އާމްދަނީ ވަނީ 300 ކްރޯޑަށް އަރާފައި\nކ. މާލެ 8 ފެބުރުއަރީ 2019 | ހުކުރު 08:00 2,585\nއުރީ ގެ ޕޯސްޓަރު - ހިންދުސްތާނީ ޓައިމްސް\nއާދައިގެ ބަޖެޓަކުން ހަދާފައިވާ އެކްޝަން ފިލްމް "އުރީ" އަށް ވަނީ ބޮކްސް އޮފީހުގައި ބޮޑު ކާމިޔާބީއެއް ލިބިގެން ގޮސްފައެވެ.\nވިކީ ކައުޝަލް ލީޑް ރޯލުން ފެނިގެންދާ މި ފިލްމް ވަނީ ފިލްމް ރިލީޒް ކުރިތާ މަހެއްވެސް ނުވަނީސް ހަމައެކަނި އިންޑިއާއިން ލިބުނު އާމްދަނީ 200 ކްރޯޑަށް އަރާފައެވެ. އަދި ދުނިޔޭގެ އެކި ކަންކޮޅުތަކުން ލިބުނު އާމްދަނީއާއި އެކު މި ފިލްމަށް ލިބުނު ޖުމްލަ އާމްދަނީ ވަނީ 300 ކްރޯޑަށް އަރާފައެވެ.\nޓްރޭޑް އެނަލިސްޓް ތަރަން އާދާޝް ކޮށްފައިވާ ޓްވީޓްގައި ވަނީ މި ފިލްމް ރިލީޒް ކުރިތާ ފަސް ދުވަހުގެ ތެރޭގައިވަނީ 50 ކްރޯޑް ލިބިފައެވެ. އަދި ދިހަ ދުވަހުން 100 ކްރޯޑަށް އަރާފއިވާއިރު 28 ދުވަސް ތެރޭގައި ވަނީ 200 ކްރޯޑަށް އަރާފައެވެ.\nމިދިޔަ ޖެނުއަރީ މަހުގެ 11 ވަނަ ދުވަހު ރިލީޒްކުރި "އުރީ" ވެގެން ގޮސްފައިވަނީ މިއއަހަރު ރިލީޒް ކުރި ފިލްމްތަކުގެ ތެރެއިން ބޮކްސް އޮފީހުގައި 100 ކްރޯޑް ކްލަބަށް ވަތް ފުރަތަމަ ފިލްމެވެ.\nފިލްމް ކްރިޓިކުންނާއި ބެލުންތެރިންގެ ފަރާތުން ބޮޑު ތަރުހީބެއް ލިބިގެންދިޔަ "އުރީ" މި ފިލްމަކީ 2016 ވަނަ އަހަރު ކަޝްމީރުގެ އިންޑިއާ ފަޅީގައި ތިބޭ އެ ގައުމުގެ އަސްކަރިއްޔާގެ ބޭސްއަކަށް، ޕާކިސްތާންގެ ޓެރަރިސްޓުންތަކެއް ހަމަލާދީ، އިންޑިއާ ސިފައިންގެ 19 އޮފިސަރަކު މަރައިލި ހާދިސާއާ ގުޅިގެން ރައްދުގައި އިންޑިއާ އިން ހިންގި ސާޖިކަޕް އޮޕަރޭޝަނަށް ބިނާކޮށް ހަދާފައިވާ ފިލްމެކެވެ.\nރޯނީ ސްކްރޫވާލާ ޕްރޮޑިއުސްކޮށް، އަދިތިޔާ ދާރް ލިޔެ، ޑައިރެކްޓް ކުރި ފިލްމު ހަދަން ހޭދަކޮށްފައި ވަނީ 45 ކްރޯޑް ރުޕީސް އެވެ.\nމި ފިލްމްގެ ލީޑް ޜޯލުން ފެނިގެންދަނީ އަރަމުން އަންނަ ޒުވާން ތަރި ވިކީ ކައުޝަލް އެވެ. މީގެ އިތުރުން މި ފިލްމްގައި މުހިއްމު ރޯލްތަކުން ޔާމީ ގޯތަމް، ކިރިތީ ކުލްހާރީ، ޕަރޭޝް ރަވަލް އަދި ޓީވީ އެކްޓަރު މޯހިތު ރައިނާ ފެނިގެންދެއެވެ.\nމި ފިލްމަކީ 100 ކްރޯޑް ރުޕީސްގެ އާމްދަނީއެއް ހޯދި ވިކީ ގެ ތިން ވަނަ ފިލްމެވެ. މިދިޔަ އަހަރު އޭނާ މުހިއްމު ރޯލްތަކުން ފެނިގެން ދިޔަ މެގްނާ ގުލްޒާރުގެ "ރާޒީ" އާއި ރާޖްކުމާރު ހިރާނީގެ "ސަންޖޫ" އަކީ މިދިޔަ އަހަރު 100 ކްރޯޑް ހަމަކުރި 13 ފިލްމުގެ ތެރެއިން ދެ ފިލްމެވެ.\nވިކީގެ ކުރިއަށް އަންނަން އޮތް ފިލްމް ތަކުގެ ތެރޭގައި ކަރަން ޖޯހަރުގެ ފިލްމް "ތަޚްތް" ހިމެނެއެވެ.


241 Committee Gai Eeva Hehdhevy Buhuthaanu Dhogu: Salaf - Vaguthu\nބަލި ޖެހޭ މީހުންގެ އަދަދު ކޮންޓްރޯލެއް ނެތި މައްޗަށް -5ގަޑިއިރު ކުރިން\n241 ކޮމެޓީގައި އީވާ ހެއްދެވީ ބުހުތާނު ދޮގު: ސަލަފް\n4 މަސް ކުރިން ( ނޮވެމްބަރު 22, 2019 )\nޖަމިއްޔަތުއް ސަލަފްގެ ރައީސް އައްޝައިޚް އަބްދުﷲ ބިން މުހައްމަދު އިބްރާހިމް\nރައްޔިތުންގެ މަޖިލީހުގެ 241 ކޮމިޓީގައި މަަޖިލީހުގެ ނައިބުރައީސާ އީވާ އަބްދުﷲ ހެއްދެވީ ބުހުތާނު ދޮގުކަމަށް ސަލަފް ޖަމިއްޔާއިން ބުނެފިއެވެ.\nއެ ޖަމިއްޔާގެ ރަސްމީ ފޭސްބުކު ޕޭޖުގައި މިރޭ ކޮށްފައިވާ ޕޯސްޓެއްގައި ބުނެފައިވަނީ މަޖިލީހުގެ 241 ކޮމިޓީގައި ސަލަފް ޖަމިއްޔާއަށް ނިސްބަތްކޮށް އީވާ ހައްދަވާފައިވަނީ ދޮގު ކަމަށެވެ. އަދި އޭގެ އިތުރުން ދީނީ އިލްމުވެރިޔާ ޑރ އަފްރާޝީމް އަލީ އަވަހާރަކޮށްލުމުުގައި އެ ޖަމިއްޔާގެ އެއްވެސް ބައިވެރިވުމެއް ނޯންނާނެ ކަމަށްވެސް ސަލަފުން ކޮށްފައިވާ ޕޯޓުގައި ބުނެފައިވެއެވެ.\nމަޖިލީހުގެ 241 ކޮމެޓީގައި ވާހަކަދައްކަވަމުން އީވާ ވިދާޅުވީ ރިޔާސީ ކޮމިޝަންގެ ރިޕޯޓަށް ބަލާއިރު އަފްރާޝީމް އަވަހާރަކޮށްލުމުގައި ސަލަފުގެ ބައިވެރިވުން އެބައޮތްކަން ސާފުވާ ކަމަށެވެ. އަދި އެ ޖަމިއްޔާއަކީ ރާއްޖޭގައި ހިންގާ އަލްގައިދާ ޖަމާޢަތް ކަމަށާއި، އިސްލާމިކް ސްޓޭޓް އަށް ބައިއަތު ހިފާފައިވާ ޖަމާޢަތްތެއް އަދި ސީރިއާގައި ހަރަކާތްތެރިވާ ޖަމާޢަތުއް ނުސްރާ އަށް ވާގިވެރިވާ އަލްގައިދާގެ ޖަމާޢަތެއް ކަމަށްވެސް އީވާ ވަނީ ވިދާޅުވެފައެވެ.\nސަލަފް ޖަމިއްޔާއިން ވަނީ، އެ ޖަމިއްޔާ "ފްރޭމް" ކުރުމަށް ކުރަމުންދާ މަސައްކަތް ކުއްވެރިވެސް ކޮށްފައެވެ.\nމީގެ ކުރިން މަޖިލީހުގެ ރައީސް، އަދި ދިވެހިރާއްޖޭގެ ކުރީގެ ރައީސުލްޖުމްހޫރިއްޔާ މުހައްމަދު ނަޝީދުވެސް ވަނީ ސަލަފް ޖަމިއްޔާއާއި ބެހޭގޮތުން އިތުރުފުޅު ހައްދަވާފައެވެ. ނަޝީދު ވިދާޅުވީ އެ ޖަމިއްޔާ ރެޖިސްޓަރ ކޮށްދިފައިވަނީ އެމަނިކުފާނުގެ ވެރިކަމުގައި ކަމަށާއި، އަދި އެކަން ކުރެއްވީ ކުރީގެ ރައީސުންނާއި، ބައެއް ދުވަސްވީ ބޭފުޅުންގެ އެދުމުގެ މަތިން ކަމަށެވެ.\nމަރުތައް ބަލާ ކޮމިޓީން ނެރެފައިވާ ބަޔާނުގައި ބުނެފައިވަނީ ޑރ އަފްރާޝީމް އަވަހާރަކޮށްލުމުގައި ސަލަފް ޖަމިއްޔާގެ ބައިވެރިވުން އޮތް ކަމަށެވެ. އެހެންނަމަވެސް އެ ޖަމިއްޔާއިން ދަނީ އެކަމަށް އިންކާރު ކުރަމުންނެވެ. އެހެންނަމަވެސް ސަރުކާރަށް ތާއިދުކުރާ ބައެއް ބޭފުޅުން ދަނީ އެ ޖަމިއްޔާ އުވާލުމަށް އެކި ގޮތްގޮތުން ގޮވާލަމުންނެވެ.\nއެމްޑީޕީގެ ބަޔާނަށް ސަލަފުން ރައްދު ދީފި\nއަޅުގަނޑުމެންނަކީ ހަރުކަށި ފިކުރުގެ އެންމެނާއި ދެކޮޅު މީހުން - މަކްތަބާ ސަލަފިއްޔާ\nއިލްމުވެރިންގެ ނޫސް ކޮންފަރެންސާއި އެކު ޑރ. އިޔާޒް ރުޅިގަދަވެއްޖެ\nނޮވެމްބަރު 22, 2019 01:04\nނޭނގުމަކީ ޖާހިލުކަމެވެ. ޢިލްމުވެރިންނަކީ ނަބީބޭކަލުންގެ ވާރިސުންނެވެ. ވަރަށް ސަލާމް.\nނޮވެމްބަރު 22, 2019 01:12\nތިޔަކިޔާ އީވާޔަކާ ނަސީދަކީ ތެދެއް ހެދެން އޮންނަތާކުވެސް އެންމެ ފުރަތަމަ ދޮގުހަދާދެމީހުން. 1000 ދޮގު ހެދުމައްފަހު އޭގެންމީހަކު ތެދެއްބުނެލާނީ އެވަރުގެ ދެބުރާންތި އެއީ ނަސީބުކަންނޭގެ އެދެއިބްލީސް ކަނޑުގަ ނުލެއްވިކަން ކަނޑުގަލެއްވިނަމަ ކަނޑު ދަތުރުކުރާ މީހުންނައް ބޮޑުދުއްޕާނަކައް ވިސްކަންނޭގެ\nނޮވެމްބަރު 22, 2019 01:16\nއޭނަ ތެދެއް ހެދި އިރެއް ވަގުތެއް ތަނެއް ސާފުކޮށްދީބަލަ މީހެކޭ.\nނޮވެމްބަރު 22, 2019 02:15\nޙަޤީޤަތުގައި ރައްޔިތުން ކަންބޮޑުވާ ކަންތަކެއް ސަލަފުން ހިނގާ. ނަމަވެސް ސަލަފުގެ ޙަރަކާތްތަކުގެ 90% އަކީ ޤައުމަށާއި ރައްޔިތުންނަށް ފައިދާކުރާނޭ ކަންކަން. އެއްގޮތަކަށްވެސް ބަޔަކު މަރައިލުމަށް ނުރާވާނެކަން ޔަޤީން. އެކަން ރާވާނެ ނަމަ އަފްރާޝީމެއް ނޫން އަމާޒަކަށްވީހީ. ދެން އޮތް ވާހަކައަކީ މިހާރު މިރާއްޖޭގައި ލާދީނީ ޙަރަކާތްތައް ހިންގަން ފަސޭހަވާނީ ސަލަފުފަދަ ބާރުތައް ކޮށައިލައިގެންކަމަށްވީތީ ހިންގާ ފިކުރީ ހަނގުރާމައެއްކަމުގައި ނޫނީ މިކަން ނުވާނެ.\nޖޭއެސް ގެ ބޮޑެތި މީހުން ދުނިޔޭގައި އުފެދުނު ބޮޑެތި ޓެރެރިސްޓުން ނައް އެބަހުރި ސަނާޔާ ތައުރީފުގެ ބަސްތައް ކިޔާފައި...އެ މީހުންގެ ޓުވީޓް ތައް ބަލައިލާ މިހާރުވެސް....މި މީހުން ނައް އުސާމާ ބިންލާދިނާ ،ބަގުދާދީ ކަހަލަ، ބޮޑެތި ދުނިޔެ ފަސާދަކުރާ ހަވާރިޖުން ނަކީ ބޮޑެތި މުޖާހިދުން.\nނޮވެމްބަރު 22, 2019 06:16\nޖަމިއްޔަތުއްސަލަފުގެ ރައީސް އެެއީ ހަމައެކެނި ތެދުހަދާމީހަކީ!\nކިހާ ތެދެއް މިބައި މީހުން ހަދާނެތޯ؟\nދީން ކިޔަވައިގެން އައިސް ޝަރިޢަތް ބަދުލުކޮށް އޮޅުވާލަ ހަދާއިރު މި ޝޭޙުންކާރީގައި މިކަންތަށް ނުވޭ ދޮގަކަށް!\nޖަމިއްޔަތުއްސަލަފަކީ ހަމަ ޙަޤީޤަތުގައިވެސް އުވާލަން ޖެހޭ ނުރައްކާތެރި ޖަމުޢިއްޔާ އެކެވެ.\nކަލޭގެ މުސްކުޅި އަޙާ\nނޮވެމްބަރު 22, 2019 14:44\nސަލަފުގެ ރައީސްއަކީ އެންމެ ތެދުވެރިމީހާއަށްވެސް ނުވެދާނެ. މިސަރުކާރު ގެންނަން ސަލަފުން ވެސް ބައިވެރިވި. މިހާރު މިފެންނަނީ އެކަމުގެ ހިތި ނަތީޖާ. މިސަރުކާރު ގެންނަން އުޅުނު އަކަކަށްވެސް މަ ދުވަހަކުވެސް މަޢާފެއްް ނުކުރާނަން. ސަލަފުން ހަދާ ކޮންމެ ދޮގަކަށް މިސަރުކާރުން 10000 ދޮގު އެބަހަދާ. ސަލަފުންގެ ތެދުބަހަކަށް މިސަރުކާރުން 10000 އޮޅުވާލުމުން ރައްޔިތުން އޮޅުވާލާ. މިސަރުކާރު ފެށިފަހުން ދުވަހަކުވެސް ތެދެއްހެދި ތަނެއް ނުފެނޭ. 100 ދުވަހުގެ ވައުދެއްވެސް އެމުއްދަތުގެ ތެރޭގައި ނުފުއްދޭ. މުނާފިގު ސަރުކާރު އިސްތިއުފާ\nނޮވެމްބަރު 22, 2019 07:04\nމީ ދެން ބޮ ޑުވަރު. އިސްލާމިކް މިނިސްޓްރީ އުވާލާ ހުރިހާ ޝައިޚުން ރަޖަމްކުރަން ގޮވަންވީނު. މި ޤައުމުގަ މިހާރު މިތިބީ ކޯއްޗެއް ކިޔަވައިގެންތިބި ބައެއްތަ؟\nނޮވެމްބަރު 22, 2019 13:56\nއެމްޑީޕީ އައްމެޖޯރިޓީ އޮތީމަ ބޮޑާނުވެ ރީތިކޮއް ކަންތައްކުރެވިދާނެ ގޯސްކޮއްދާ ކަންތައް ރަނގަޅުކުރަން ވަކަރުގޭ ވައްތަރައް ހަރުކަށިކަމާ ބޮޑާކަމާ އެކީނިކުމެ ގަވާއިދުހަދާ މީހުންގެ އަބުރުކަތިލާ މިހެންކަންތައްކުރީމާ ނަތީޖާއެއް ނުނެރެވޭނެ އިތުރައް ސަރުކާރު ހިންގަންތިބޭވެރިންގެ ތާއީދުގެއްލި ގައުމު ހަލަބޮލިވާނީ އިދިކޮޅު މީހުންނާވެސް ގެރިޒުވާބުނުކޮއްވާނެދޯ ހަސަންލަތީފު އީވާ ހާދަދަށު ދަރަޖަޔަކައް ތިވެއްޓިގަތީ ހީވަނީތަ މީހުން ޓީވީއިން އެމަންޒަރުބަލާފަ ސަޕޯޓުކުރާނެ ކަމައް ކަލޭމެންގެ އަގުވެއްޓި ނިމިތްޖެ ދެންލަލާ


ކޯވިޑް19: މިއަދު ފެނުނީ އިތުރު 218 ވޭދަނަ! | Sandhaanu\nކޯވިޑް19: މިއަދު ފެނުނީ އިތުރު 218 ވޭދަނަ!\nރާއްޖެއިން ކޯވިޑް19 އަށް އިތުރު 218 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 135 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން6މީހަކާއި ސިނާޢީ މަސައްކަތް ކުރާ ރަށަަކުން މީހަކުވަނީ ފައްސިވެފައެވެ.އަނެއް 76 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 27,621 އަށް އަރައިފައެވެ. އޭގެ ތެރޭގައި، 3,307 އެކްޓިވް ކޭސް ހިމެނޭއިރު 101 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 71 މީހަކުވަނީ މި ބަލީގައި މަރުވެފައެވެ. އަދި 24,234 މީހަކު ވަނީ މިބަލިން ރަނގަޅުވެފައެވެ.


ތިލަދުންމަތީ އުތުރުބުރީ ހޯރަފުށްޓަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ވަޑައިގަތުމުން، އެމަނިކުފާނަށް މަރްޙަބާ ދެންނެވުމަށް ތިއްބެވި ރައްޔިތުންނާ ސަލާން ކުރައްވަމުން ގެންދަވަނިކޮށް މީހަކު، އެމަނިކުފާނަށް ވަޅިން ހަމަލާދޭން މަސައްކަތް ކުރުމާ ގުޅިގެން، ޓީ.ވީ އަށް ދެއްވި ބަސްދީގަތުން - The President's Office\nތިލަދުންމަތީ އުތުރުބުރީ ހޯރަފުށްޓަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ވަޑައިގަތުމުން، އެމަނިކުފާނަށް މަރްޙަބާ ދެންނެވުމަށް ތިއްބެވި ރައްޔިތުންނާ ސަލާން ކުރައްވަމުން ގެންދަވަނިކޮށް މީހަކު، އެމަނިކުފާނަށް ވަޅިން ހަމަލާދޭން މަސައްކަތް ކުރުމާ ގުޅިގެން، ޓީ.ވީ އަށް ދެއްވި ބަސްދީގަތުން\n9 ޖަނަވަރީ 2008، ރިފަރެންސް: PPS/2008/12\n1. ސުވާލު: ހީނާ ވަލީދު / ޓީ.ވީ.މޯލްޑިވްސް\nއަޅުގަނޑުމެންނަށް މަޢްލޫމާތު ލިބިފައި މިވަނީ އިނގޭތޯ. ހޯރަފުށްޓަށް ފައިބާވަޑައިގެން، މަނިކުފާނު ގިނަ ޢަދަދެއްގެ ރައްޔިތުންނާ ސަލާން ކުރައްވަމުން ގެންދަވަނިކޮށް، ޒުވާނަކު މަނިކުފާނަށް ވަޅިއަކުން ހަށިކޮޅަށް ޙަމަލާ ދިނުމަށް މަސައްކަތްކުރި ކަމަށް. މިކަންތައް ހިނގާދިޔަގޮތަކީ ކޮބައިތޯ؟\nއެންމެ ފުރަތަމަ އަޅުގަނޑު ﷲގެ ޙަޟުރަތަށް ޙަމްދާއި ޝުކުރު ކުރަން. އެއީ، އެކަލާނގެ އަޅުގަނޑު ރައްކާތެރިކޮށްދެއްވީތީ. ހަމައެޔާއެކީގައި، މިރަށުގެ ވަރަށް ޒުވާން ކުއްޖެއް އިނގޭތޯ. 16 އަހަރުގެ ކުއްޖެއް. އޭނަ ކުރި މަސައްކަތުން، އެ ޙަމަލަ ދިން މީހާގެ އެ ޙަމަލަ ނާކާމިޔާބުވެގެންދިޔައީ. މިދެންނެވި ކުއްޖާއަށް ކިޔަނީ ޖައިޝަމް އިބްރާހީމް. އޭނާ ވަޅީގައި ހިފީމާ އޭނާގެ އަތަށް ގެއްލުން ލިބިފައި ހުރީ. އެހެން ނަމަވެސް، އިރާދަކުރެއްވީތީ އޭނާއަށްވެސް ލިބުނު ގެއްލުން މާބޮޑެއް ނޫނޭ ދަންނަވަން ޖެހެނީ. މިހާރު އޭނާއަށް ފަރުވާ ކުރެވެމުން އެދަނީ. މިތާނގެ ހެލްތް ސެންޓަރުންނާއި ޑަކްޓަރުން އޭނާއަށް ފަރުވާ އެބަދެއްވާ. އިރާދަކުރެއްވިއްޔާ އޭނާގެ ޙާލުވެސް ރަނގަޅު. ދެން އިރާދަކުރެއްވިއްޔާ އަޅުގަނޑުގެ ޙާލު ހަމަ ވަރަށް ރަނގަޅު. އެއްވެސްކަހަލަ ގެއްލުމެއް އަޅުގަނޑުގެ ހަށިގަނޑަކަށް ނުލިބޭ، މާތްﷲގެ ހެޔޮ ރަޙްމަތްފުޅުން.\n2. ސުވާލު: ހީނާ ވަލީދު / ޓީ.ވީ.މޯލްޑިވްސް\nބަޔަކު ރާވައިގެން، ފަހަތުގައި ތިބެގެން ކުރި ކަމެއް ކަމަށް މަނިކުފާނަށް ލަފާކުރެއްވޭތޯ؟\nއަޅުގަނޑަށް ތިޔާ ދޭތެރޭގައި އެއްވެސް އެއްޗެއް ދަންނަވާކަށް ނޭނގެ. ތަޙުޤީޤު ކުރީމާ އެނގޭނީ ދޮގެއްތޯ. އޭގެ ކުރިއަކުން އަޅުގަނޑު އެއްވެސް އެއްޗެއް ނުބުނާނަން.\n3. ސުވާލު: ހީނާ ވަލީދު / ޓީ.ވީ.މޯލްޑިވްސް\nކުރިއަށް އަދި މިކަމުގެ އެއްވެސްކަހަލަ ނުރައްކަލެއް އެބައޮތްތޯ؟\nއަޅުގަނޑު ހިތުން ނެތް އިނގޭތޯ. އިރާދަކުރެއްވިއްޔާ، ހުރިހާ ކަމެއްވެސް ވަރަށް ރަނގަޅަށްދިޔަ އިނގޭތޯ. ޚާއްޞަކޮށް، މި ހޯރަފުށީގެ ރައްޔިތުންގެ ފަރާތުން އަޅުގަނޑަށް ލިބުނީ ވަރަށް ހޫނު މަރްޙަބާއެއް. ވަރަށްގިނަ ޢަދަދަކަށް ފިރިހެނުންނާއި އަދި އަންހެނުންނާއި، ކުޑަކުދިންނާއި، ސްކޫލް ކުދިންނާ ވަރަށްގިނަ ޢަދަދަކަށް ފާލަންދޮށަށް އެއްވެފައި އޮތީ. ހުރިހާ އެންމެން، އަޅުގަނޑު ހަމަ ވަކިވަކިން އެ އެންމެންނާ ސަލާން ކުރަމުންދިޔައީ. ވަރަށް އަޑުހަރުކޮށް އެމީހުން އަޅުގަނޑަށް މަރްޙަބާ ކިޔާ. އަނެއްކާ މަރްޙަބާގެ ލިޔުންތައް ލިޔެފައި ހުރި. ”އަދިވެސް ހޮވާނީ މައުމޫން“ އެހެންވެސް ލިޔެފައި އޮތް. ”ތިޔައީ ހަރުދަނާ ލީޑަރެކޭ“ ވެސް އޮތް. ތިމަންނާމެން ތާއީދު ކުރަނީ މައުމޫނަށޭ، ލިޔެފައި އޮތް. ވަރަށް އިޚްލާޞްތެރިކަމާއެކު، އެ އެންމެން މަރްޙަބާކީ. މިފުރުޞަތުގެ ބޭނުން، ގޯސް މީހަކު ކޮށްގެން، މިކަން ކުރަން އެ މަސައްކަތް ކުރީ. އެހެންނަމަވެސް، މާތްﷲގެ ރަޙްމަތްފުޅުން އޭނާގެ މަސައްކަތް އެއްގޮތަކަށްވެސް ކާމިޔާބެއްނުވި.\nއަޅުގަނޑު ވަރަށް ދެރަވޭ، މި ދެންނެވި ކިޔަވާ ކުއްޖާއަށް ލިބުނު ގެއްލުމުގެ ސަބަބުން. އިރާދަކުރެއްވިއްޔާ މާތްﷲ، އޭނާއަށް އަވަސް މަގަކުން ޝިފާ ދެއްވާނެ. އަދި އޭނާއަށް ހެޔޮ ޖަޒާ ދެއްވާނެ.\n4. ސުވާލު: ހީނާ ވަލީދު / ޓީ.ވީ.މޯލްޑިވްސް\nތިލަދުންމަތީ އުތުރުބުރިއަށް މަނިކުފާނު ކުރައްވަމުން ގެންދަވާ މި ދަތުރުފުޅު، މިޙާދިސާއާ ގުޅިގެން، ކުރިއަށް ހުރި ޕްރޮގްރާމްތައް، ހަމަ ކުރިން ރޭވިފައިވާ ގޮތަށް ކުރިއަށްދާނެތޯ؟\nއާދެ! އިރާދަކުރެއްވިއްޔާ ކުރިއަށްދާނެ އިނގޭތޯ. މިކަހަލަ ޙަމަލައަކުން އިރާދަކުރެއްވިއްޔާ އަޅުގަނޑުގެ ޢަޒުމަކަށް ބަދަލެއް ނާންނާނެ. އަޅުގަނޑަށް އެނގޭ، ދިވެހިރާއްޖޭގެ ރައްޔިތުންގެ ވަރަށްގިނަ ބަޔަކު، އަޅުގަނޑަށް ތާއީދު ކުރައްވާކަން. އަދި ތިއްބެވީ އަޅުގަނޑުގެ ފަހަތުގައިކަން. ކިތަންމެ ގޯސްކޮށް ބަޔަކު ވާހަކަތަކެއް ދެއްކިޔަސް، އެވާހަކަތަކެއް ދިވެހިރާއްޖޭގެ ރައްޔިތުންގެ ބޮޑުބައި، އަޣުލަބިއްޔަތު ނުވަދިހަ ޕަސެންޓް ގަބޫލެއްނުކުރޭ. އެމީހުން އެތިބީ އަޅުގަނޑުގެ ފަހަތުގައި. އެހެންވީމާ، ރާއްޖޭގެ ރައްޔިތުން އެހާ އިޚްލާޞްތެރިކޮށް އަޅުގަނޑަށް ތާއީދު ކުރައްވާއިރު، އަޅުގަނޑުގެ ޢަޒުމުގައި ސާބިތުކަމާއެކު ހުންނަންޖެހޭނެ. އެހެންވީމާ، އިރާދަކުރެއްވިއްޔާ އަޅުގަނޑު ހަމަ މިދަތުރުވެސް ކުރިއަށް ގެންދާނަން. އަދި ކުރިއަށް އޮތް ތާނގައި ހަމަ ވަރުގަދަ ޢަޒުމަކާއި ސާބިތުކަމާ އެކީގައި ހަމަ ރައީސް ކަމުގެ މަގާމުގައި މާތްﷲ ބެހެއްޓެވިހާ ދުވަހަކު ހުންނާނަން.\n5. ސުވާލު: ހީނާ ވަލީދު / ޓީ.ވީ.މޯލްޑިވްސް\nއާދެ! މިފަދަ ޙާދިސާއެއް ހިނގައިދިޔުމާ ގުޅިގެން، މިފުރުޞަތުގައި ޓީ.ވީ އާއި އަދި ރޭޑިޔޯ މެދުވެރިކުރައްވައި، ދިވެހި ރައްޔިތުންނަށް މަނިކުފާނު ދަންނަވާލަން ބޭނުންފުޅުވަނީ ކޮން ވާހަކަފުޅެއްތޯ؟\nއަޅުގަނޑު ދިވެހިރާއްޖޭގެ ރައްޔިތުންނަށް ދަންނަވަން ބޭނުންވާ ވާހަކައަކީ، އަޅުގަނޑުމެންގެ ޤައުމަކީ ޒަމާނުއްސުރެ އަބަދުވެސް އެކުވެރިކަމާއި އެއްބައިވަންތަކަން ދެމިއޮންނަ ޤައުމެކޭ. އެގޮތުގައި ދަމަހައްޓަވައިދެއްވާށޭ. އެއްވެސް ސަބަބަކާހުރެ މިކަހަލަ ނުރަނގަޅު ޙާދިސާތައް ރާއްޖޭގައި ހިނގިޔަނުދެއްވާށޭ. އެއީ ރައްޔިތުންގެ އެންމެންގެ މަސްއޫލިއްޔަތެކޭ. ސަރުކާރު އެކަންޏެއް ނޫނޭ. އަޅުގަނޑުމެން އަދި ޚިޔާލު ތަފާތުވިޔަކަސް ނުޖެހޭ، އެކަކު އަނެކަކަށް ޙަމަލަދޭކަށް. އެކަކު އަނެކަކު މަރާލާކަށް އުޅޭކަށް ނުޖެހޭ. އަޅުގަނޑުމެންގެ ސިޔާސީ ޕާޓީތައްވެސް އެއަށްވުރެ ބޮޑަށް ތަޞައްރުފު ފުދެންވާނެ އިނގޭތޯ. ހުރިހާ އެންމެންވެސް ވާހަކަ ދައްކައިގެން ކަންތައް ޙައްލު ކުރެވޭތޯ ބަލަންވާނީ. މިއީކީ އަޅުގަނޑުވެސް އަދި ރާއްޖޭގެ ރައްޔިތުންވެސް ދެކެން ބޭނުންވާނެ ކަމެއް ނޫން.\nއެހެންވީމާ، އަޅުގަނޑުގެ އިލްތިމާސަކީ، ދިވެހިރާއްޖޭގެ ރައްޔިތުން، ޒަމާނުއްސުރެ ރާއްޖޭގައި އޮތް އެކުވެރިކަމާއި އެއްބާރުލެއްވުން ދެމެހެއްޓެވުމަށް މަސައްކަތް ކުރައްވައި، ރައްޔިތުންގެ މެދުގައި ފިތުނަ އުފެއްދުމަށް ޖާގަ ނުދެއްވުން. އެއީ، އަޅުގަނޑުގެ އިލްތިމާސަކީ.\nހީނާ ވަލީދު / ޓީ.ވީ.މޯލްޑިވްސް\nއާދެ! ވަރަށް ބޮޑަށް ޝުކުރިއްޔާ އިނގޭތޯ. އަޅުގަނޑުމެންނަށް މިފަދަ ފުރުޞަތެއް ދެއްވި ކަމަށްޓަކައި.